ގއ.މާމެންދޫ މެޖިސްޓްރޭޓް ކޯޓު ފުރަތަމަ ސަފުހާ\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގައި ތަރުޖަމާނުންގެ ދަފްތަރު ޤާޢިމްކުރުމަށްޓަކައި ތަރުޖަމާނުން ހޯދުމާބެހޭ\n` ނަންބަރު: 198-L/2021/126 އިޢުލާން ޝަރުޢީ ކޯޓުތަކަށް ހުށަހެޅޭ މައްސަލަތަކާ ގުޅިގެން ތަރުޖަމާނުން ހަމަޖައްސަން ޖެހޭ ޙާލަތްތަކުގައި، ފަސޭހަކަމާއެކު އެކަން ހަމަޖެއްސުމުގެ މަގު ޝަރުޢީ ކޯޓުތަކަށް ފަހިކޮށްދިނުމުގެގޮތުން، ތަރުޖަމާނުންގެ ދަފްތަރެއް މި ޑިޕާޓްމަންޓުގައި ޤާއިމްކުރުމުގެ މަސައްކަތް މި ޑިޕާޓްމަންޓުން މި ދަނީ ކުރަމުންނެވެ.2ޖަދުވަލެއްގެ މައްޗަށް އެކުލަވާލެވޭ މި ދަފްތަރުގެ ޖަދުވަލު 1 ގައި ހިމެނޭނީ، ބަސް ތަރުޖަމާކޮށްދޭ މީހުންގެ ލިސްޓެވެ. އަދި ޖަދުވަލު2ގައި ހިމެނޭނީ ވާހަކަދެއްކުމާއި، އަޑުއިވުމުން މަޙުރޫމުވެފައިވާ މީހުންގެ ތަރުޖަމާނުންގެ ލިސްޓެވެ. މި ދަފްތަރުގައި ރަޖިސްޓްރީވުމަށް ބޭނުންވާ ފަރާތްތަކުން، އެކަމަށް އެދި ހުށަހެޅުމުގެ ފުރުޞަތު ވަނީ ޢާންމުކޮށް ހުޅުވާލެވިފައެވެ. މެޖިސްޓްރޭޓް ކޯޓުތަކުގައި ކުރެވޭ ޝަރީޢަތްތަކަށް ފަސޭހަކަމާއެކު ތަރުޖަމާނުން ހަމަޖެއްސުމުގެ އިންތިޒާމް ހަމަޖެއްސުމަށްޓަކައި، އަތޮޅުތެރޭގައި ދިރިއުޅުއްވާ ފަރާތްތަކުގެ އެއްބާރުލުން ލިބުމުގެ މުހިއްމުކަން ފާހަގަކުރަމެވެ. ތަރުޖަމާނުންގެ ދަފްތަރުގައި ރަޖިސްޓްރީވުމަށް އެދި ހުށަހަޅާ ފަރާތްތަކުގެ ތެރެއިން ދަފްތަރުގައި ހިމަނާނީ، އެކަމަށްޓަކައި ކުރާ އިންޓަވިއުއަށް ބަލައި، ތަރުޖަމާކުރުމުގެ ޤާބިލްކަން އެކަށޭނެ މިންވަރަކަށް ހުރި ފަރާތްތަކެވެ. ތަރުޖަމާނުންގެ ދަފްތަރުގައި ރަޖިސްޓްރީކުރެވިފައިވާ ފަރާތްތަކުގެ ތެރެއިން ފަރާތެއްގެ އެހީތެރިކަން ޝަރުޢީ ކޯޓަކުން ހޯދައިފިނަމަ، ގަޑިއަކަށް -/400 (ހަތަރު ސަތޭކަ) ރުފިޔާގެ ރޭޓުން އުޖޫރަދޭ ގޮތަށް ހަމަޖެހިފައިވާ ވާހަކަ މަޢުލޫމާތަށްޓަކައި ދެންނެވީމެވެ. ތަރުޖަމާނުންގެ ދަފްތަރުގައި ރަޖިސްޓްރީވުމަށް އެދި ހުށަހަޅާ އެޕްލިކޭޝަން ފޯމް www.judiciary.gov.mv އިން އަދި ހުވަދުއަތޮޅު އުތުރުބުރީ މާމެންދޫ މެޖިސްޓްރޭޓް ކޯޓުގެ ކައުންޓަރުން ލިބިވަޑައިގަންނަވާނެއެވެ. އަދި info@judiciary.gov.mv އަށް އީމެއިލް މެދުވެރުކޮށް ހުށަހަޅުއްވާ އެޕްލިކޭޝަންތައް ބަލައިގަނެވޭނެއެވެ. އަދި މި ޑިޕާޓްމަންޓުގެ ނަންބަރު 198-L/2018/62 (09 އޮގަސްޓު 2018) އިޢުލާނާ ގުޅިގެން ތަރުޖަމާނުންގެ ދަފްތަރުގައި ރަޖިސްޓްރީވުމަށް ފޯމް ހުށަހެޅުއްވި ފަރާތްތަކުން އަލުން ފޯމް ހުށަހަޅަން ނުޖެހޭނެ ވާހަކަވެސް ދެންނެވީމެވެ. ވީމާ، މިކަން ޢާންމުކޮށް އަންގައި އިޢުލާނުކުރީމެވެ. 14 މުޙައްރަމް 1443 22 އޮގަސްޓް 2021\nޝަރުޢީ ކޯޓުތަކަށް ހުށަހެޅޭ މައްސަލަތަކާ ގުޅިގެން ތަރުޖަމާނުން ހަމަޖައްސަން ޖެހޭ ޙާލަތްތަކުގައި، ފަސޭހަކަމާއެކު އެކަން ހަމަޖެއްސުމުގެ މަގު ޝަރުޢީ ކޯޓުތަކަށް ފަހިކޮށްދިނުމުގެގޮތުން، ތަރުޖަމާނުންގެ ދަފްތަރެއް މި ޑިޕާޓްމަންޓުގައި ޤާއިމްކުރުމުގެ މަސައްކަތް މި ޑިޕާޓްމަންޓުން މި ދަނީ ކުރަމުންނެވެ.2ޖަދުވަލެއްގެ މައްޗަށް އެކުލަވާލެވޭ މި ދަފްތަރުގެ ޖަދުވަލު 1 ގައި ހިމެނޭނީ، ބަސް ތަރުޖަމާކޮށްދޭ މީހުންގެ ލިސްޓެވެ. އަދި ޖަދުވަލު2ގައި ހިމެނޭނީ ވާހަކަދެއްކުމާއި، އަޑުއިވުމުން މަޙުރޫމުވެފައިވާ މީހުންގެ ތަރުޖަމާނުންގެ ލިސްޓެވެ.\nމި ދަފްތަރުގައި ރަޖިސްޓްރީވުމަށް ބޭނުންވާ ފަރާތްތަކުން، އެކަމަށް އެދި ހުށަހެޅުމުގެ ފުރުޞަތު ވަނީ ޢާންމުކޮށް ހުޅުވާލެވިފައެވެ. މެޖިސްޓްރޭޓް ކޯޓުތަކުގައި ކުރެވޭ ޝަރީޢަތްތަކަށް ފަސޭހަކަމާއެކު ތަރުޖަމާނުން ހަމަޖެއްސުމުގެ އިންތިޒާމް ހަމަޖެއްސުމަށްޓަކައި، އަތޮޅުތެރޭގައި ދިރިއުޅުއްވާ ފަރާތްތަކުގެ އެއްބާރުލުން ލިބުމުގެ މުހިއްމުކަން ފާހަގަކުރަމެވެ.\nތަރުޖަމާނުންގެ ދަފްތަރުގައި ރަޖިސްޓްރީވުމަށް އެދި ހުށަހަޅާ ފަރާތްތަކުގެ ތެރެއިން ދަފްތަރުގައި ހިމަނާނީ، އެކަމަށްޓަކައި ކުރާ އިންޓަވިއުއަށް ބަލައި، ތަރުޖަމާކުރުމުގެ ޤާބިލްކަން އެކަށޭނެ މިންވަރަކަށް ހުރި ފަރާތްތަކެވެ.\nތަރުޖަމާނުންގެ ދަފްތަރުގައި ރަޖިސްޓްރީކުރެވިފައިވާ ފަރާތްތަކުގެ ތެރެއިން ފަރާތެއްގެ އެހީތެރިކަން ޝަރުޢީ ކޯޓަކުން ހޯދައިފިނަމަ، ގަޑިއަކަށް -/400 (ހަތަރު ސަތޭކަ) ރުފިޔާގެ ރޭޓުން އުޖޫރަދޭ ގޮތަށް ހަމަޖެހިފައިވާ ވާހަކަ މަޢުލޫމާތަށްޓަކައި ދެންނެވީމެވެ.\nތަރުޖަމާނުންގެ ދަފްތަރުގައި ރަޖިސްޓްރީވުމަށް އެދި ހުށަހަޅާ އެޕްލިކޭޝަން ފޯމް www.judiciary.gov.mv އިން އަދި ހުވަދުއަތޮޅު އުތުރުބުރީ މާމެންދޫ މެޖިސްޓްރޭޓް ކޯޓުގެ ކައުންޓަރުން ލިބިވަޑައިގަންނަވާނެއެވެ. އަދި info@judiciary.gov.mv އަށް އީމެއިލް މެދުވެރުކޮށް ހުށަހަޅުއްވާ އެޕްލިކޭޝަންތައް ބަލައިގަނެވޭނެއެވެ. އަދި މި ޑިޕާޓްމަންޓުގެ ނަންބަރު 198-L/2018/62 (09 އޮގަސްޓު 2018) އިޢުލާނާ ގުޅިގެން ތަރުޖަމާނުންގެ ދަފްތަރުގައި ރަޖިސްޓްރީވުމަށް ފޯމް ހުށަހެޅުއްވި ފަރާތްތަކުން އަލުން ފޯމް ހުށަހަޅަން ނުޖެހޭނެ ވާހަކަވެސް ދެންނެވީމެވެ.\nވީމާ، މިކަން ޢާންމުކޮށް އަންގައި އިޢުލާނުކުރީމެވެ.\n14 މުޙައްރަމް 1443


95 Safaari akah Operate kurumuge huhdha dheefi – Iru\n95 ސަފާރީ އަކަށް އޮޕަރޭޓު ކުރުމުގެ ހުއްދަ ދީފި\nލަހޫ· 29 އޮގަސްޓް 2020\nރާއްޖެ އަންނަ ފަތުރުވެރިންނަށް ހިދުމަތް ދިނުމުގެ ހުއްދަ 95 ސަފާރީއަކަށް ޓޫރިޒަމް މިނިސްޓްރީން ދީފިއެވެ.\nމިދިޔަ މަހުގެ 15ގައި ރާއްޖޭގެ ބޯޑަރު ހުޅުވާލާ ފަތުރުވެރިން އަންނަން ފަށާފައިވާ އިރު ސަފާރީތަކަށް ވެސް އޮޕަރޭޓު ކުރުމުގެ ހުއްދަ ދީފައިވެ އެވެ. ނަމަވެސް ސަފާރީތައް އޮޕަރޭޓު ކުރަންޖެހެނީ ޓޫރިޒަމް މިނިސްޓްރީ އިން އެކަމަށް ނަގަން ޖެހޭ ހާއްސަ ހުއްދައެއް ނެގުމަށް ފަހު އެވެ.\nސަފާރީތަކަށް އޮޕަރޭޓް ކުރުމުގެ ހުއްދަ ދީފައިވާއިރު ސަފާރީ ބޯޓްތަކުގެ ކްރޫއިންނާއި ޓޫރިސްޓުން އެއްވެސް ގޮތަކައް މީހުން އުޅޭ ރަށްތަކަށް ނުފޭބުމަށް ނޭޝަނަލް ބޯޓިންގ އެސޯސިއޭޝަނުން ވަނީ އިލްތިމާސްކޮށްފައެވެ. އަދި ރަށްރަށުގައި ދިރިއުޅޭ ފަރާތްތަކުން ވެސް ސަފާރީތަކަށް އެރުން ވެސް ވަނީ މަނާކޮށްފައެވެ.\nމީގެ އިތުރުން ޕީސީއާރު ޓެސްޓު ހެދުމަށްވެސް ސަފާރީތަކުގައި ޗުއްޓީ ހޭދަކުރާ ފަތުރުވެރިން ރަށްރަށަށް ނުފޭބުމަށް ވަނީ އިލްތިލާސް ކޮށްފަ އެވެ.\nސަފާރީތަކުގައި ޗުއްޓީ ހޭދަކުރާ މީހުން ޕީސީއާރު ޓެސްޓު ހެދުމަށް ހުޅުމާލޭގައި ވަނީ ހާއްސަ ސްޓޭޝަނެއްވެސް ގާއިމްކޮށްފަ އެވެ. ބޯޓިން އެސޯސިއޭޝަނުން ބުނީ ހުޅުމާލެ ޕީސީއާރު ޓެސްޓިން ސްޓޭޝަނުން ޓެސްޓު ހެދުމަށް ކުރިއާލާ ޕްރީ ބުކިން ހެއްދޭނެ ކަމަށެވެ.


Faisaa nudhekkumun 960 gadi iru mujthamu ah khidhumay kuran angaifi | Mihaaru\nޗެކަށް ފައިސާ ނުދެއްކުމުން 960 ގަޑިއިރު މުޖްތަމައުއަށް ޚިދުމަތްކުރަން ޖެހިއްޖެ\nވެމްކޯ މުވައްޒަފަކު ކުނި ނަގަނީ: 960 ގަޑިއިރު މުޖްތަމައުއަށް ޚިދުމަތް ކުރަން މީހެއްގެ މައްޗަށް ވަނީ ހުކުމް ކޮށްފައި --- ފޮޓޯ/މިހާރު\n14 އޮކްޓޯބަރ 2021 - 13:01\nމީހަކަށް ދޫކުރި ޗެކެއް ބައުންސްވެ އަދި އެ ޗެކަށް ފައިސާ ނުދެއްކުމުން 960 ގަޑިއިރު މުޖްތަމައުއަށް ޚިދުމަތްކުރަން ކްރިމިނަލް ކޯޓުން ހުކުމްކޮށްފި އެވެ.\nވިޔަފާރީގެ މުއާމަލާތަކާ ގުޅިގެން މީހަކަށް ދޫކުރި 180،000ރ. ގެ ޗެކް އެކައުންޓްގައި ފައިސާ ނެތުމުން އެ ޗެކަށް ފައިސާ ދޭން އެންގުމުން ގާނޫނުގައި ބުނާ ހަތް ދުވަހުގެ ތެރޭގައި ފައިސާ ދައްކާފައެއް ނުވެ އެވެ. އެހެންވެ، ޗެކް ދޫކުރި މީހާގެ މައްޗަށް ދައުލަތުން ކުރީ މަކަރާއި ހީލަތް ހެދުމުގެ ދައުވާ އެވެ.\nއެ ދައުވާއަށް އެ މީހާ އިއުތިރާފްވެ، ވީހާ ވެސް ލުއި އަދަބެއް ދޭން އެދުނެވެ.\nކްރިމިނަލް ކޯޓުން އިއްޔެ ކުރި ހުކުމުގައިވަނީ ގާނޫނުލް އުގޫބާތުގެ ދަށުން ޖަލަށްލުމުގެ ބަދަލުގައި މީހާއަށް އެހެން އަދަބުތަކެއް ދޭން ދައުލަތުން ދެކޮޅު ހަދާފައިނުވާ ކަމަށެވެ. އެހެންވެ، މަކަރާއި ހީލަތް ހެދުމުގެ ކުށުގެ އަދަބަށް ގާނޫނުގައި އޮންނަ އެއް އަހަރާއި 12 ދުވަހުގެ ޖަލު އަދަބުގެ ތެރެއިން ހަ މަސް ދުވަހުގެ މުއްދަތު ޖޫރިމަނާގެ އަދަބަށް ބަދަލުކޮށް، 38،000ރ. އިން ޖޫރިމަނާކުރާ ކަމަށެވެ. އަދި ބާކީ ބައި މުޖްތަމައުއަށް ޚިދުމަތް ކުރުމުގެ ގޮތުން 960 ގަޑިއިރު މުޖްތަމުއަށް ޚިދުމަތް ކުރަން ހުކުމްކުރީ ކަމަށް އެ ހުކުމުގައިވެ އެވެ.\nހުކުމުގައިވަނީ މުޖްތަމައުއަށް ޚިދުމަތް ކުރުވުމުގެ އަދަބު ތަންފީޒުކުރުމާ ގުޅޭ އުސޫލުތައް ކަރެކްޝަނަލް ސާވިސް އިން މިހާތަނަށް ހަދާފައި ނުވިޔަސް، އެއީ ދައުވާލިބޭ މީހާއަށް ގާނޫނުގެ ދަށުން ލިބެންޖެހޭ ލުޔެއް ނުދެވޭނެ ސަބަބެއް ނޫން ކަމަށެވެ. އަދި އުސޫލު ހެދިފައި ނުވިޔަސް، ކަރެކްޝަންސްއަށް ގާތުން ބަލައި މޮނީޓާކުރެވޭނެ މަސައްކަތެއް އެ މީހާ ލައްވައި ކުރުވުމުން މުޖްތަމައުއަށް އަދަބު ތަންފީޒު ކުރެވުނީ ކަމަށް ބެލެވޭނެ ކަމަށް އެ ހުކުމުގައިވެ އެވެ.\nސުޕްރީމް ކޯޓުން ހަމަޖައްސާފައިވާ ގޮތުން މުޖްތަމައުއަށް ޚިދުމަތް ކުރުވުމުގެ ގޮތުން ކުނި އުކުމާއި އާންމު ފާޚާނާތަކާއި އާއި މިސްކިތްތަކާއި އާންމު ތަންތަން ސާފުކުރުމުގެ މަސައްކަަތް ކުރެވޭނެ އެވެ. އެކަމަކު އެ އަދަބު ތަންފީޒު ކުރެވެނީ ކަރެކްޝަނަލް ސާވިސްގެ ބެލުމުގެ ދަށުން އަދި ކަރެކްޝަންސް އިން ކަނޑައަޅާ އުސޫލެއްގެ ތެރެއިންނެވެ. އެކަމާބެހޭ ގަވާއިދުތައް ހަދަންޖެހޭ މުއްދަތު ހަމަވެފައި ވާއިރު، ކަރެކްޝަންސް އިން ވެސް އަދިވެސް އެ ގަވާއިދު ހަދާފައެއް ނުވެ އެވެ.\nކަރެކްޝަންސް އިން އުސޫލު ހަދާފައި ނުވިޔަސް، ކްރިމިނަލް ކޯޓުން މިހާރު ގެންދަނީ މުޖްތަމައުއަށް ޚިދުމަތް ކުރުމުގެ އަދަބު ކަނޑައަޅަމުންނެވެ.\nކުށްކުރުން ކްރިމިނަލް ކޯޓް ގާނޫނުލް އުގޫބާތު ޖިނާއީ އަދުލުގެ ނިޒާމު ކޮމިއުނިޓީ ސާވިސް\nތިޔަމީހާ އަށް އަދަބު ދިނުމަށްވުރެ މާއައުލާކަން ބޮޑު ގަވާއިދު ހަދަންވީ މީހުން ގަވާއި× ނެހެދީތީ އަދަބުދިނުނ\nކުދިންނޭ އެކަން ކުރިޔަސް ލާރި ދައްކަން ޖެހޭނެ\nދެން ރާއްޖެ ނައަތު ވާނެ ލުނބޯ މިރުސް ވިއްކާހެން މާލޭގެ ގޭގޭގަ މަސްތުގެ ތަކެތި ވިއްކަން ފުރުޞަތު އޮތް ތަނެއްގަ ދެން ކޮން ދެއްކުން ތެެިކަމެއްތޯ ތި ދައްކަނީ ގާނޫނުތަކާ ގަވައިދު ތައް މަތާރަން ފިލާ މަތީގަ\nމިވެސް އިންސާފު؟ ގުލާމް ކުރުވާ ވަގުތުގެ ފައިސާ ސަރުކާރުން ދައުވާ ކުރާ ފަރާތަށް ދައްކަނީތަ؟ އެހެންނޫނީ 180،000 ނަގައިގެން4މަސް ކުނިއުކަން ޖެހެނީ؟\nދެން ފައިސާ ލިބެންޖެހޭ މީހާގެ ފައިސާ ދެނީ ކާކޫ؟\nއޭނާ ޖަލަށްލައިގެން އެ ފައިސާ ދޭނީ ކާކު؟ ހެހެ\nގަމާރު ކޮމެންތެއް. އޭނަ އަތު ނެއްލާރިއެއް ނުދެވޭނެ ދޯ އޭނަ ޖަލައް ލިޔަސް. މިގޮތައް ހެދީމަ އޭނަ އެފައިސާ އާ ވާވަރަށް އުޖޫރަޔަކާ ނުލާ މަސައްކަތް ކުރުމުން ކޮންމެސ އެއްޗެއް ލިބޭނު. ޖަލައްލީމަ ދައުލަތުން އިތުރު ލާރި ހަމަ ދާނީ.\nޖަލަށްލައިގެން ފައިސާ ދެއްކޭނެތީތާ5މިލިއަނުން ޖޫރިނަމާކޮށްފަ ޖަލަށްލަނީވެސް.\nތި ހުކުމުން ފައިސާ ލިބެންޖެހޭ ކުންފުންޏަށް އޮތީ ކޮން މަންފާއެއް.. ބަދަލެއް\nއޭނާ ޖަލަށްލައިގެން ކުންފުންޏަށް އޮތި ކޮން މަންފާއެއް.. ހެހެ


Sifainge Thamreenu Hoadhamun Dhanikoh Haalu Dheravi Ekaku Othy ICU Gai ސިފައިންގެ ތަމްރީން ހޯދަމުން ދަނިކޮށް ހާލު ދެރަވި އެކަކު އޮތީ އައިސީޔޫގައި – Huvadhoo News Sifainge Thamreenu Hoadhamun Dhanikoh Haalu Dheravi Ekaku Othy ICU Gai Huvadhoo News\nސިފައިންގެ ތަމްރީން ހޯދަމުން ދަނިކޮށް ހާލު ދެރަވި އެކަކު އޮތީ އައިސީޔޫގައި\nސިފައިންގެ ތަމްރީންގެ ތެރެއިން- ފޮޓޯ: އެމްއެންޑީއެފް\nޅ.އަތޮޅު މާފިލާފުށީގައި ސިފައިންގެ ތަމްރީން ހަދަމުން ދަނިކޮށް ހާލުދެރަވެގެން ފަރުވާދެމުންދިޔަ މީހާގެ ހާލު އަދިވެސް ސީރިޔަސް ކަމަށް އައިޖީއެމްއެޗުން ބުނެފިއެވެ.\nމާފިލާފުށީގައި ސިފައިންގެ ތަމްރީން ހޯދަމުންދިޔަ ދެމީހަކު ހާލުދެރަވެގެން އިއްޔެ ރޭ ފުރަތަމަ ގެންދިޔައީ ނައިފަރު ހޮސްޕިޓަލަށެވެ. އެހެންނަމަވެސް އެދެމީހުންގެ އިތުރު ފަރުވާއަށް ރޭގެ ވަގުތެއްގައި ވަނީ އައިޖީއެމްއެޗަށް ގެންގޮސްފައެވެ.\nއައިޖިއެމްއެޗްގެ މީޑިޔާ އޮފިޝަލް ވިދާޅުވި ގޮތުގައި ހާލު ދެރަވެގެން ފަރުވާ ދިނުމަށް އައިޖީއެމްއެޗަށް ގެނައި ދެސިފައިންގެ ތެރެއިން އައިސީޔޫގައި ފަރުވާ ދެމުންދާ ސިފައިންގެ މީހާގެ ހާލު އަދިވެސް ސީރިޔަސްއެވެ. އައިސީޔޫގައި މިވަގުތު ފަރުވާ ދެމުން ގެންދަނީ އުމުރުން 19 އަހަރުގެ މީހަކަށެވެ. އަދި 21 އަހަރުގެ ސިފައިންގެ މީހާއަށް ފަރުވާ ދެމުން ގެންދަނީ ވޯޑުގައެވެ.\nމިދިޔަ އަންގާރަ ދުވަހުވެސް މާފިލާފުށީގައި ސިފައިންގެ ތަމްރީނު ހޯދަމުންދިޔަ އުމުރުން 19 އަހަރުގެ މީހަކު ވަނީ ކުއްލި ގޮތަކަށް ނިޔާވެފައެވެ.\nމިހާރު ފަރުވާ ދެމުންދާ ސިފައިންގެ ދެމީހުންނަށް ދިމާވީ ސިއްހީ ކޮން މައްސަލައެއްތޯ ނޫސްވެރިން ތަކުރާރުކޮށް ސުވާލު ކުރުމުން ވެސް އެމްއެންޑީއެފްގެ ތަރުޖަމާން ކެޕްޓަން ހަނާ ނޫސްވެރިންގެ ސުވާލުތަކަށް ޖަވާބެއް ނުދެއްވައެވެ.\nއެެމީހުންގެެ މިސްޓޭކުންވީމަަ ނުބުނަަނެތާ


India In Adeeb Ah Himaayaiy Nudhee Anburaa Furuvaalaifi - Vaguthu\nއިންޑިއާ އިން އަދީބަށް ހިމާޔަތް ނުދީ އަނބުރާ ފުރުވާލައިފި\nޓަގު ބޯޓެއްގައި އިންޑިއާއަށް އެތެރެވުމަށް އުޅުއްވަނިކޮށް ހިފަހައްޓާފައި ހުންނެވި ރާއްޖޭގެ ކުރީގެ ނައިބު ރައީސް އަހުމަދު އަދީބަށް އިންޑިއާއިން ހިމާޔަތްނުދީ އަނބުރާ ރާއްޖެއަށް ފުރުވާލާފައިވާ ކަމަށް އެޤައުމުގެ ނޫސްތަކުން ބުނެފިއެވެ.\nއިންޑިއާ ސަރުކާރުގެ އިސް އޮފިޝަލަކާއި ހަވާލާދީ އެޤައުމުގެ ނޫސްތަކުން މިކަމާއި ގުޅޭގޮތުން ބުނެފައި ވަނީ، ކުރިޔަށް އޮތް ދެވަރަކަށް ދުވަހުގެ ތެރޭގައި އަދީބު ރާއްޖެއަށް ގެންނާނެ ކަމަށެވެ. އެމަނިކުފާނު ރާއްޖެއަށް ފޮނުވާލުމަށް އިންޑިއާ ސަރުކާރުން ނިންމާފައިވާކަން ޔަޤީންކޮށް އަރުވަމުން އޮފިޝަލް ބުނެފައި ވަނީ، އަދީބު ރާއްޖެއަށް ފުރުވާލާފައިވަނީ އޭނާ އިންޑިއާއަށް އެތެރެވުމަށް މަސައްކަތް ކުރެއްވި ޓަގް ބޯޓުގައެވެ.\nއިންޑިއާ ސަރުކާރުގެ އިސް އޮފިޝަލަކާއި ހަވާލާދީ ނިއު އިންޑިއަން އެކްސްޕްރެސްއިން އިއްޔެ ބުނެފައި ވަނީ، އެޤައުމުން އަދީބު ހައްޔަރުކޮށްފައި ނުވާ ކަމަށެވެ. އެ ނޫހުގައި ބުނެފައި ވަނީ އަދީބު އާއި އަދި ހައްޔަރުކުރި ކަމަށް ބުނާ އިތުރު ނުވަ މީހުން ތިބީ އެމީހުން އިންޑިއާއަށް އެތެރެވުމަށް ދަތުރުކުރި ޓަގު ބޯޓުގައި ކަމަށެވެ.\nވެލި ބަރުކޮށްގެން ދަތުރުކުރި ޓަގު ބޯޓަކުން އަދީބު އިންޑިއާއަށް ދަތުރުކުރައްވަމުން ދަނިކޮށް އެ ބޯޓު ހިފަހައްޓާފައިވަނީ ބުރާސްފަތި ދުވަހުގެ ވަގުތެއްގައެވެ. އިންޑިއާގެ ކަމާއި ބެހޭ ފަރާތްތަކުން މި ބޯޓު ހިފަހައްޓާފައިވަނީ، އެފަރާތްތަކަށް ލިބުނު މައުލޫމާތަކާއި ގުޅިގެން ހިންގި އޮޕަރޭޝަނެއްގައި، އިންޑިއާގެ އައްސޭރީގެ ސަރަޙައްދަކުން ކަމަށް ނޫސްތައް ބުނެއެވެ.\nއިންޑިއާ އިން އަދީބު ދަތުރުކުރެއްވި ބޯޓު ހިފަހައްޓާފައިވާއިރު އަދީބުގެ މައްޗަށް ކުރިން އިއްވި ހުރިހާ ހުކުމްތަކެއް ރާއްޖޭގެ ކޯޓުތަކުން ބާތިލް ކޮށްފައެވެ. އޭގެ ތެރެއިން އެއް މައްސަލަ ދައުލަތުން ސުޕްރީމް ކޯޓުގައި އިސްތިއުނާފް ކޮށްފައި އޮތުމުން އޭނާގެ ޕާސްޕޯޓް ހިފަހައްޓަން ސުޕްރީމް ކޯޓުން ވަނީ އަމުރު ކޮށްފައެވެ.\nއޮގަސްޓް 3, 2019 09:17\nއެހާ މުހިއްމެއްނޫން މިޑްރާމާއެއް ކުށެއްނެތް ސާފު ބޯކިރު ތިއްކެއް އަނެއްކާ އަންނިގެ ބޮލުގަ ފޮރުވިފައިވާ ބޮޑު ފަންޏެއް ހިމާޔަތާ ނުރައްކަލާ ރައްކަލާ ހުރިހާކަމެއްވެސް ލިބި ހިމާޔަތް ކުރެވިފައިވާ ބޮޑުފަނި ހެހެހޭ\nއޮގަސްޓް 3, 2019 09:45\nބުރޯ ހުންނާނެ މިހާރު ރާކަނިމަސް ކެވިފައި އެހެންނުން ބުރޯ. ބުރޯ ޔާމީނު ގޮއްވާލަން ނޫޅެ ސަރުކާރު ހިންގަން އެހީތެރިވެ ކުރިއަށް ދިޔަނަމަ ކިހާ ތާހިރުވީސް. ދެކޮޅުން ކެހިދޯ ތިޔާ ލިބުނީ. އިބުރަތް ހުންނާނެ ވާވަރަށް ލިބިފައި މިހާރު. ދެން މިކަމުން ސާބިތުވީ ބުރޯ ޖަރީމާ ވައްކަން ހިންގާފައިވާކަން. އެހެން ނޫންނަމަ ބުރޯ ތިހެން ފިލާކަށް ނުޖެހުނީސް. އަވަހަށް އަގުން މުލަށް ކިޔާދީ ކުރި ހުރިހާ ކަމެއް. އަނެއްކާ އެއްކަލަ ގެއްލިގެން އުޅޭ މިހުރިހާ ކަމަކާ ހާދަ ގުޅުން ހުރިހެން. ދެން ބިރުން ފިލަން ޖެހޭ ކަމެއް ނެތްދޯ ބުރޯ ބުނާހެން ކަމެއް ނުކުރަންޏާ ސާބިތުކަމާއެކު ކުރިމަތިލާންވީނުން. އެކަމު މިހާރު އެއްވެސް ވާހަކައެއް ނެތް ގަބޫލް ކުރެވޭކަށް.\nއޮގަސްޓް 3, 2019 11:42\nސޯލިހުރާވައިގެން ހުރިހާކަމެއް ތިކުރަނީ؟ ވެރިކަމަށް އަސިސް ހުރިހާ ސިޔާސީމީހުން ދޫކޮއްލީ ހުކުންބާތިލުކުރީ ކޮބާބޭއިންސާފުން ޖަލަށްލާފަތިބި ނިކަމެތިން ހަމަތިބިގޮތައް އެތިބީ ބަލަސޯލިހުގެ އާއިލާޔާ ރައްޓެހިންއެކަންޏެއް ނޫނޭ ވޯޓުލައިގެން ހޮވިފަތިހިރީކީ...ދައުލަތުގެ ލާރިގަނޑު ހުސްކޮއްލާފަ ކޮއްމެވެސް ކަމަކަށް ރައްޔިތުންގެ ސަމާލުކަން ހުއްޓާލަން ވެގެން..ކޮންމެފަހަރަކު ޔާމީނު ކޯޓަށް ގެނަދަންރާވާފަ އެކަމުން ރައްޔިތުންގެ ސަމާލުކަން އަނބުރާލަންވެގެން ކުރާކަންތަށް...ތީބަސްނުބުނެ ހުއްޓަސް ފީސާރިމީހެކޭ އޭނަދައްކަން ބުނާވާހަކަތައް ސަންގުއަންނި އެގޮވަމުންދުވަނީ ތީވަރަށްޖާހިލުބައެކޭ...ވެރިކަމުނެވެއްޓިދާނެތީ ބިރުންސޯލިހު އެއުޅެނީ އަވަހަށް ހުރިހާ ގައުމުތަކަށް ދަތުރުއަޅާލަނީ..\nއޮގަސްޓް 3, 2019 09:28\nބުއްޅަބޭމެންގެ ކަތުރުފަނި މިފަހަރު ކިހިނެއްވާނެބާ!\nއޮގަސްޓް 3, 2019 09:31\nއޮގަސްޓް 3, 2019 09:32\nމީނަޔަށް ޓަކައި ޤާނޫނުއަސާސީ 40 ން 30 އަށް ބަދަލުކޮށް ރައީސް ޔާމީނަށްފަހު މިކަލޭގެ ވެރިކަމަށް ގެނައުމަށް ރައީސް ޔާމީން މަސައްކަތްކުރެއްވިއެވެ. ރައީސް ޔާމީން މިކަލޭގެޔަމެދު ކަންތައްކުރި ރަގަޅުގޮތްތައް ބޮލާލާޖަހާ އޭރުގެ އިދިކޮޅުން މީނަގެ ބޯކާލާ ރައީސް ޔާމީން މަރާލަން މީނައަށް ހިތްވަރުދީ އޭގެފަހުން މީނަޔަށް އޮތީ އުޖާލާ މުސްތަޤުބަލެއްކަމަށް ބުނެދީ މިކަލޭގެ އެ ބަސްތަކަށް ހެއްލި މުޅި ޙަޔާތް ނަގާލިއެވެ. ﷲ ގެ ކުޅަދުންވަންތަކަން މާ ބޮޑުކަން މީނަޔަށް ނޭގުނެވެ.\nއޮގަސްޓް 3, 2019 09:38\nއެހަރަދުކުރިތަ ސުޕްރީމް ކޯޓުން ހުކުމް ނެރުމަށްވެސް. ހިބަރު ވަދު ޖެއްސި މީހުންނަށް\nއޮގަސްޓް 3, 2019 09:49\nޢެހާ ޢާލާސްކަފުޅާ އުޅުއްވާ ބޭކަލަކު އަލުން ޓެގުގަ ވަޑައިގަންނަވާތީވެ ދެރަވޭ! ޢެއްވެސް ކުށެއް ނެތް އަދި ރާއްޖޭގައި ނައިބު ރައީސްކަން ކުރައްވާފައިވާ ބޭކަލަކަށް ދިވެހި ސަރުކާރުން ރައްކާތެރިކަން ދޭން ވާނެއެެއްނު! ޢަދި ޔާންޓޭ އާއި ޢިދިކޮޅަށް ދިވެހި ސަރުކާރުން ހުށަ އަޅާ އެންމެ ވަރުގަދަ ހެކި ދެއްވާ ބޭކަލަކަށް ވާއިރު!\nއޮގަސްޓް 3, 2019 10:44\nޕޕޕޕޕޕޕޕޕޕޕޕ ކުދިންކޮޅަށް ފެނޭތަ، ފެނޭދޯ ، ފެނޭތޭ\nއަދިވެސް އަނގަ ތަޅާތި !\nއޮގަސްޓް 3, 2019 10:49\nއެމްޑީޕީ ސަރުކާރުން ހަމައެކަނި ހިިމާޔަތް ކުރެވިފާވާ އިންސާނާާ އަދީބު މިގައުމުގެ ދީބުު.\nއޮގަސްޓް 3, 2019 11:03\nީ ކާކައްތަ ދާނައީ ކުޅަ\nވާގިލާ ރުއް ޖަހާ ދަމުގު\nރާކަށެއް އިރާދަ މުގު ާ\nއޮގަސްޓް 3, 2019 11:18\nޢަދީބުގެ އަނބި ކަނބަލުން މިކަމާއި ގުޅިގެން ބަޔާނެއް ނުނެރުއްވާތަ؟\nޢަދިވެސް ބުނާނެ ދޯ ހުދު ފޮތިކޮޅެކޭ!! ބޯހަލާކު\nޕީޕީ ވަގުންތައް ކަޑަވާނެ! ޕަކާސްސްސްސް\nއޮގަސްޓް 3, 2019 12:05\nބަލަގަ ވަގުން ވަގަށްގޮވާތަ 19ގައި އޮތީ ވަގުންނިކުމެ ވަގުން ހޯދުންތަ ނޫނީ ގެރިމުޑިއަންނި ބޮލުން ނެރޭފަންޏަކަށް އަދީބު ހެދުންތަ ހެހޭ ވަގުންނަށް ވަގެއް ފެނުނިއްޔާ އިގޭނެތަ ބަލަގަ ކުރިން ގޮވިވަގުތަށް މިހާރުތިބީ ރީނދޫކުލައިގަނޫންތަ މިސާލަކީ މުލުވަގު އަންނި އެވެސް ފީއިލޮށިކޮޅެއް ވަގަށްނެގީ ދެންހުރީ ރަން ފާޚާނާތަށި ވަގު މައުމޫނު ދެންހުރީ ބޮޑުވަގު އަދީބު މިހެންކިޔާނެކަމެއްނެތް ހަމަތިމާމެން ވަގުންނަށް ހެދީވެސް ގޮވީވެސް ހަމަކުލަޖެހުނީ ހުދުކާފޫރަށް ތިހެންވާނީ ރ.ޔާމިނަށްވެސް ހެހެހޭ އެން،ޑީޕީއަކީ ވަގުންގެގޭންގެއް ވަގުންއުފައްދާ ވަގުފިލުވާ ދޮވެސާފުކުރާ ޖަމާއަތެއް އަޅެނޫންތަ ފަހެ\nއޮގަސްޓް 3, 2019 11:20\nމަޗާ ކަޑަވާނެކަން އިނގޭ. ކަލޯމެން ޖަލަށްލާދުވަސް އެބަ ގާތްވޭ. އެހެންނޫނަސް ޖަލަކީ އެހާ އަރާމުތަނެއްނޫން. ހައްހައްހާ\nއޮގަސްޓް 3, 2019 12:57\nމުގުރިރާޅުގެ ފުށްޓަރުފަރާތޭ. ގުގުރާވިދުންތައް ގިނަވެސް ވަނީއޭ. ނުގުޑާނެހެން ކަނޑުގަ ހިތްވަރުކުދިންނޭ. މުގުލަށްވެ ތައްޔާރު ހަންޖާތިބޭށޭ\nއޮގަސްޓް 3, 2019 12:01\nއެމްޑީޕީ ވަގުން ތައް ވަރަށް ކަޑަ ވާނެ\nއޮގަސްޓް 3, 2019 12:09\nހައް ހައް ހާ.ހާދަ ރުޅިއެކޭ.މަ ނަމަވެސް އަންނާނެ\nއަދީބު އަކީ މާލެއަށް ދޫކޮށްފަ ހުރި މީހެއް، އޭނާ ބުރީޗްކުރީ އެކަން، އަދި ސްޓޯވްއަކީ ބައިނަލް އަގްވާމީ ބޮޑްކުރައިމެއް، ނަމަވެސް އަދީބު ފިއްލަވަން އުޅުއްވީ ޤައުމުންދީފާނެ ލާއިންސާނީ އަދަބަކުން ފުރާނަ ސަލާމަށްކުރުމަށްކަމަށްވާނަމަ ކަނޑުގެ ޤާނޫނުގެ ދަށުން އަދަބެއްނުލިބޭނެ. ވީމާ އަދީބަށް އިތުރު ހައްޔަރުނުކުރެވޭނެ. ނަޝްފާއެވެ، މިރީދޫ މީހުންގެ މަޅީގަ ދީބް ނުޖައްސާ އަސްލަށް ރުޖޫއުވޭ. ރ.ޔާމިންގެ މަށްޗަށް އަދީބުލައްވާ މިނުލަފާ ސަރުކާރުން ހެކިބަސް ނަގަން އަދީބަށް މަޖުބޫރުކުރިއަސް، އެކަން އަދީބު ލައްވާ ނުކުރެވުމީ ވަރަށް ގާތްކަމެއް، އެހެނީ އަދީބުއަށް އިނގޭނެ މިދައްޖާލުން މުޅި ހަދާނީ ދޮގް ޑީލްކަން.\nއޮގަސްޓް 3, 2019 13:06\nމިސޮރު މިހާރު ވަރަށް ކަނޑަށް ގަދަވާނެ ހާދަފައްކާވާނެޔޭ ބަކުރުބެ އޮޑިން ކަންނެއްޔަށް ގެންދަން\nއޮގަސްޓް 3, 2019 14:18\nމުސްލިމުން ތަކަކަށް ޔަހޫދީންނޭ ބުނުމުގެ އެއްވެސް ހައްގެއް ކަލެއަކަށް ނޯންނާނެ.ފުރަތަމަ ތައުބާ ވާ ބުރާންޗާ\nއޮގަސްޓް 3, 2019 14:19\nއަދީބަކީ ހަމައެކަނި ވަގެއް ނޫން މީހުން މަރާ ގެއްލުވާލާ މަސްތުވާތަކެތި ވިއްކާ ވިޔަފާރުކޮށް ހުރިހާ ޖަރީމާއެއްގެ މައި ތަނބު..ސިޔާސީ ހުރިހާ މީހުންނަށް ވުރެ މީނަ ހިތުން މާސްޓަރމައިންޑް..މީނައަކީ އުމުރަށް ޖަލުގައި އޮންނަންޖެހޭ މީހެއް އޭނަ ދޫކުރި ވެރިއަކަށް ގާޒިއަކަށް ދުވަހަކުވެސް ދިވެހިންގެ ރުހުމެއް ނުލިބޭނެ..\nއޮގަސްޓް 3, 2019 14:38\nމިގޮލާ ރަނގަޅުވާނެ މަސްހިފާ ބޯޓުތަކަށްލާފައި ބަހައްޓަންވެސް އޭރުން ރާޖޭގެ އިގުތިސާދީ ސަރަހައްދުތަކުން ފަސޭހަކަމާއި އެކީގައި މަސްލިބޭލެއް ގިނަވާނެއެއްނު.


Usoolu thakaa eku FAM ge dhandu thah aamukoh hulhuvaalaifi - vNews.mv\nއުސޫލުތަކަކާ އެކު އެފްއޭއެމުގެ ދަނޑުތައް އާންމުކޮށް ހުޅުވާލައިފި\nއިސްމާޢީލް ޝާހު 20 July 2020, 20:07\nކޮވިޑް-19 އާއި ގުޅިގެން އެފްއޭއެމުގެ ބެލުމުގެ ދަށުގައިވާ ދަނޑުތައް ކަނޑައެޅިފައިވާ އުސޫލުތަކުގެ ތެރެއިން އާންމުކޮށް ހުޅުވާލައިފިއެވެ.\nއެފްއޭއެމުން ނެރުނު ބަޔާނެއްގައި ބުނެފައިވަނީ ހޯމަ ދުވަހުން ފެށިގެން އެ އިދާރާގެ ބެލުމުގެ ދަށުގައިވާ ދަނޑުތައް، އާންމުންނަށާއި ޓީމުތަކުގެ ފަރިތަކުރުންތަކަށް ހާއްސަ އުސޫލުތަކެއްގެ ދަށުން ހުޅުވާލެވިފައިވާ ކަމަށެވެ.\nރާއްޖެއިން ކޮވިޑް ފެނުމާއެކު ކުޅިވަރުކުޅޭ ތަންތަން ބަންދުކުރިއެވެ. އެއާއެކު އެފްއޭއެމުގެ ބެލުމުގެ ދަށުގައިހުރި ތަންތަންވެސް ވަނީ ބަންދުކޮށްފައެވެ. އަލުން ހުޅުވާލިއިރު އެ ދަނޑުތައް ބޭނުންކުރެވޭނީ އުސޫލުތަކެއްގެ ދަށުންނެވެ.\nއާ އުސޫލުގެ ދަށުން ޓީމުތަކުން ފަރިތަކުރުމަށް ހަމަޖައްސާފައިވަނީ ހެނދުނު 6:00 ން 8:00 އަށް އަދި ހަވީރު 16:00 އިން 20:00 އަށެވެ. އަދި ފަރިތަކުރުންތައް ކުރިއަށްދާއިރު، ކޯޗުންނާއި އޮފިޝަލުންނާއި އަދި ކުޅުންތެރިންނާ ދެމެދު މަދުވެގެން ތިން ފޫޓުގެ ގައިދުރުމިން ބެހެއްޓުމަށްވެސް ވަނީ ކަނޑައަޅާފައެވެ.\nޓީމުތަކުން ޕްރެކްޓިސް ކުރާއިރު ކޮވިޑް-19 ވެބްސައިޓުގައިވާ އުސޫލާ އެއްގޮތަށް މާސްކް އެޅުމަށް އަންގާފައިވާއިރު ކޮވިޑް-19 ގެ އަލާމާތެއް (ކެއްސާ ކިނބިހި އެޅުން ހުންއުން) ފަދަ ކަމެއް ހުރިނަމަ ޕްރެކްޓިސްއަށް ނައުމަށް ވަނީ އެދިފައެވެ. އަދި ޕްރެކްޓިސްއަށް ގެންނަ ދަބަސް ފަދަ ތަކެތި ދުރުދުރުގައި ބެހެއްޓުމާއި ގެއިން ނިކުތުމުގެ ކުރިންނާއި ކުޅެ ނިމުމަށްފަހުގައި ސައިބޯނި ލައިގެން މަދުވެގެން 20 ސިކުންތު ވަންދެން ރަނގަޅަށް އަތްދޮވުން ނުވަތަ އަތުގައި އެއްވެސް އެއްޗެއް ހޭކި ހަޑިވެފައި ނުވާނަމަ ސެނިޓައިޒާ ބޭނުންކޮށްގެން އަތް ސާފުކުރުމަށް ވަނީ އެދިފައެވެ.\nކުޅެ ނިމުމުން ގެއަށް ގޮސް ޖާޒީ ބަދަލުކުރުމާއި އެއެއްޗެހި ދޮވެގެން ނޫނީ އަލުން ބޭނުން ނުކުރަން އަންގާފައިވާއިރު އެއްވެސް ކުޅުންތެރިއަކު މަގުމައްޗަށް އަދި ގްރައުންޑަށް ކުޅު ނުޖެހުމަށް ވަނީ އެދިފައެވެ.\nފުޓުބޯޅައިގެ ހަރަކާތްތައް އަލުން ފެށުމަށް ތައްޔާރުވާއިރު މިއަހަރުގެ ފުޓުބޯޅަ ސީޒަން ޑިސެމްބަރުގައި ފެށުމަށް ދަނީ ތައްޔާރުވަމުންނެވެ. އޭގެކުރިން އޭއެފްސީ ކަޕާއި ޤައުމީ ފުޓުބޯޅަ ޓީމުގެ މެޗުތަކެއް ކުޅޭނެއެވެ.


ދޭނަން ހިތާ ޖާނާ..! 7ވަނަ ބައި – Esfiya\nހިތާމަ ލޯބި January 30, 2016\nދޭނަން ހިތާ ޖާނާ..! 7ވަނަ ބައި\n“އަހަރެންނަށް ހީވަނީ މަސްވެރިކަމާ ގުޅޭ ސާމާނު ވިއްކާ ތަނެއް މިހިސާބުގަ ވަރަށް ހިނގާނެހެން…” ނާއިފްވެސް ވާހަކައިގަ ބައިވެރިވެލަމުން ބުނެލިއެވެ.\n” ތީ ވަރަށް ރަނގަޅު ހިޔާލެއް… މަސް ދޯނިތަކުން ފަޅުފުރިފަ އޮންނަންޔާ ވަރަށް ވިޔަފާރި ވާނެހެން މަށަށްވެސް ހީވޭ…”\n” އާނ…އާނ.. މިހާދުއަށްވެސް ކަމުދިޔައީ ދޯ؟ މިވަނީ ރަނގަޅަށްތާ؟” އަޔާޒު އަކަށް މަޑަކުން ނީންދެވުނެވެ.\n” ކިހިނެއްވީ..؟ ރަނގަޅު ހިޔާލެއްވިއްޔާ ކޮންމެ މީހަކު ބުންޏަސް އެވާނީ ރަނގަޅު އެއްޗަކަށްނު…”\nމިހާދު ހައިރާންވެފަ އިންދެ އަހާލި އެވެ.\nއެވަގުތަކީ އަލާންމެން ގުރޫޕް އައިސް އެތަނަށް ވަތް ވަގުތެވެ. އަލާން އަށް ނާއިފް އާއި މިހާދު އެއްތާކު ތިބިތަން ފެނުމުން ކެތްތެރިކަން ކޮޅުން ލިއެވެ.\n” ދެ ޅިޔަނުން އެއްމޭޒެއްގަދޯ؟ ކަލޭ ބޭނުންހާ އެއްޗެއް ނުހެދޭނެ. ނިހާ އާ ވައި އެޅުނަސް ދުވަސް ދުއްވާލަން .. ހަނދާން ކުރާތި…” އަލާން އެ މޭޒާ ކައިރިވެލާފަ ބުނެލިޔެވެ.\n” އެހެންތަ؟ ބުނަން ރަނގަޅު ވާހަކައެއް… ތިހެން އައިސް ފުއްޕާލީމަ މި ބުނަނީ މިތާ މިތިބަ ދެމީހުން ގައިގަ އިނގިލި ކުރި ޖައްސާލިޔަސް އަތުގެ ކުޑަހުޅުން ލުހެލާނަން…!! ކަލެއަށްނިހާ ލިބޭނެ ވަރަށް ލިބިފަ ތިހުރީ..! ރަށުތެރޭން ކޮންމެސް އެހެން ކަމަކާ އުޅޭ…!!!!” ދިފާއުގައި ތެދުވީ މިހާދު އެވެ.\nމިހާދު މިހެން ބުނުމުން އެތަނުގައި ތިބި އެންމެން ހޭން ފަށައިފިއެވެ.އަދި އަލާން އަށް މަލާމަތްކޮށް ހޯއްގޮވަން ފަށައިފިއެވެ. އަލާން ގާތަށް އައީ އަމަށަކު ރުޅިއެއް ނުނެވެ. ބަލާކަށް ނުހުރެ ނާއިފްގެ ގަމިހުގައި ބާރަށް ހިފިއެވެ. މިހާދު ވަގުތުން ތެދުވެގެން ގޮސް އަލާންގެ އަތުގަ ހިފިގޮތަށް ފާރު ބުޑަށް ގުޅައަކަށް ޖަހައިފިއެވެ. އަތަށާއި ބޮލަށް ވީތަދުން އަލާން އަށް ރޮއެގަނެވުނެވެ. މިހާދު އައިއްސަ ހުރި ރޫޅި ފެނުމުން ގުރޫޕް މީހުން ދުވެ ފިލައިފިއެވެ.\n” ހަނދާން ކުރާތި… މަގޭ ވަސްޖެހޭ މީހަކާވެސް ވައި ނޭޅޭތި…މިއީ ފުރަތަމަ އެތިފަހަރު. މިކަން ހަނދަން ކޮށްގެން އުޅޭތި…” ރުޅިއައިސް ރަތްވެފަ ވާ މިހާދު ބުނެލިއެވެ. އަދި ބިލް ދެއްކުމަށްފަހު އެތަނުން ތިންވެރިން ނުކުތެވެ.\n” މިހާދު ތިހެން ހަދާކަށް ނުވާނެއްނު… ރުޅި ކޮންޓްރޯލް ކުރަން ވާނެ.. އެނގޭނު އެމީހުން ކަންތައް ހުންނަ ގޮތްކަން އެއީ..” މަޑުމަޑުން އަޔާޒްބުނެލި އެވެ.\n” އެހެން ބޭނުންހާ އެއްޗެއް ހަދަންދެން މަޑަކުން ނީންދެވޭނެ… ނާއިފް އޭނަޔަށް ކީއްކުރީ އޭނަ ނާއިފް ގަޔަށް އަތްލާން ޖެހެނީ؟ ކަމެއް ނުކުރަންޏާ އެކަންތައް ވާނީ ބޮޑު…” އޭރުގެ ރުޅިގަނޑާއެކު މިހާދު ބުނެލިއެވެ. ނާއިފް އެއްވެސް އެއްޗެއް ނުބުނެ މަޑުމަޑުން ގެއާ ދިމާލަށް ދިޔައެވެ. އަޔާޒް އާއި ނާއިފް ގެއަށް ވަނުމުން މިހާދުވެސް ދިޔައީ ގެއާ ދިމާލަށެވެ.\nގޭތެރޭ ހެދިފައިވާ ބިޔަ ގަސްތަކުގެ ހިޔަލުގައި އިން ދޯލިފަތީގައި ނަފީސާ އާއި ނިހާމާ ތިއްބެވެ. ނަފިސާ އިނީ ހަނޑޫ ހޮވާށެވެ. ނިހާމާ ވާހަކަ ފޮތެއް ހިފައިގެން އިނެވެ. އެހެން އިރުކަޅު އިނުމަށްފަހު ނިހާމާ ހިތް އޮބިނޯވެގެން ބުނެލިއެވެ.\n” މަންމާ… މަންމާ… ވާހަކައެއް ބުނަންވެފަ އެބައޮތް… މަންމަ ގަބޫލު ވާނަންދޯ؟..”\n” އަނެއްކާ ކޮންވާހަކައެއް؟ކޮންކަމަކާތަ މަންމަ ގަބޫލު ވާންވީ؟ ނަފީސާ ނިހާމާގެ މޫނަށް ބަލައިލަމުން ބުނެލިއެވެ.\n” އެއީ… އެއީ… މަންމަ އަށްއެނގޭތަ ނާއިފް؟ އޭނަގެ ވާހަކަ… އަހަރެން އޭނަޔަ ގުޅެން ބޭނުންވާހަކަ..”\n” އެއީ އަޔާޒްމެން ގެއަށް އައިސް އެއުޅޭ ކުއްޖާތަ؟ މަންމަ ތިކަމާ ކީކޭ ބުނާނީ އެއީ ގޯސް ކުއްޖެއް ނޫން… މަންމަ ބޭނުމީ ނިހާމާ ރަނގަޅު ހަރުދަނާ ކުއްޖަކާ ގުޅެން… ވަކި މީހަކާ ގުޅޭކަށް މަންމަ ނުބުނާނަން… ދަރިފުޅަށް ނާއިފްވެސް ކަމުދަންޏާ މަންމަ އެކަމަކަށް ހުރަހެއް ނާޅާނަން…”\n” އޯ…މަންމާ… މަންމަ ހާދަ ރަންގަޅޭ… މަންމަ ދެކެ ވަރަށް ލޯބިވޭ….!” “ދެން ތިހާ ތިއްތިނުވެ ދޮންބެ ގާތުވެސް އަހާލާތި ދޮންބެވެސް އުފާވާނީ އޭރުންނެއްނު…” ނިހާމާއައިސް ނަފީސާގެ ގައިގައި ބައްދާލުމުން ނަފީސާ ބުނެލިއެވެ.\nކަންދިމާ ކުރި ގޮތުން އެވަގުތަކީ މިހާދު އައިސް ގޯތި ތެރެއަށް ވަން ވަގުތެވެ. އެއައި ގޮތަށް އައިސް ހުއްޓުނީ ނިހާމާގެ ކުރިމަށްޗަށެވެ.\n” ދަރިފުޅާ… މި ނިހާމާ މިކިޔާ އެއްޗެއް އެނގޭތަ؟… މިމަންޖެ އަށް ކަމުދާ ކުއްޖަކު ފެނުނިއްޔޯ…” މަލާމާތުގެ ރާގަކަށް ނަފީސާ ބުނެލިއެވެ.\n” މަށަށް ހުރިހާ އެއްޗެއްވެސް އެނގިއްޖެ…!! ނިހާމާ އުޅޭ ގޮތް ވަރަށް ރަނގަޅަށް އެނގިއްޖެ…! ތާކުން މީހަކު ފެންނައިރަށް ހިތާވެގެން ވަރަށް ރީތި އުޅުމެއް ތިއުޅެނީ…!! މަންމަ އަށްވެސް ނިހާމާ އުޅޭ ގޮތެއް ނުބެލޭ…!!” ރުޅި އައިއްސަ ހުރިކަމަށް ހެދެމުން މިހާދު ބުނެލިއެވެ.\nނިހާމާ އަށް ވަގުތުން ރޮވިއްޖެއެވެ. ނަފީސާ ހައިރަން ކަމާއި އެކު ބަލަހައްޓައިގެން އިނެވެ.ވާނީވެސް އެހެންތާއެވެ. މިހާދު އަކީ ދުވަހަކުވެސް އެހެން ވާހަކަ ދެއްކި ކުއްޖެއްނޫނެވެ. އަދި ދެބެން އެކަކު އަނެކަކު ދެކެ ލޯބިވާ ވަރު އެނގޭތީއެވެ.ނިހާމާ ރޯތަން ފެނުމުން މިހާދު ގާތަށް އައީ އަމަށަކު ހިންޏެއް ނޫނެވެ. ނުހިފޭއްޓިގެން ބާރަށް ހޭން ފަށައިފިއެވެ. ނަފީސާ އަށް މިވާގޮތް ރެޔަކާލީ ދެނެވެ.\n“އައްދޭ މަގޭ ކޮއްކޯފުޅަށް ރޯކަށްވެސް ނޭނގެ… ހައްހައްހާ… ތިޔޮށް ރޯ ގޮތެއްދޯ…ހައްހައްހާ…”މިހާދު ނިހާމާ އަށް މަލާމާތް ކޮށްލިއެވެ.\n“ދޮންބެއަށް އެނގިއްޖެ ތިކިޔަން އުޅެނީ ނާއިފްގެ ވާހަކަކަން… ދޮންބެއަށް ކުރިންވެސް އެކަހަލަ އެއްޗެއް ހީވެފަ އޮތީ…މިއަދު އަދި މި ޔަގީންވީ… ކޮއްކޮވެސް ދޮންބެ ކައިރީ ނުބުނެ ސިއްރު ކުރީނު… އެހެންވެ ހިތަށް އެރީރަނގަޅު ލަނޑެއް ދޭނަމޭ…” މިހާދު ވަރަށް ހަމަޖެހިލައިގެން ވާހަކަ ދެއްކިއެވެ.ބަލާ ބެލުމަށް މިހާދުވެސް އެކަމާ ރުހޭކަމަށް ފެނެއެވެ.\n“ދެން ދޯ…މި ދޮންބެ ގަނޑު ވަރަށް ގޯސްވާނެ… ދޮންބެ އެއްޗެހި ކީމަ ރޮވޭނެއްނު… ހީވީ ރުޅި އައިސްގެން ބުނީކަމަށް… ދޮންބެއާ ރުޅި” ދެލޯ ފުހެލާ ތުންދަމާލަމުން ނިހާމާ ބުންޏެވެ.\n“ދޮންބެއަށް އެންމެ ރަނގަޅު ތިކަން ކުރިޔަސް…އެކަމަކު އެ އަލާން ގެ އުނދަގުލެއް ވަންޏާ ލަސްނުކޮށް ބުނާތި އިނގޭ….” އެކަމާ ރުހޭ ވާހަކަ ބުނަމުން މިހާދު ގޭތެރެއަށް ވަނެވެ. ނަފީސާ ވެގެން ދިޔަ ކަންތަކާ ހޭން އިނެވެ. ނިހާމާ ވީ އުފަލުން ދުއްވައިގަތީ ކޮޓަރިއާ ދިމާލަށެވެ.ލޯބިވާ ނާއިފް އަށް މި ޚަބަރު ދިނުމަށެވެ. ކޮޓަރިއަށް ވަނުމަށްފަހު އަވަސް އަވަހަށް ފޯނު ނަގާ ނާއިފްގެ ނަންބަރަށް ގުޅިއެވެ. ދެތިންފަހަރަކު ރިންގް ވެލިތަނާ ނާއިފް ފޯން ނެގިއެވެ.\n“ކީކޭ ދޫނިގަނޑާ…!” ނާއިފް ފޯނުނަގަމުން ބުނެލިއެވެ.\n“މަންމަ ވެސް ދޮންބެވެސް އޯކޭ ވެއްޖެ….!” ނިހާމާ އަވަސްއަވަހަށް އެއުފާވެރި ހަބަރު ނާއިފްއަށް ދިނެވެ.\n“އެހެންތަ…!” ނާއިފް ވެސް ހީލަމުން ބުނެލިއެވެ.\n“އެކަމަކު ހިއެއްނުވޭ މިއޮއް އުފާވެރި ހަބަރު ދިނީމަވެސް ނާއިފް އުފާވިހެނެއް…!” ނިހާމާ ޝަކުވާކޮއްލިއެވެ.\n“އެހެންތަ…؟؟ ދެން ތިތާހުރި މީހަކަށް އަހަރެން ދަތްތައް ފެންނަވަރަށް ހެއުނަސް ކިހިނެއް ފެންނާނީދޯ.. ! ހެހެހެ…”” ނާއިފް ހޭންފެށުމުން ނިހާމާއަށްވެސް ހެއުނެވެ.\nއޭގެ އެއްމަސް ފަހެވެ. ނީލްވިލާ ވަނީ އެކިކުލަކުލައިގެ ބޮކިތަކުން ޒީނަތްތެރިކުރެވިފައެވެ. މާހައުލުގެތެރޭގައި މީހުން ހޭލަމޭލަވެ އުޅޭގޮތުން ކޮންމެވެސް ބޮޑު ހަފްލާއަކަށް ތައްޔާރުވާކަން އެނގެއެވެ. ގޭތެރެވަނީ މަޑު ދަނބުކުލައާއި ހުދުކުލައިން ޒީނަތްތެރިކުރެވިފައެވެ. ގޭތެރޭގައި ނަފީސާ ހަރަކާތްތެރިވަމުން ދިޔަގޮތުންނާއި މޫނުމަތިން ފެންނަމުންދިޔަ ހާސްކަމުން ގަޑިއަށް ތައްޔާރީތަށް ނުނިމިދާނެތީ ހާސްވެފައިވާވަރު ހާމަކޮއްދެއެވެ.\n“ކޮބާ ހުރިހާކަމެއް ނިމުނީތަ…؟ ކައިވެނި ކޮއްދޭމީހުން އަންނައިރަށްވެސް ..” ނަފީސާ ސިޓިންރޫމްގައި ބަހައްޓާފައިހުރި ވަށް މޭޒެއްގެމަތީ މެދަށްވާގޮތަށް މާފުޅި ބަހައްޓަމުން ސުވާލުކުރިއެވެ. އެމޭޒުގެ މަތީގައި ދަނބުކުލައިގެ ފޮތިގަނޑެއް އަޅާފައިއޮތެވެ. ވަށައިގެން ގޮނޑިއަތުރާފައިވެއެވެ. ފެންނަފެނުމަށްވެސް އެމޭޒަކީ ހާއްސަކަމަކަށް ތައްޔާރުކުރެވިފައިވާ މޭޒެއްކަން އެނގެއެވެ.\n“މަންމާ ހާސްނުވެބަލަ…! ހުރިހާކަމެއް ނިމިއްޖެޔޭ..!” މިހާދު ޖަވާބުދެމުން ބަލާލީ ދޮރާދިމާލައްށެވެ. އޭރު ނާއިފްގެ އާއިލާ ވަދެގެން އަންނަނީއެވެ. ކައިރީގައި އަޔާޒްއާއި އަޔާޒްގެ މަންމަ ފަޒީލާއާއި ހުއްޓެވެ.\nކައިވެންޏަށް ނިހާމާގެ ރަށަށް ނާއިފްގެ އާއިލާ އައިސް ތިބީ ނާއިފްގެ އެކުވެރިޔާ އަޔާޒްގެ ގޭގައެވެ. އެއީ އަޔާޒް އާއި ފަޒީލާގެ އެދުމުގެ މަތިންނެވެ. ނާއިފްގެ އާއިލާގައި ނާއިފްއަކީ އެންމެ ދޮށީ ކުއްޖާއެވެ. ދެންތިބެނީ މީރާއާއި ފިރާޒްއެވެ. ފަރީޝާ އާއި އަރީޝްގެ މި އާއިލާއަކީ ވަރަށް ހަމަޖެހިގެން ދިރިއުޅެމުން އަންނަ ރަށުގެ ތަނަވަސް ގަދަރުވެރި އައިލާއެކެވެ.\n“ކޮބާ ޒިޔާދުބެ…؟” މިހާދު އަޔާޒްއާއި ސުވާލުކުރިއެވެ.\n“ބައްޕަދޯ… މިހާރު އަންނާނެ.. ” އަޔާޒް ބުނެލިއެވެ.\n“އޭތް.. ކޮބާތަ ނިހާ..؟” އަޔާޒް ނާއިފްގެ ގައިގާ ކޮއްޓާލަމުން މިހާދުއާއި ސުވާލުކުރިއެވެ.\n“އެހެރީނު…!” ނަފީސާ ނިހާމާގެ ކޮޓަރިއާދިމާލަށް ބަލާލަމުން ބުނެލިއެވެ.\nއޭރު ނިހާމާ ކޮޓަރިން ނިކުމެގެން އަންނަނީއެވެ. މަޑު ދަނބުކުލައާއި ހުދުކުލައިން ޒީނަތްތެރިކުރެވިފައިވާ ކައިވެނީގެ ހެދުމުގެ ތެރޭން ނިހާމާ ފެންނަނީ ވަރަށްވެސް ފުރިހަމަކޮންނެވެ. އެމަންޒަރުބަލަން ހުރި ކޮންމެމީހަކަށްވެސް އެފަރިކަމާމެދު ތައުރީފުކުރެވޭހާވެއެވެ. އެހާވެސް ޗާލެވެ. އެންމެންނަށްވެސް ނިހާމާއަށް ބަލަންތިބެވުނީ ކަޅިވެސްޖަހާލަން ހަނދާންނެތިފައެވެ.\n“އެންމެން ދެން ތިވަރަށް ނުބަލާ.. މަގޭދަރިފުޅަށް އެސްފީނާ ޖެހިދާނެ…!” ފަރީޝާގޮސް ނިހާމާގެ ގާތުގައި ހުއްޓެމުން ބުނެލިއެވެ.\n“ހޫމް… ހޫމް… ކުޑޭ..! ދެން މަންމަ އަހަރެމެންނަކަށް ނުބަލާނެ.. ފަހަރި އެއީދެން ދަރިފުޅު….!” މީރާ ފިރާޒްގެ ކޮނޑުގައި ޖަހާލަމުން ބުނެލިއެވެ.\n“މީރާ….!” ފަރީޝާ މީރާއަށް ބަލާލިއެވެ. އެއާއެކު އެންމެން އެކުގާ ހޭންފެށިއެވެ.\nތުނޑިމައްޗަށް ވެރިވެފައިވަނީ ފަނޑު ހަނދުވަރާއި ހަމަހިމޭންކަމެވެ. މަޑުމައިތިރިކަމާއެކު ގޮނޑުދޮށަށް ބީއްސްމުން ދިޔަ ރާޅުތަކުގެ އަޑުފިޔަވާ އިތުރު އަޑެއްނީވެއެވެ. ރާޅުޖަހާ ފަށުގައި އަލާން ހިނގަމުން ދިޔައިރު މޫނުމަތިން ފެންނަމުންދިޔައީ ނުތަނަވަސްކަމެވެ. އިންތިހާ ނަފްރަތާ ހާސްކަމެވެ. އަލާން ހިނގުންހިއްޓާލުމަށްފަހު އެހުރިތަނަށް ތިރިވިއެވެ. އޭރު އަތުގެ އިނގިލިތަށްވަނީ މުށްކަވާލެވިފައެވެ. ރުޅިއައިސް ރަތްވެފައިވާ ދެލޮލަށް ޖަމާވަމުންދިޔަ ކަރުނަތަށް ހޯސްލައިފައި އޮހިގަތީ އެއްވެސް އިހުތިޔާރަކާނުލައެވެ.\nMe first yay me part vx v reethi…♡♡♡♡\nyaaaaayy Rifaa… first….!!!!! n thanx thanx\nMihaareethi vaahakaeh adhi nukiyan..nxt part kiyaahithun hurevenyeh noon\nThedhekey ebuny… V v v rythi story eh meeee…. Keep it up princess lily…\nvvvvvvv rythi sisoooo… heart din din vanyyy… waitin for nxt prt♥\nthanx thnx ishooooooooooo!!!!!!\nHey stwry vvv nyc..mirey neih tha ithuru part eh ?


Kulhudhuffushi Online - Ooredoo SuperNet Fixed Broadband GA.Villigili ah\nއުރީދޫގެ ސުޕަރނެޓް ފިކްސްޑް ބްރޯޑްބޭންޑް ގއ. ވިލިގިއްޔަށް\n100 އެމްބީޕީއެސް އާއި ހަމައަށް ހަލުވި ސްޕީޑުތަކާއި އެކު އުރީދޫގެ ސުޕަރނެޓް ފިކްސްޑް ބްރޯޑްބޭންޑުގެ ހިދުމަތް ގއ. ވިލިގިލީގައި ތައާރަފްކޮށްފިއެވެ.\nމި ހިދުމަތް އުރީދޫ ވިލިގިއްޔަށް ތައާރަފްކުރުމާއި ގުޅިގެން ހާއްސަ އޮފަރ އެއް މެދުވެރިކޮށް 30 އޭޕްރިލް 2018 ގެ ކުރިން އުރީދޫގެ ސުޕަރނެޓްގެ ހިދުމަތް ހިޔާރު ކުރައްވާ ބޭފުޅުންނަށް ބާރަ މަހުގެ މަހުފީ އިން 30 ޕަސެންޓް ގެ ޑިސްކައުންޓެއް ލިބިގެންދާނެއެވެ.\nވިލިގިލީގެ ރައްޔިތުންނަށް ހަލުވި ސްޕީޑުގެ އިންޓަނެޓް ހޯދުމުގައި އިތުރު ފަސޭހަކަމެއް ގެނެސްދިނުމުގެ ގޮތުން އުރީދޫ އިން ސުޕަނެޓްގެ ޙިދުމަތް ފޯރުކޮށްދިނުމުގައި އެއްވެސް ކަނެކްޝަން ފީ އެއް ނުހިމެނުމަށް ވަނީ ހަމަޖައްސާފައި އެވެ.\nކަސްޓަމަރުންގެ އެކި އެކި ބޭނުންތަކަށް އެކަށޭނެގޮތަށް ފަރުމާކުރެވިފައިވާ ތަފާތު ސުޕަނެޓް ބްރޯޑްބޭންޑް ޕެކޭގް އުރީދޫ އިން ފޯރުކޮށްދެއެވެ. އަދި މި ހިދުމަތާއި އެކު ވިލިގިލީގެ ރައްޔިތުންނަށް މާކެޓުގެ އެންމެ ހެޔޮ އަގުތަކުގައި އިންޓަނެޓް ބޭނުންކުރެވޭނެ އެވެ.\nވިލިގިއްޔަށް ސުޕަނެޓްގެ ޙިދުމަތް ފުޅާކުރުމުގައި އުރީދޫގެ އިންފްރާސްޓްރަކްޗަރ ޕާޓްނަރ އަކީ މޯލްޑިވްސް އިނޮވޭޝަން ކޮމްޕެނީ އެވެ.\nމި ހިދުމަތް ހޯއްދެވުމަށް ނުވަތަ ސުޕަރނެޓް ޕެކޭޖްތަކާއި ބެހޭ އިތުރު މައުލޫމާތު ހޯއްދެވުމަށް، www.ooredoo.mv/supernet އަށް ޒިޔާރަތްކުރަށްވާށެވެ.\nރައްކާތެރިވަރަށް ވުރެ ސަތޭކަ ގުނަ އިތުރަށް ދަޅުމަހުގައި ޒިންކު އެކުލެވޭ !


ވޯޓުލާން ނުކުތުމަށް ދެ ކެންޑިޑޭޓުން ގޮވާލައްވައިފި\n14 މޭ 2022 - 08:11 0\nރާއްޖޭގެ ހުރިހާ ރަށެއްގައި މިއަދު ބާއްވާ އެމްޑީޕީގެ ޗެއާޕާސަން އިންތިހާބުގައި ވޯޓުލާން ނުކުތުމަށް އިންތިހާބުގައި ވާދަކުރައްވާ ދެ ކެންޑިޑޭޓުން ވެސް ޕާޓީގެ މެމްބަރުންނަށް ގޮވާލައްވައިފި އެވެ.\nމި އިންތިހާބުގެ ވޯޓުލުން ކުރިއަށް ދާނީ ހެނދުނު 9:00 އިން ހަވީރު 4:00 އަށެވެ. އެމްޑީޕީގެ ދަފުތަރުގައި 90،000 މެމްބަރުން އެބަ ތިއްބެވެ.\nއިންތިހާބުގައި ވާދަކުރައްވާ ރައްޔިތުންގެ މަޖިލީހުގެ މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ ގޮވާލެއްވީ އެމްޑީޕީގެ ރީތި، އުއްމީދީ ހަރަކާތް ގޯސް މިސްރާބަކަށް ގެންދިޔަ ނުދިނުމަށް ޕާޓީގެ ހުރިހާ މެމްބަރުން ނުކުމެ ވޯޓު ދެއްވުމަށެވެ.\nމިއީ ވަރަށް ގިނަ ބައެއްގެ، ވަރަށް ގިނަ ދުވަހުގެ، ވަރަށް ގިނަ މަސައްކަތާ ގުރުބާރީން ނަގާ ކޮޅަށް ޖެހުނު އިސްލާހީ ހަރަކާތެއް،" އޭނާ ކުރެއްވި ޓްވީޓެއްގައިވެ އެވެ.\nއިކޮނޮމިކް މިނިސްޓަރު ފައްޔާޒު އިސްމާއީލް ވިދާޅުވީ އަލުން އާބާރަކާއެކު އެމްޑީޕީ ހިންގާލަން ޕާޓީގެ ހުރިހާ މެންބަރުން ވޯޓުލާން ނުކުތުމަށެވެ.\nއެންމެން އެކުވެ ގުޅިގެން ތިބެ ކުރިއެރުން ހޯދައި، ފިތުނައާ ނަފުރަތުން އެކަހެރިވެ، ދިވެހިރާއްޖެ އަށް ހަމަޖެހުމާއި ތަރައްގީ ގެނެސްދޭ އާރުކާޓީންނަކީ އެމްޑީޕީ މެންބަރުން،" އޭނާގެ ޓްވީޓުގައިވެ އެވެ.\nޗެއާޕާސަންގެ އިންތިހާބުގެ އިތުރުން މިއަދު އަންހެނުންގެ ގޮފީގެ ރައީސް އާއި ޒުވާނުންގެ ރޫހުގެ ރައީސް ހޮވާނެ އެެވެ. އިންތިހާބުގައި ވޯޓުލުމަށް ޖުމުލަ 272 ވޯޓު ފޮށި ބަހައްޓާފައިވެ އެވެ. މާލޭގެ މެމްބަރުން ވޯޓުލަން ޖުމުލަ 15 ފޮށި ބަހައްޓާފައިވެ އެވެ. އެއީ ރައްޔިތުންގެ މަޖިލީހުގެ ދާއިރާތައް ބެހިފައިވާ ގޮތަށް ކޮންމެ ދާއިރާއަކަށް ފޮށްޓެކެވެ. އޭގެ އިތުރުން، މާލޭގައި ދިރިއުޅޭ ރަށްރަށުގެ މެމްބަރުން ވޯޓުލުމަށް، މަޖިލީހުގެ އިންތިހާބީ ކޮންމެ ދާއިރާއަކަށް މާލޭގައި ފޮއްޓެއް ހުރެ އެވެ.\nމި އިންތިހާބުގައި ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ތާއިދު ކުރައްވާ ކެންޑިޑޭޓެއް ފާޅުގައި ވިދާޅުވެފައި ނެތަސް، ރައީސް ސޯލިހުގެ ތާއިދު އޮތީ ފައްޔާޒަށް ކަން، އަދި ނަޝީދުގެ ތާއިދު އޮތީ އިމްތިޔާޒަށް ކަން އެނގެ އެވެ.


ސަރުކާރުގެ ތެރޭގައި ކޮރަޕްޝަނަށް ޖަގާ އެބައޮތް ހެއްޔެވެ؟\nރައީސް އަބްދުﷲ ޔާމީން ވިދާޅުވީ، ކޮރަޕްޝަނަކީ އިންސާނީ ތޮބިއްޔަތުގައި ހިމެނޭ ކަމެއް ކަމަށް\nކޮރަޕްޝަން ނައްތާލުމަށް މަސައްކަތްކުރައްވާނެ ކަމަށް ރައީސް ޔާމީން ވިދާޅެއް ނުވޭ، ވިދާޅުވީ ކޮރަޕްޝަން ކުޑަކުރައްވާނެ ކަމަށް\nކ. މާލެ | 29 ޖެނުއަރީ 2017 | އާދީއްތަ 09:15 | 3,644\nޖުމްހޫރީ ދުވަހުގެ ރަސްމީ ޖަލްސާގައި ރައީސް ޔާމީނާއި، ނައިބް ރައީސް އަބްދުﷲ ޖިހާދު ވާހަކަފުޅުދައްކަވަނީ - މުހައްމަދު ޝަރުހާން\nކޮރަޕްޝަނާއި، ހިޔާނާތުގެ ވާހަކައަކީ، މިއަދު އެއްވެސް މީހަކަށް އާ ވާހަކައަކަށް ނުވާނެ އެވެ. ކޮންމެ ވަގުތަކު ޓީވީ ހުޅުވާލިނަމަވެސް، ނޫސް ކިޔާލިނަމަވެސް، ސުރުހީތަކުން ފެންނަނީ އެންމެ ވާހަކައެކެވެ. އެއީ ކޮންމެވެސް ކުންފުންޏެއްގެ ފައިސާތަކެއް ގެއްލުނު ވާހަކަ އެވެ. ދައުލަތުގެ މަތީ ފަޑީގެ ބޭފުޅުން ކޮރަޕްޝަންގެ ގޮތުގައި ކޮންމެވެސް ތަނަކުން ފައިސާތަކެއް "ވަގަށް" ނެގި ވާހަކައެވެ.\nފަނޑިޔާރުން ބޮޑެތި ގެސްޓު ހައުސްތައް ހުޅުވާ ވާހަކައާއި، މަޖިލީސް މެމްބަރުން މާލެއިން ބޮޑެތި ގޯތި ބައްލަވައިގަންނަވާ ވާހަކަ އާއި، އިއްޒަތްތެރި އެ މަޖިލީސް މެމްބަރުން ބޮޑެތި ވިޔަފާރީތައް ފައްޓަވާ ވާހަކައަކީވެސް އާ ވާހަކައެއް ނޫނެވެ. ވަޒީރުން އަނބިއަނބިކަނބަލުންނާއި، އާއިލީ ބޭފުޅުން އެއޮށްފަށާ ބޮޑެތި ވިޔަފާރީތައްވެސް އޮތީ ފެންނާށެވެ. އިހަކަށްދުވަހު މަގުމަތީގައި އާދައިގެ ސައިކަލުތައް ދުއްވި ބޭބޭފުޅުން، ކުއްލިއަކަށް ބޮޑެތި މުއްސަނދިންނަށްވެ، ބީއެމްޑަބްލިޔޫ ކާރު ދުއްވާ މަންޒަރަކީވެސް އާ މަންޒަރެއް ނޫނެވެ.\nއެއީ ކޮންމެ ދުވަހަކު ދުނިޔޭގެ އިރު ފެންނަ ފަދައިން، އާންމުންނަށް ފެންނަ މަންޒަރަކަށްވެއްޖެ އެވެ. އެހެންކަމުން އަޅުގަނޑު އެ ވާހަކަ މިތަނުގައި ދައްކާކަށް ނެތީމެވެ. އެ ހިޔާނާތާއި، އެ ވައްކަންތައް އަޅުގަނޑުމެންގެ މުޅި ދައުލަތުގައި މޫލާފައިވަނިކޮށް، ޤައުމުގެ ވަލިއުލްއަމުރުގެ ދެއްކެވި ވާހަކަފުޅަކުން މުޅި ޤައުމަށްވެސް ލިބުނީ ކުއްލި ސިހުމެކެވެ. އާންމު ރައްޔިތުން ލަދުގަނެ، ބަސް ހުސްވެއްޖެ އެވެ. ހަޤީޤަތުގައިވެސް އެއީ ޤައުމުގެ ވަލިއުލްއަމުރު ވިދާޅުވި ބަސްފުޅެއްތޯ އެތަށް ބަޔަކު ސުވާލު އުފައްދަން ފެށި އެވެ.\nރައީސް އަބްދުﷲ ޔާމީން ވިދާޅުވި ގޮތުގައި ކޮރަޕްޝަނަކީ، އިންސާނާގެ ތަބިއްޔަތުގައި ހިމެނޭ ކަމެކެވެ. އެހެންކަމުން އެމަނިކުފާނުގެ ސަރުކާރުގެ ތެރެއިން ހިނގާ ކަންކަމުގައިވެސް ކޮރަޕްޝަނަށް ޖަގާ އޮތް ކަމަށް ވިދާޅުވި އެވެ. އެ ވާހަކަތަކަށްފަހު ރައީސް ޔާމީން ވިދާޅުވީ، ނަމަވެސް ކޮންމެ ސަރުކާރަކުންވެސް މަސައްކަތްކުރާނީ ކޮރަޕްޝަނަށް އޮތް ޖާގަ ކުޑަކުރުމަށް ކަމަށެވެ.\nފ. މަގޫދޫގައި އަލަށް ހުޅުުވި މިސްކިތް ހުޅުއްވައިދެއްވުމަށްފަހު ރައީސް އަބްދުﷲ ޔާމީން އެ މިސްކިތުގައި ނަމާދު ކުރައްވަނީ-- ފޮޓޯ: ރައީސް އޮފީސް\nރައީސް ޔާމީންގެ އެ ވާހަކަފުޅަކީ ވަރަށްވެސް ކަންބޮޑުވާންޖެހޭ ވާހަކަފުޅެކެވެ. އެމަނިކުފާނު ވިދާޅުވިގޮތަށް ކޮރަޕްޝަނަކީ އިންސާނާގެ ތަބިއްޔަތުގައި ހިމެނޭ ކަމަކަށްވާނަމަ، އެއީ ވަރަށް އާދައިގެ ކަމެކެވެ. އެއީ ހަމަކޮންމެ މީހަކީވެސް ކޮރަޕްޓް މީހަކަށްވާތީ އެވެ. ނަމަވެސް މާތްވެގެންވާ އިސްލާމް ދީނުގައި އެކަން ވަނީ އެގޮތަކަށް ނޫނެވެ. މާތްވެގެންވާ އިސްލާމް ދީނުގައި ވަނީ އިންސާނާ ވަގަކަށްވެސް ވަނީ އޭނާ އަމިއްލައަށް ކަމަށެވެ. އަދި އޭނާ ކޮރަޕްޓް މީހަކަށްވެސް، އަނިޔާވެރިޔަކަށްވެސް ވަނީ އަމިއްލައަށް ކަމަށް ދީނުގައިވެއެވެ. އެހެންކަމުން ކޮރަޕްޝަނަކީ އިންސާނީ ތަބިއްޔަތުގައިވާކަމެއްކަމަށް ރައީސް މަނިކުފާނު ވިދާޅުވުމުން، އެމަނިކުފާނަށް އެކަން އެނގިވަޑައިގަތީ ކޮންތާކުންކަމާމެދު ސުވާލު އުފެދެ އެވެ. އެއީ އެމަނިކުފާނު ކޮންގޮތަކަށް ހޯދި މައުލޫމާތެއްކަމާއި މެދުވެސް ސުވާލު އުފެދެއެވެ.\nހަރުމީހުން ބުނާތީ އަޑުއިވޭ، އެ މީހަކު ދައްކާނީ އެ މީހެއްގެ ގައިގައި ހުންނަ ސިފައެއްގެ ވާހަކަކަމަށެވެ. ކޮންމެއަކަސް، އެމަނިކުފާނު އެ ވިދާޅުވި އެއްޗެއް، އެމަނިކުފާނު އެ މާނަކުރެއްވި ކަމެއް، އެ މައުލޫމާތު ހޯއްދެވި ގޮތެއް އެނގިވަޑައިގަންނަވާނީ ހަމަ އެމަނިކުފާނަށެވެ. އެ ވާހަކަށް އެމަނިކުފާނަށް ދޫކޮށްލުމަށްފަހު، ދެން އެމަނިކުފާނު ވިދާޅުވި އެއްޗަކުން އުފެދޭ ސުވާލުތަކެއްވެސް ހިއްސާކޮށްލާނަމެވެ. ރައީސް ޔާމީން ވިދާޅުވީ މި ސަރުކާރުގައިވެސް ކޮރަޕްޝަނަށް ޖަގާ އެބަ އޮތް ކަމަށެވެ.\nއަޅުގަނޑުމެންގެ ޤާނޫނު އަސާސީ ބުނާގޮތުން އަދި ޤާނޫނުތަކަށް ބަލާއިރު، ދައުލަތުގެ ތެރޭގައި ކޮރަޕްޝަނަށް އެއްވެސް މިންވަރަކަށް ޖާގަ އެއް ނޯންނާނެ އެވެ. ކިތަންމެ ކުޑަ މިންވަރަކަށްވެސް ކޮރަޕްޝަންގެ އަމަލެއް ހިންގައިފިނަމަ، އެއީ ބޮޑު އަދަބު ލިބޭ ކުށެއްކަމަށް ޤާނޫނުތަކުގައި ބަޔާންކޮށްފައިވެއެވެ. އެހެންކަމުން ކޮރަޕްޝަނަށް ޖާގަ އޮތް ކަމަށް ރައީސް ޔާމީން އެ ވިދާޅުވަނީ ކޮންކަމަކަށް ރިއާޔަތްކޮށްކަމެއް ހަމަ އެއްގޮތަކަށްވެސް ސާފެއް ނުވެއެވެ. އަނެއްކާ ރައީސަށް ލިބިވަޑައިގަންނަވާ ބާރުގެ ދަށުން ކޮރަޕްޝަނަށް ޖާގަ ހުޅުވާލީތޯވެސް ސުވާލު އުފެދެ އެވެ. ނުވަތަ ލިބިވަަޑައިގަންނަވާ ބާރުގެ ދަށުން، ކޮރަޕްޝަން ހުއްޓުވަން، މަސައްކަތް ކުރައްވަން ބޭނުންފުޅު ނުވަތީތޯ ވެސް ސުވާލު އުފެދެ އެވެ.\nއަނެއްކާވެސް އޮތީ މުސްކުޅިިން ބުނާތީ އަޑުއިވޭ ވާހަކައެކެވެ. އެވެރިން ބުނާގޮތުން އެ މީހަކު ދެވިހިފައިފައިހުންނަ ކަމަކީ، އެމީހަކަށް ހަމަ ހުއްދަކަމެއްގެ ގޮތުގައި ދެކޭނެ އެވެ. ކޮންމެއަކަސް އެމަނިކުފާނު އެ މާނަކުރެއްވި އެއްޗެއް، އެނގިވަޑައިގަންނަވާނީ އެމަނިކުފާނަށެވެ.\nއައްޑޫ ސިޓީގައި ބޭއްވި ބައްދަލުވުމެއްގައި އޭސީސީގެ ރައީސް ލުތުބީ، ރައީސް ޔާމީންގެ އަރިހުގައި -- ފޮޓޯ: ޓުވިޓަރ\nއެ ނުކުތާ ދޫކޮށްލުމަށްފަހު، ދެންވެސް އަޅުގަނޑަށް އެ ވާހަކަފުޅުން ފާހަގަވި ކަމެއް ހިއްސާކޮށްލާނަމަވެ. އެމަނިކުފާނު ވިދާޅުވީ، އެ މަނިކުފާނުގެ ސަރުކާރުން މަސައްކަތްކުރަނީ ކޮރަޕްޝަނަށް އޮތް ޖާގަ ކުޑަކުރުމަށް ކަމަށެވެ. މިއީ ކޮރަޕްޝަނަށް އޮތް ޖާގަ ކުޑަކުރުމަށް ވަކާލާތުކުރައްވާ ފުރަތަމަ ވެރިޔާއަށްވުމަކީވެސް އެކަށީގެންވާ ކަމެކެވެ. އަޅުގަނޑަށް އަޑުއިވިފައިވާގޮތުން ދުނިޔޭގެ ހުރިހާ ވެރިންވެސް، ލީޑަރުންވެސް މަސައްކަތްކުރައްވަނީ ކޮރަޕްޝަން ނައްތާލުމަށެވެ. ކޮރަޕްޝަނަށް އޮތް ޖާގަ ކުޑަކުރުމަކަށް ނޫނެވެ. ހުރިހާ ވެރިން އަޒުމްކަނޑައަޅުއްވަނީވެސް ކޮރަޕްޝަން ނައްތާލުމަށެވެ. ނަމަވެސް އަޅުގަނޑުމެންގެ ވެރިޔާ ތަފާތީކަމަށްވެސް ވެދާނެ އެވެ. އަޅުގނޑުމެންގެ ވެރިމީހާ ބޭނުންފުޅު ވަނީ ކޮރަޕްޝަނަށް އޮތް ޖާގަކުޑަކުރުމަށެވެ. ކޮންމެއަކަސް، އެމަނިކުފާނަށް ސަރުކާރު އެންމެ ކުންފުންޏަކުން ހިނގާ ކޮރަޕްޝަންގެ އެތިކޮޅެއް މަދުކޮށްލެވުނަސް ހަމަ ފިސާރިވެރިޔަކަށްވާނެ އެވެ.\nދެން އޮތީ ރައީސް އަބްދުﷲ ޔާމީންގެ މި ވާހަކަފުޅުތަކާއެކު ފެންމަތިވެގެން އައި ވާހަކަތަކެވެ. ރައީސް އަބްދުﷲ ޔާމީން މިފަދައިން ވިދާޅުވުމާއެކު، އިދިކޮޅު އެމްޑީޕީން އެމަނިކުފާނުގެ ވާހަކަތައް ކުށްވެރިކުރި އެވެ. ހަމައެއާއެކު ސަރުކަރު ހިންގާ ޕީޕީއެމްގެ ފަރާތުން ނޫސްވެރިން އެއްކޮށް، ރައީސް އަބްދުﷲ ޔާމީންގެ ވާހަކަފުޅުގެ މާނަ އޮޅުވާލީކަމަށް ވިދާޅުވި އެވެ. ރައީސް ޔާމީނަކީ ރާއްޖޭގެ ތާރީހުގައިވެސް ކޮރަޕްޝަނާއި ދެކޮޅަށް އެންމެ ވަރުގަދައަށް ހަނގުރާމަ ކުރައްވާ ވެރިޔާކަމަށް ސަރުކަރުގެ އިސްވެރިން ވިދާޅުވި އެވެ.\nއެކަމުންވެސް އަޅުގަނޑަށް ފާހަގަވި ދެތިން ނުކުތާއަކަށް ބަލާލާނަމަވެ. މީގެކުރިންވެސް ރައީސް ޔާމީން، ހާލަތާއި ނުބައްދަލު، އެކި ވާހަކަފުޅުތައް ދައްކަވައެވެ. ފައިސާ ލިބުނީމަ ހަލާލެއް ހަރާމެއް ބަލަން ނުޖެހޭނެ ކަމާއި، ވައްކަން ކުރުމަކީވެސް ހުއްދަކަމެއް ކަމަށް ބުނެ ޤާނޫނެއް ފާސްކޮށްފިނަމަ އެ ޤާނޫނެއް ތަސްދީޤްކުރައްވާނެ ކަމަށް ވިދާޅުވުން ހިމެނެވެ. ނަމަވެސް އެއިން އެއްވެސް ފަހަރަކު، ސަރުކަރުގެ އިސްވެރިން އެއްވެސް ނޫސްކޮންފަރެންސެއް ބާއްވާ އެ ވާހަކަތަކުގެ މާނަ އޮޅުން ފިލުވައިދީފައެއް ނުވެއެވެ.\nނޫސްވެރިޔަކު ފޯނުން ގުޅާލުމުން ސަރުކާރުގެ ތަރުޖަމާން ކޮންމެވެސް މޮޅު ވާހަކައެއް ވިދާޅުވެ، ރައީސް ޔާމީން ދިފާއުކުރައްވާނެ އެވެ. ނަމަވެސް މިފަހަރު ތަފާތު އެވެ. ސަރުކަރުގެ ވަޒީރުންނާއި، މަޖިލީސް މެމްބަރުން އެއްވެސް، ރައީސް ޔާމީންގެ ވާހަކަފުޅު މާނަކޮށްދޭން ބޭނުންވި އެވެ. ސިއްރަކީ ކޮބައިކަމެއްވެސް ނޭނގެއެވެ. އަދި ހެއްވާ ކަމަކީ މުޅި ނޫސްވެރިންގެ ބައްދަލުވުން ނިމުން އިރުވެސް ރައީސް ޔާމީން އެ ވިދާޅުވި އެއްޗެއްގެ މާނަ އެ ބޭފުޅުންނަށް ބުނެ ނުދެވުމެވެ.\nކޮންމެއަކަސް ރައީސް އަބްދުﷲ ޔާމީންގެ އެ ވާހަކަފުޅާއި ގުޅިގެން ބުނާނެ ހަމަ އެއްވެސް އެއްޗެއް ނެތެވެ. ވިލިއްޔުލްއަމުރަށް އިހުތިރާމްކުރުމަށް އަޅުގަނޑު އެއްޗެއް ނުބުނެ ދޫކޮށްލާނަމެވެ. ނަމަވެސް ރައްޔިތުން ހަދާނުގައި ބަހައްޓަންވީ، ކޮރަޕްޝަނާއި ހިޔާނާތުގެ ނަމުގައި އެވެރިން އެ ބޭނުންކުރަނީ ރައްޔިތުންގެ ފައިސާކަމެވެ، ޑޮލަރު ގަތުމާއި، އެކިއެކި ނަންނަމުގައި ދައުލަތުގެ ކުނިންފުނިތަކުން ނެރިގެން، އެވެރިން އެ ބޭނުންކުރަނީ ރައްޔިތުން ދައްކާ ޓެކްސް ފައިސާއެވެ. ހަނދާނުގައި ބަހައްޓަންވީ، ކަރަންޓުގެ އަގު ބޮޑުކޮށް، ސަބްސިޑީސްތައް ކަނޑާލާއި، ރައްޔިތުންގެ ފްލެޓްތަކުގެ އަގު ބޮޑުކޮށް، މުވައްޒިފުންގެ މުސާރަތައްވެސް ކުޑަކުރަނީ މަތި ފަޑީގައި ތިއްބެވި ފަރާތްތައް ވަގަށް ނަގާ ފައިސާގެ ސަބަބުން ކަމެވެ.\nރައީސް އަބްދުﷲ ޔާމީން، ސަރުކާރުގެ އިސްވެރިންތަކާއެކު ފ. މަގޫދޫގައި -- ފޮޓޯ: ރައީސް އޮފީސް\nކޮންމެ ރައްޔިތަކުންވެސް އަމިއްލަ ނަފްސާ ސުވާލުކޮށްލާށެވެ. ރައްޔިތުންނަށް ހެޔޮ އެދޭ ވެރިޔަކު ކޮރަޕްޝަނަކީ އިންސާނީ ތޮބިއްޔަތުގައި ހިމެނޭ ކަމެއް ކަމަށް ވިދާޅުވޭނެ ހެއްޔެވެ! ރައްޔިތުންނަށް ހެޔޮ އެދޭ ވެރިޔަކު ސަރުކާރުގައި ކޮރަޕްޝަނަށް ޖަގަ އޮތްކަމަށް ވިދާޅުވާނެ ހެއްޔެވެ!


Dispute maruhalaa in Raajje TV ge 1 million rufiyaage joorimanaa massala hallu nuvumun shareeathah | Mihaaru\nނޫސްވެރިންނަށް އެވޯޑު ދިނުމަށް ބޭއްވި ހަފުލާގައި ރާއްޖެ ޓީވީގެ "އަބުރުފުޅު ފަންޑު" ފޮށި ބަހައްޓާފައި.-\nޑިސްޕިއުޓް މަރުހަލާއިން ރާއްޖެޓީވީގެ އެއް މިލިއަން ރުފިޔާގެ މައްސަލަ ހައްލުނުވުމުން ޝަރީއަތަށް\n16 އޮކްޓޯބަރ 2017 - 17:139comments\nރާއްޖެ ޓީވީ އެއް މިލިއަން ރުފިޔާއިން ޖޫރިމަނާކުރި މައްސަލަ، ސިވިލް ކޯޓުގެ ޑިސްޕިއުޓު މަރުހަލާއިން ހައްލުނުވުމުން ޝަރީއަތަށް ދާން ޖެހިއްޖެ އެވެ.\nރައީސް އަބްދުﷲ ޔާމީންގެ އިއްޒަތަށް ގެއްލުންވާ ގޮތަށް ރާއްޖެ ޓީވީން ކޮންޓެންޓެއް ގެނެސްދިން ކަމަށް ބުނެ، މޯލްޑިވްސް ބްރޯޑްކާސްޓިން ކޮމިޝަން (ބްރޯޑްކޮމް) އިން ވަނީ މިދިޔަ މާޗު މަހު އެއް މިލިއަން ރުފިޔާއިން އެ ޓީވީ ސްޓޭޝަން ޖޫރިމަނާކޮށްފަ އެވެ.\nރާއްޖެ ޓީވީގެ ސީއޯއޯ ހުސެއިން ފިޔާޒު މޫސާ ވިދާޅުވީ ޖޫރިމަނާ ފައިސާ ދެއްކުމަށްފަހު އެ މައްސަލަ އިސްތިއުނާފުކުރަން ސިވިލް ކޯޓަށް ކުރިން ހުށަހަޅާފައިވާ ކަމަށެވެ. ނަމަވެސް ޑިސްޕިއުޓް މަރުހަލާއިން އެ މައްސަލަ ހައްލުނުވުމުން ޝަރީއަތަށް ދާން ޖެހިފައިވާ ކަމަށް ވިދާޅުވި އެވެ.\nއޭނާ ވިދާޅުވީ ޑިސްޕިއުޓް މަރުހަލާއިން އެ މައްސަލަ ހައްލުނުވީ ދައުލަތުން އެކަން ބޭނުން ނުވެގެން ކަމަށެވެ.\n"ދައުލަތުން ބޭނުން ނުވީ ޑިސްޕިއުޓު މަރުހަލާއިން އެކަން ހައްލުކުރަން. އެހެންވެ ޝަރީއަތަށް ދާން ޖެހުނީ،" ފިޔާޒު ވިދާޅުވި އެވެ.\nއަބުރުގެ ގާނޫނުގެ ދަށުން ތިން ފަހަރެއްގެ މަތިން ރާއްޖެ ޓީވީ ޖޫރިމަނާކޮށްފައި ވެ އެވެ. އެންމެ ފުރަތަމަ 250،000ރ. އިން ޖޫރިމަނާކުރިއިރު ދެ ވަނަ ފަހަރަށް ކުރީ އެއް މިލިއަން ރުފިޔާއިންނެވެ. އަދި މިދިޔަ ހަފުތާގައި ބްރޯޑްކޮމް އިން ވަނީ ފަސް ލައްކަ ރުފިޔާއިން ރާއްޖެ ޓީވީ ޖޫރިމަނާކޮށްފަ އެވެ.\nއަބުރުގެ ގާނޫނު ބުނާގޮތުން ޖޫރިމަނާގެ މައްސަލަ އިސްތިއުނާފު ކުރެވޭނީ އެ ފައިސާ ދެއްކުމަށްފަހުގަ އެވެ.\nއިތުރު ލިޔުންތައް ސިވިލް ކޯޓް މޯލްޑިވްސް ބްރޯޑްކާސްޓިން ކޮމިޝަން ރާއްޖެ ޓީވީ އަބުރާ ބެހުން\nއެއް މިލިޔަން ރުފިޔާގެ ޖޫރިމަނާ ރާއްޖެޓީވީން ދައްކައިފި\nރާއްޖެޓީވީ 1 މިލިއަނުން ޖޫރިމަނާކުރީ ރަނގަޅަށް: ކޯޓު\nރާއްޖެ ޓީވީ ފަސް ލައްކައިން ޖޫރިމަނާ ކުރީ ރަނގަޅަށް


SunOnline: Saudi University akun hiley kiyevumuge furusathu dhivehinnah hulhuvaalaifi\ndate_range ބުދަ 13 ނޮވެމްބަރ 2019\nހައިވޭގައި ބަހަކާ ސައިކަލެއް ޖެހި ހިނގި އެކްސިޑެންޓެއްގައި ކުޑަކުއްޖަކު މަރުވެއްޖެ\nސައުދީ ޔުނިވާސިޓީއަކުން ހިލޭ ކިޔަވުމުގެ ފުރުސަތު ދިވެހީންނަށް ހުޅުވާލައިފި\nމުހައްމަދު އައުޒަމް 16 Jul 2019, 19:39\nގައުމީ ޔުނިވާސިޓީން ސްކޮލަޝިޕްތައް ހަވާލުކުރުމަށް ބޭއްވި ރަސްމިއްޔާތުގެ ތެރެއިން-- ސަން ފޮޓޯ: ފަޔާޒު މޫސާ\nސައުދީ އަރަބިއްޔާގެ ޔުނިވާސިޓީއެއް ކަމަށްވާ އަލް އަމީރު ސަތޮމް ބިން އަބްދުލް އަޒީޒް ޔުނިވާސިޓީން ރާއްޖެއަށް ސްކޮލަޝިޕްތަކެއް މިއަދު ހުޅުވާލައިފިއެވެ.\nގައުމީ ޔުނިވާސިޓީގެ ފެކަލްޓީ އޮފް ލޯ އެންޑް އިސްލާމިކް ސްޓަޑީޒްގެ ޑީން އަލީ ޒާހިރު "ސަން" އަށް މައުލޫމާތު ދެމުން ވިދާޅުވީ އެ ސްކޯލާޝިޕްގެ ދަށުން ރާއްޖޭގެ ދަރިވަރުންނަށް ހުރުމާއި އެހެން ހަރަދުތަކާއެކު ހިލޭ ކިޔެވޭނެ ކަަމަށެވެ.\nއެގޮތުން ފަސް ދާއިރާއަކުން ސްކޮލަޝިޕްގެ ފުރުސަތު ހުޅުވާލައިފައިވާ ކަމަށް ޒާހިރު ވިދާޅުވިއެވެ. އޭގެ ތެރޭގައި ކޮމްޕިއުޓިން، ސައިންސް، މެނޭޖްމަންޓް، އެޑިއުކޭޝަން އަދި އިންޖިނިއަރިން ހިމެނެއެވެ،\nއެ ކޯސްތަކަށް ކުރިމަތިލާ ދަރިވަރުންނަށް ކޮންމެހެން އަރަބި ބަސް އެނގެން ނުޖެހޭ ކަަމަށް އޭނާ ވިދާޅުވިއެވެ. އަދި އެ ކޯހަށް ހޮވޭ ދަރިވަރުންނަށް އެއް އަހަރު ސައުދީގެ ޔުނިވާސިޓީގައި ކިޔަވައިދޭނެކަމަށްވެސް އަލީ ޒާހިރު ވިދާޅުވިއެވެ.\n"އޭ ލެވެލް ފެންވަރު ހުންނަން ޖެހޭނީ. ޝަހާދާ ސާނަވިއްޔާއިން ފާސްވިޔަސް ޝަރުތުހަމަވާނެ. ދެން 24 އަހަރުން ދަށުގެ މީހުންނަށް ވާންވާނެ،" އަލީ ޒާހިރު ވިދާޅުވިއެވެ.\nއަލީ ޒާހިރު ވިދާޅުވީ އެ ކޯސްތަކަށް ކުރިމަތިލުމުގެ ފުުރުސަތު މާދަމާ ހަމަވާނެ ކަމަށެވެ. އަދި ކޯސްތަކަށް ކުރިމަތިލާން ބޭނުންވާ ފަރާތްތަކުން ލިޔެކިޔުންތަކާއެކު މާދަމާ 14:00ގެ ކުރިން ގައުމީ ޔުނިވާސިޓީގެ ފެކަލްޓ އޮފް ލޯ އަށް އެޑްރެސްކޮށް ހުށަހަޅަން ޖެހޭނެކަމަށް އޭނާ ވިދާޅުވިއެވެ.\nޕްރިންސިޕަލަކު ދަރިވަރަކަށް ޖިންސީ ގޯނާ ކުރި މައްސަލައެއް\nއޮންލައިން އުނގެނުމާއި އިންޓަނެޓްގެ ހިދުމަތް\nމަންދު ކޮލެޖުގެ ވާޗުއަލް ކްލާސްރޫމް ވަރަށް ފުރިހަމަ


Story: #Furaanadhandhen - EP03 - One Online\nފުރާނަދަންދެން - 03\n(ތިންނަބައި - 21 ޖެނުއަރީގެ އަދަދާ ގުޅޭ)\nހެނދުނު ހޭލީއްސުރެ ފެށިގެން އަޒްކާ އުޅުނީ މޭނުބައިކޮށް ބޯއަނބުރާތީއެވެ. ފަތިސް ނަމާދުކޮށްގެން ހުރިހާ މީހުން ހޭލުމުގެ ކުރިން ބަދިގެއަށް ވަދެ ކޮފީތައްޓެއް ގިރައިގެން ގޮސް ވަނީ ކޮޓަރިއަށެވެ. ގޮހޮރުގައި އެތިފޮދު ހަރުނުލައި ހުރިހާ އެއްޗެއް ދިޔައީ ހޮޑަށެވެ. ވަރުބަލި ވާވަރުން އެނދުގައި އޮތީ ނުގުޅޭ ކާއެއްޗެއް ކެވުނީކަމަށް ހީކޮށެވެ. އޭނާއަށް ނިދިފައި ހޭލެވުނީ ކައިރީގައި އޮތް ފޯނު ރިންގުވީ އަޑަށެވެ. ވަރުބަލި ކަމާއެކު ދެލޯ ހުޅުވައިލުމަށްފަހު ފޯނު ނަގައި ބަލައިލިއެވެ. ފޯނަށް އަރާއިން ނާހިދުގެ ނަން ފެނުމުން ބާލީހުގައި ލެގިލިއެވެ. އަދި ފޯނުނަގައި ކަންފަތުގައި ޖަހައިލިއެވެ.\n"މީކާ ބުނީ އަޒްކީ ސައިނުބޯ ވާހަކަ. ބަލީތަ؟" އަޒްކާއަށް ހަލޯ އޭ ވެސް ނުބުނެވެނީސް އެކޮޅުން ނާހިދުގެ އަޑު އިވުނެވެ.\n"ބައްޔެއްނޫން. ކުޑަކޮށް ބޮލުގައި ރިއްސާތީ ޖައްސާލިތަނާ ނިދުނީ" އަޒްކާ ބުނެލިއެވެ.\n"ދޭ އަވަހަށް ސައިބޯން. މަންމަ ވެސް ސަޔެއް ނުބޮޔޯ އަޒްކީއަށް ވީގޮތެއް ނޭނގުނީމަ" ނާހިދު ބުނެލިއެވެ. އަޒްކާ އަވަސްވެގަތީ އަވަހަށް ތިރިއަށް ދިޔުމަށެވެ. އޭނާގެ ސަބަބުން އިނާޝާގެ ސައިގަޑި ކަޓާފައިވާކަން އެނގުމުން ދެރަވިއެވެ. އަޒްކާ ފެންވަރާލައިގެން ތިރިއަށް ފޭބިއިރު ބޯއެނބުރުން ވަނީ ކޮންމެވެސް ވަރަކަށް ރަނގަޅުވެފައެވެ. އޭނާ މަޑުމަޑުން ހިނގާފައި ގޮސް އިނާޝާގެ ކޮޓަރީގެ ދޮރުގައި ޓަކި ޖަހާލިއެވެ. ކުޑައިރުކޮޅަކުން އިނާޝާ ދޮރު ހުޅުވާލިއެވެ. ކުރިމަތީގައި ހުރި އިނާޝާއަށް އަޒްކާ ފެނުމާއެކު ހިނިތުންވިއެވެ.\n"ސޮރީ... ބޮލުގައި ރިއްސާތީ ޖައްސާލިތަނާ ނިދުނީ" އަޒްކާ ބުނެލިއެވެ. އިނާޝާ ހީލަމުން އަޒްކާގެ މޫނުގައި ފިރުމާލިއެވެ. އިނާޝާގެ އެއަމަލުން އޭނާގެ ހިތް ސާފުކަން އަޒްކާއަށް އެނގުނެވެ. އިނާޝާ އޭނާގެ އަތުގައި އޮތް އިންގްލިޝް ވާހަކަފޮތް ކަބަޑުމަތީގައި ބޭއްވުމަށްފަހު ދިޔައީ އަލަމާރި ކައިރިއަށެވެ. ދެން އައީ އޭނާގެ އަތް ދަބަސް ހިފައިގެންނެވެ. އެއަށްފަހު ގޮސް ހުއްޓުނީ އަޒްކާގެ ކުރިމަތީގައެވެ. އަޒްކާ ހުރީ ވާނުވާ ނޭނގިފައެވެ. އެންމެ ހައިރާންވީ އަޒްކާގެ އަތުގައި ހިފައިގެން ބޭރަށް ނިކުމެ ކާރަށް އެރުމުންނެވެ.\nގެއާ އެންމެ ކައިރީގައި ހުރި ރެސްޓޯރަންޓަށް ވަދެގެން ދިޔަ އިނާޝާއަށް ކައުންޓަރު ކައިރީގައި ހުރި ބުރުހާނުއްދީން ފެނުމާއެކު ހުއްޓުން އެރިއެވެ. އެތެރެހަށީގައި ހިނގަމުން ދިޔަ ލޭ ގަނޑުވި ކަހަލައެވެ. ހިތުގައި އުފެދުނު ބިރެއްގެ ސަބަބުން ނިތްމަތިން ދާތިކިތައް ފާޅުވިއެވެ. ދެލޮލުގެ ކަޅި ވަނީ އެއްދިމާއަކަށް އަމާޒުވެފައެވެ. އަޒްކާ ބަލައިލީ އިނާޝާ ބަލަންހުރި ދިމާލެވެ. އޭރު ބުރުހާނުއްދީންގެ ނަޒަރު ހުރީ އިނާޝާއަށް ހުއްޓިފައެވެ.\n"ދައްތާ!" އަޒްކާ ކުރިއަށް ޖެހިލައި އިނާޝާގެ ކޮނޑުގައި ހިފާލިއެވެ. އޭރު އިނާޝާގެ ހަތަރެސްފައި ވަނީ ފިނިވެފައެވެ. އިނާޝާގެ ފަރާތުން އެއްވެސް ޖަވާބެއް ނައުމުން އަޒްކާ އިނާޝާގެ ކުރިމައްޗަށް އަރައި ދެކޮނޑުގައި ހިފައި ތަޅުވައިގަތެވެ. އެއާއެކު އިނާޝާ ހަބަރު ހުސްވެގެން އަޒްކާގެ ދެއަތް މައްޗަށް ދެމުނެވެ. އަޒްކާއަށް ރޮއެގަނެވުނެވެ. އޭނާ އެހީއަށް އެދި ބަލައިލީ ބުރުހާނުއްދީނަށެވެ. އިނާޝާއަށް އެހީވުމަށް ބުރުހާނުއްދީން ކުރިއަށް ހިނގައިގަތަސް އިނާޝާ ދެއަތް މައްޗަށް އުފުލައިލައިގެން ނިކުތީ ބުރުހާނުއްދީންގެ ދަރިފުޅު މާހިލްއެވެ.\n"ތިކޮށްދިން ހެޔޮކަންތަކަށް ވަރަށް ބޮޑަށް ޝުކުރިއްޔާ. ތިކަންތައް އަބަދުވެސް ހަނދާނުގައި ބަހައްޓާނަން" މޯހަންދާސް ވާހަދެއްކީ އޭނާގެ ކޮޓަރީ ބޭރުގައި މަޑުކޮށްލައިގެން ހުރި މާހިލްއާއެވެ. އިނާޝާ އަނބުރައިގަތުމާއެކު ކާރަށް އެރުވީ މާހިލްއެވެ. އެއީ އަޒްކާ ބޭނުންވިގޮތެވެ. އެގޮތަށް ކަންތައްކުރަން އަޒްކާއަށް ލަފާދިނީ ނާހިދެވެ.\n"އަޅުގަނޑު ދެން ގޮސްލަނީ. އެދައްތައަށް އަޅުގަނޑުގެ ސަލާން ބުނެދޭތި" މާހިލް އުއްމީދުކޮށްގެން ހުރީ އޭނާ ނިކުންނަ ވަގުތަށް އަޒްކާ ކޮޓަރިން ނިކުމެލާނެ ކަމަށެވެ. ނަމަވެސް އިނާޝާ ކައިރިއަށް ކޮޓަރިއަށް ވަންގޮތަށް ބޭރަށް ނިކުންނަން އަޒްކާ ބޭނުމެއްނުވިއެވެ.\n"ނިދިފަ އޮތީ" މޯހަންދާސް ކޮޓަރިއަށް ވަނުމާއެކު އަޒްކާ ބުނެލިއެވެ. ސޯފާގައި އިން ނާހިދަށް ބަލައިލީ އޭނާ އައުމަށް ބުނެ އިޝާރާތް ކޮށްލުމުންނެވެ. އަޒްކާ އެނދުން ފައިބައިގެން ގޮސް ނާހިދު ކައިރިއަށް ހުއްޓުނެވެ. ދެކުދިން އެކީގައި ހިނގާފައި ގޮސް މަޑުކޮށްލީ އެކޮޓަރިން ނިކުމެވެން ހުންނަ ބެލްކަންޏަށެވެ. ރެއިލިންގް ކައިރީގައި ނާހިދު ހުއްޓުމުން ފަހަތުން ގޮސް އަޒްކާވެސް ހުއްޓުނެވެ.\n"އަހަރެން ހާދަ ބިރެއްގަތޭ... އެމީހާ ފެނުމުން އެވީގޮތެއްވީ. އެއީ ކާކުތަ؟" އަޒްކާ އަހާލިއެވެ. ނާހިދު ހުރީ ދެއަތުން ރެއިލިންގްގައި ހިފަހައްޓާލައިގެންނެވެ. އޭނާގެ ނަޒަރު ސީދާވެފައިވަނީ މާލޭގެ އެކިސަރަހައްދުތަކުން އުފުލިފައިވާ ބޮޑެތި އިމާރާތްތަކަށް ހުއްޓިފައެވެ.\n"އެއީ ކާކުކަން ބުނެދެވޭނީ މަންމައަށް. އަބަދުވެސް ތިބުނާ މީހަކު ފެނުމުން މަންމައަށް އެހެންވާނެ. އެހެންވެ ބައްޕަ ވަރަށް ނުނިކުންނާނެ މަންމަ ގޮވައިގެން ބޭރަށް. ދުވަސްކޮޅުކޮޅުން ބައްޕަ ދާނީ މަންމަ ގޮވައިގެން ބޭރަށް. އެއީ މަންމަ ހިތްހަމަޖައްސާލުމަށް. އަޒްކީއަށް އެނގޭތަ؟ އަހަރެން މިރޮނގުން ކިޔެވީވެސް މަންމައަށްޓަކައި. އެކަމުން މަންމަ ސަލާމަތްކުރުމަށްޓަކައި" ފަޒާގެ ތެރެއަށް ފުން ނޭވައެއް ދޫކޮށްލުމަށްފަހު ނާހިދު ވާހަކަދެއްކިއެވެ. އަޒްކާ ޝައުޤުވެރިކަމާއެކު އަޑުއަހަން ހުއްޓެވެ.\n"ދެންނޭނގެ. ވަރަށް ޑީސެންޓްކޮށް ހުރި މީހެއް އެއީ.... އޯކޭ ލީވް އިޓް" އަޒްކާ ބުނެލިއެވެ.\n"ދެން އެވާހަކަ ނުދައްކާ. ﷲ އިރާދަކުރެއްވިއްޔާ މަންމަ މިހާރު ވަރަށް ރަނގަޅު" ނާހިދު ބުނެލިއެވެ.\nރޭގަނޑުގެ ކެއުމަށް މީކާއާއި ކެއްކުމުގައި އަޒްކާ ބައިވެރިވަމުން ދިޔައެވެ. އޭނާއަށް އަންހެނުން ކޮށްއުޅޭ މަސައްކަތްތައް މީކާ އަންނަނީ ދަސްކޮށްދެމުންނެވެ. ބަދިގެ ތެރޭގައި މީކާއާ އެކީގައި ދިވެހި ކެއުމެއް ތައްޔާރުކުރަމުން ދިޔައިރު ރީތި ދިވެހި ލަވައެއްގެ ރާގު އަޅުވަމުން ދިޔައެވެ. ހުސްކުރި ކޮފީތަށި ހިފައިގެން ބަދިގޭ ދޮރުމައްޗަށް އެރި ނާހިދަށް ފުރަގަހަށް ހުރި އަޒްކާ ފެނުމުން ހީލިއެވެ. އަރައިގެން ހުރި ފައިވާން ބަދިގޭ ދޮރުމަތީގައި ބަހައްޓާފައި އެތެރެއަށް ވަނީ އޭނާގެ ފިޔަވަޅުގެ އަޑު އަޒްކާއަށް އިވިދާނެތީއެވެ. ފުރިޖުކައިރީގައި ހުރި މީކާއަށް ސިއްރުން ފިޔަވަޅު އަޅަމުން އަންނަ ނާހިދު ފެނުމާއެކު ހެވެން އުޅުނެވެ. ނަމަވެސް އިޝާރާތުން ނާހިދު އެންގީ މަޑުން ހުރުމަށެވެ. ނާހިދު ސިއްރު ސިއްރުން ގޮސް ހުއްޓުނީ އަޒްކާގެ ފުރަގަހުގައެވެ. އޭރު އަޒްކާ ހުރީ ކުޑަ ތައްޓަކަށް ފިޔާ ފަޅިކޮށްފައި އަޅާށެވެ.\n"ވާއު... މިރޭ ހާއްސަ ރެއެއްތަ؟" ކަންފަތްދަށުން ނާހިދުގެ އަޑު އިވުމާއެކު އަޒްކާ ސިހިގެން ދިޔައެވެ. އެއާއެކު އަތުގައި އޮތް ވަޅި އިނގިލީގައި އެޅުނެވެ. ނާހިދު ވަގުތުން އަޒްކާގެ އިނގިލީގައި ހިފެހެއްޓިއެވެ. ނަސީބަކުން މާބޮޑަށް ކަނޑައިގެން ގޮސްފައިނުވާތީ އިނގިލިން ލޭމަނާވިއެވެ.\n"ދެން އެގޮތަށް އައިމަ މިހެން ދޯ ވާނީ" ސަމާސާ އެކުލެވޭ ރާގެއްގައި އަޒްކާ ބުނެލިއެވެ.\n"ކުރިން ނުފެންނަ ކަހަލަ މަންޒަރުތައް ފެންނާތީ މިހެންދޯ ވާނީ. ކޮން އެއްޗެއް ތައްޔާރު ކޮށްލަނީ؟" ނާހިދު އަހައިލިއެވެ. އަދި ވަކިން ހުރި މޭޒުކައިރީގައި ހުރި ގޮނޑި ދުރުކޮށްލާފައި އިށީނެވެ.\n"ދިވެހިކެއުމެއް" އަޒްކާ ބުނެލިއެވެ. އަދި އުނދުން ކައިރިއަށް ގޮސް ހުއްޓިލިއެވެ.\n"މިއަދު ސަންޑޭއެއްނު. މެނޫގައި އޮންނާނީ ޕާސްތާ" ނާހިދު ބުނެލިއެވެ.\n"މިރޭ އަހަރެން މިގޭ މެނޫ ބަދަލުކޮށްލީ. އަބަދު ނުވާނެ ދޯ އޮއިލީ އެއްޗެހި ކާކަށް. ހެލްތީވާން ވާނެ" އަޒްކާ ބުނެލިއެވެ.\n"ލެޓްސް ސީ ދޯ.... ދެން އެހެންވީމަ މިހާރު މީކާގެ ބޭނުމެއްނެތީތާ ދޯ......" ހީލަމުން ނާހިދު ބުނެލިއެވެ.\n"ހެހެހެ... ނޫން.... ތިއުޅެނީ މިގޭ ބަދިގެއިން މަށަށް ޖާގަދޭންތަ" އަޒްކާ ބުނެލިއެވެ.\n"ނޫން. އަޒްކާގެ ޖާގައަކީ މިގޭ ބަދިގެއެއްނޫން. އަހަރެން ހިތް. އަބަދުވެސް..... ތިއީ ވަރަށް ހާއްސަ ކުއްޖެއް....." ނާހިދު އިނީ އަޒްކާގެ މޫނަށް ބަލަހައްޓައިގެންނެވެ. ގުދުރަތުން އަޒްއަށް ލިބިފައިވާ ބުޅި އިސްތަށިގަނޑު ދޫކޮށް ބޮލު މެދަށް ހުޅިއެއް ޖަހާލާފައިވާއިރު ސައިޑަކުން ބައެއް އިސްތަށިކޮޅުތައް ނިތްމަތިން ނަންނުގައްޗެއްހެން ފައިބާފައި ހުއްޓެވެ. އެ އިސްތަށިކޮޅުތައް އަޒްކާގެ ހިމަ އިނގިލިތަކުން އެއްފަރާތް ކޮށްލާގޮތުން ނާހިދު އިނީ އާޝޯޚްވެފައެވެ. އަޒްކާއާ ދިމާއަށް އޭނާއަށް ފިޔަވަޅު އަޅަންފެށުނީ ބޭއިޚްތިޔާރުގައެވެ. ނާހިދު ގޮސް ހުއްޓުނީ އަޒްކާއާއި ނުހަނު ގާތުގައެވެ. އަޒްކާ ނާހިދުގެ މޫނަށް ބަލައިލިއެވެ. ދުވަހަކުވެސް ނާހިދު އަޒްކާއާ އެހާ ގާތުގައި ހުއްޓިގެން ނުހުންނާތީއެވެ. ނާހިދުގެ ދެލޮލުގެ ތެރެއަށް އަޒްކާއަށް ބަލައިލެވުނެވެ. އެދެލޯ އޭނާއަށް ބުނެދެނީ ކީކޭކަމެއް އަޒްކާއަކަށް ނޭނގުނެވެ. އެނގޭކަމަކީ ނާހިދުގެ ބެލުމުގައި ތަފާތުކަމެއްވާކަމެވެ. ނާހިދުގެ ބެލުންތަކުން އަޒްކާ ރަކިވިއެވެ. އެމަންޒަރު ފެނުމުން މީކާވެސް ލަދުގަތްވަރުން ބަދިގެއިން ނިކުތް މަންޒަރު ފެނުމުން މާބޮޑަށް އަޒްކާ ލަދުގަތެވެ.\n"ވަރަށް ލޯބި" ނާހިދު މަޑުމަޑުން ބުނެލިއެވެ. އަޒްކާގެ މޫނަށް ވެރިވެގެން ދިޔައީ ޖަންބުކުލައެވެ. އެއިން އެއްވެސް ކަމެއް ނާހިދަށް ރޭކާނުލާ ކަހަލައެވެ.\n"ނާ...ނާހި......" ވާހަކައެއް ދެއްކޭތޯ އަޒްކާ މަސައްކަތްކުރިއެވެ.\n"ޝްޝްޝް......" ނާހިދު އޭނާގެ ޝާހަދަތް އިނގިލި އަޒްކާގެ ތުންފަތުގައި ހުރަސްކޮށްލިއެވެ. އަޒްކާގެ ދެލޯ ބޮޑުވެގެންދިޔަ ވަގުތު ނާހިދާ ހަތަރުކަޅި ހަމަވެގެން ދިޔައެވެ. ނާހިދު އޭނާގެ މޫނު އަޒްކާއާ ގާތްކޮށްލިވަގުތު އޭނާގެ އަތުގައި އޮތް ފޯނު ވައިބްރޭޓްވާން ފެށިއެވެ. ނާހިދު ދިޔައީ ސިހިގެންނެވެ. ހަމަބިމަށް އޭނާއަށް އާދެވުނުއިރު އޭނާގެ މޫނު ވަނީ ނުރައްކާތެރި ދަރަޖައަކަށް އަޒްކާގެ މޫނާ ގާތްވެފައެވެ. އަޒްކާގެ މެރިފައިވާ ދެލޯ ފެނި އޭނާގެ އެދައުވަތު އަޒްކާ ގަބޫލުކުރިކަން އެނގިގެން ދިޔައެވެ. ނާހިދުގެ ތުންފަތަށް ހިނިތުންވުމެއް ވެރިވިއެވެ. އަޒްކާގެ ލޯލިތައް ކޮޅަށް ޖެހިގެން ދިޔައީ ނާހިދުގެ ފިނި ތުންފަތުގެ ބީހުން އޭނާގެ ނިތްކުރިމަތިން އިހުސާސްވުމުންނެވެ.\n"ސޮރީ އިނގޭ. ޑޯންޓް ގެޓް މީ ރޯންގް" ނާހިދު ފިޔަވަޅު އަޅަންފެށީ އަޒްކާއާ ދުރަށެވެ. އޭނާ ބަދިގެއިން ނިކުމެގެން ދަންދެން އަޒްކާއަށް ހުރެވުނީ އެދިމާ ބަލަހައްޓައިގެންނެވެ. އޭނާގެ ތުންފަތްމަތީން ހިނިތުންވުމެއް ފާޅުވިއިރު ނާހިދުގެ ތުންފަތް ޖެހުނުތަނުގައި އަތްޖައްސާލިއެވެ.\nރޭގަނޑުގެ ކެއުން ނިމިގެން ދިޔައީ އަޒްކާގެ ކެއްކުންގަނޑަށް ތައުރީފުގެ ބަސްތައް އޮހެމުންނެވެ. އިނާޝާގެ ތުންފަތަށް ވެރިވި ހިނިތުންވުމުން އެ ކެއުން އޭނާއަށްވެސް ކަމުދިޔަކަން އެނގެއެވެ. އަޒްކާ ސިއްރުން ބަލައިލީ އެއްފަރާތުގައި އިން ނާހިދަށެވެ. ވެދިޔަ ކަންތަކަށްފަހު ނާހިދާ ހަތަރުކަޅި ހަމަކޮށް ބަލާކަށް އަޒްކާއަށް ނުކެރުނެވެ. ނާހިދުވެސް ބަލާލިތަނެއް އޭނާއަކަށް ނުފެނެއެވެ.\n"ގުޑްނައިޓް" ކާއެއްޗެއްސަށް ހޫނުކުރަން ބަދިގޭގައި ހުރި އަޒްކާ ދޮރަށް ބަލައިލީ އެދިމާއިން އިވުނު ނާހިދުގެ އަޑުންނެވެ.\n"ގުޑްނައިޓް" އަޒްކާ އެތައް ވާހަކައެއްދައްކަން ބޭނުންވިއެވެ. ނަމަވެސް ނާހިދުވެސް އިތުރުވާހަކައެއް ނުދައްކާތީ އަޒްކާއަށް އިތުރުވާހަކައެއް ދައްކާކަށް ނުކެރުނެވެ.\nނިދަން ތައްޔާރުވެގެން ލޯގަނޑު ކުރިމައްޗަށް އެރި އަޒްކާގެ ތުންފަތްމަތިން ހިނިތުންވުން ފިލައި ނުދެއެވެ. ނާހިދުގެ ދެލޮލުން އޭނާއަށް ޖާދޫއެއް ޖައްސާފައިވާ ކަހަލައެވެ. އޭނާ ލޯގަނޑު ކުރިމަތީގައި ހުއްޓުނެވެ. އަމިއްލަ ސޫރައަށް ބަލައިލީ ނާހިދަށް އޭނާ ކަމުދިޔަކަން އެނގުނު ހިނދު ނާހިދަށް އޭނާގެ ހަށިގަނޑުން އެހާ ހާއްސަވީ ކޯންކަމެއްތޯ ހޯދައިލުމަށެވެ. އޭނާގެ ހަށިގަނޑު ކުރިއަށްވުރެ ފަލަވެފައިވާކަން އެކަންޏެވެ. އަޒްކާ ލުއިލުއިކޮށް ހީލިއެވެ.\n"އޯ ނާހިދު..... އައިމިން ލަވް...." އަޒްކާއަށް އޭނާގެ މޫނުގައި ދެއަތް އެޅުނެވެ.\nދެހަފްތާ ފާއިތުވެގެން ދިޔައިރުވެސް އަޒްކާއާއި ނާހިދުގެ މެދުގައި މާގިނަ ވާހަކަތަކެއް ނުދެކެވެއެވެ. ދެމީހުންގެ މެދުގައި ބަދަލުކޮށްލާ ލުއި ހިނިތުންވުންތަކާއި އެއްލޮލުން އަނެއް ލޮލަށް ފޮނުވާލާ މެސެޖްތަކުން އެކަކު އަނެކަކަށްޓަކައި ދެހިތުގައި އުފެދެމުންދިޔަ ޖަޒްބާތުތައް ދިޔައީ ވަރުގަދަވަމުންނެވެ. މާޒީގައި ވެފައިވާ ކަންތަކާމެދު ވިސްނާނެ ވަގުތެއް މިހާރު އަޒްކާއަކަށް ނުލިބެއެވެ. އޭނާގެ ހުރިހާ ވިސްނުމެއް ގުޅިފައިވަނީ ހަމައެކަނި ނާހިދާއެވެ. އޭނާ ބޭނުންވަނީ އަބަދުވެސް ނާހިދު ފެންނަ ހިސާބުގައި ހުންނާށެވެ. ނިދީގައިވެސް ހޭލާހުންނައިރުވެސް އޭނާއަށް ފެންނަނީ ނާހިދެވެ. ހަމަ ރަނގަޅަށްވެސް އޭނާގެ ހިތުން ނާހިދު ޖާގަ ކަށަވަރު ކޮށްފިއެވެ.\nމޯހަންދާސްއާއި އިނާޝާ ކުރު ޗުއްޓީއަކަށް ރާއްޖެއިން ބޭރަށް ފުރަން އުޅޭތީ ޝޮޕިންއެއްކުރަން ދިޔައީ އިނާޝާއާއި އަޒްކާ އެކީގައެވެ. ގެއަށް ވަދެވުނީ ހެނދުނު އެގާރަ ޖަހަން އުޅެނިކޮށެވެ. ސިޓިންރޫމުން މޯހަންދާސްއާއި އެކީގައި މާހިލް ފެނުމުން އަޒްކާގެ މޫޑް އޮފްވިއެވެ.\n"ނިންމާލީތަ؟" މޯހަންދާސް ކައިރީގައި އިށީން އިނާޝާ ފެނިފައި ބުނެލިއެވެ. އޭރު ކައިރީގައި އަޒްކާވެސް އިނެވެ. މާހިލް އިނީ އަޒްކާގެ މޫނަށް ބަލަހައްޓައިގެންނެވެ.\n"މީނީ މާހިލް. އެއައީ އިނާއާއި ބައްދަލުކޮށްލަން" މޯހަންދާސް ބުނެލިއެވެ. އިނާޝާ ހީލަމުން މާހިލްއަށް ބަލައިލިއެވެ. މާހިލް އިނާޝާއަށް ނަޒަރު ބަދަލުކޮށްލަމުން އިނާޝާއާއި ސަލާންކޮށްލިއެވެ.\n"ބޭބެމެންގެ އެއްވެސް އިއުތިރާޒެއް ނެތިއްޔާ އަޅުގަނޑު ކުޑައިރުކޮޅަކު އަޒްކާއާ ވާހަކަދައްކައިލަން ބޭނުން" މާހިލް ބުނެލިއެވެ. އަޒްކާ ހައިރާންވީވަރުން އަނގަވެސް ހުޅުވުނެވެ. ނަމަވެސް މޯހަންދާސްއާއި އިނާޝާ ހީކުރާނެ އެއްޗެއް ނޭނގޭތީ މާހިލްއާ އެކީގައި ސިޑިން އަރައިގެން ދިޔައެވެ. އެމަންޒަރު ފެނުމުން އިނާޝާއަށް އިނީ އުނދަގުވެފައެވެ.\nއަޒްކާ މާހިލް ގޮވައިގެން މަޑުކޮށްލީ އޭނާގެ ކޮޓަރީގައެވެ. އެތެރެއަށް ވަނުމަށްފަހު މާހިލް އެކޮޓަރީގެ ހުރިހާ ދިމާއަކަށް ނަޒަރުހިންގައިލިއެވެ. "ވާއު.... ނައިސް ރޫމް....." މާހިލް ބުނެލިއެވެ. އަދި ދޮރުލައްޕައިލިއެވެ. ހަމައެއާއެކު އަޒްކާ އަވަސްވެގަތީދޮރު ހުޅުވުމަށެވެ.\n"ހާދަރުޅިއެއް އައިއްސައޭ... ނުހުޅުވަބަލަ" އަޒްކާގެ އަތުގައި ހިފާލަމުން މާހިލް ބުނެލިއެވެ. އަޒްކާ މާހިލްގެ އަތް ފޮޅުވާލިއެވެ.\n"ކިހާދެރަކަމެއް މާހިލް. ކީއްވެގެންތަ އަބަދު މިގެއަށް ތިއަންނަނީ" ހިތްހަމަނުޖެހިފައި އަޒްކާ ބުނެލިއެވެ.\n"އަހަރެން މިގެއަށް މިއަންނަނީ ހަމައެކަނި އަޒްއަށްޓަކައި. ވާހަކަދައްކާހިތުން.... ކީއްވެތަ މިހާރު ތިހާ ރުޅިއެއް ތިއަންނަނީ؟" މާހިލް ބުނެލިއެވެ.\n"އަހަރެންގެ އެއްވެސް ޝައުޤެއް މިހާރަކު ނެތް. އަހަރެން މާހިލްއާ އެއްވެސް ގުޅުމެއް ބާއްވާކަށް ބޭނުމެއްނޫން...!" އަޒްކާ އޭނާގެ އަޑު އިއްވައިލިއެވެ.\n"އޭރު އެވީ ލޯބި އެހާ އަވަހަށް ހަނދާންނައްތާލީތަ؟" މާހިލް އަހާލިއެވެ.\n"އާނ... ހަނދާންނެތިއްޖެ. މާހިލް ހީކުރީ ބޭނުންހާ ގޮތެއް އަހަރެންނަށް ހަދާލެވޭނެ ކަމަށްތަ؟ ލޯބީގެ ދަޅަދައްކައިގެން އަހަރެންގެ އަންހެންވަންތަކަމުގެ ފައިދާ ނެގީ. މާހިލްގެ ބޮޑުދައިތަ އަމިއްލައަށް ދަންޖެހުނީމަ އެކަމުގެ ޒިންމާވެސް އެޅުވީ އަހަރެންގެ ބޮލުގަ. ނުވީތާކަށް މޮޔައަކަށް އަހަރެން ހަދާލީ. ކުޑަކުދިންގެހިޔާގައި އެތިބި ރަހުމެއްނެތް މީހުންނާ އަހަރެން ހަވާލުކުރީ އެއްވެސް ރަހުމެއްނެތި. ކޮބާތަ އަހަރެންގެ ކުށަކީ؟ އަހަރެންނާ ހެދި މާހިލްއަށްވީ ކޮން އުނދަގުލެއް؟ އަހަރެންނާ ގުޅުންކަނޑާލާފައި ދުރުގައި ބެހެއްޓިނަމަ. އަހަރެން މާހިލްއަށް އެއްވެސް އުނދަގުލެއް ނުކުރީމުސް. މިހާރު މާހިލް ބޭނުންވެގެން ތިއުޅެނީ ކޮންކަމެއްކަން އަހަރެންނަކަށް ނުވިސްނޭ..." އަޒްކާއަށް ރޮވުނެވެ. އެދުވަސްތައް ހަނދާންކޮށް ހިތާމަކުރާކަށް މިހާރަކު އަޒްކާ ބޭނުމެއްނުވެއެވެ.\n"ސޮރީއޭ... އެވާހަކަތައް ދެން ނުދައްކަބަލަ. އެދުވަސްތައް ހަނދާންނައްތާލާފަ އަލުން ކުރިއަށްދާން ބޭނުމީ. ޕްލީޒް އަދި އެއް ޗާންސްދީ......" މާހިލް އަޒްކާއާ ކައިރިއަށް ފިޔަވަޅު އަޅަމުން ދިޔައެވެ. އަޒްކާ ދިޔައީ ފަހަތަށް ފިޔަވަޅު އަޅަމުންނެވެ. އޭނާއަށް ހުއްޓެން މަޖްބޫރުވީ އަލަމާރީގައި ބުރަކަށި ތަތްވުމުންނެވެ.\n"ސްޓޮޕް!.... މާހިލް ތިއީ ކޮންކަހަލަ އިންސާނެއް؟ އަމިއްލަ އެދުން ބޮޑުވިޔަސް ތިއީ ބޮޑުވަރު! ކޮންއިރަކުންތަ ތިއުޅުން ދޫކޮށްލާނީ؟ ތިމާގެ އިހުސާސްތަކުގެ މައްޗަށް ބާރުނުފޯރުވޭއިރު ކީއްވެތަ ދެވަނަ އަންހެންކުއްޖެއްގެ ދިރިއުޅުން ހަލާކުކޮށްލަން ކައިވެނިކުރީ؟" އަޒްކާ ވާހަކަދެއްކިއެވެ.


Android Phonuthakah iMessage Naannaane | Mihaaru\nއެންޑްރޮއިޑް ޑިވައިސްތަކަށް އައިމެސެޖް ކައިރި މުސްތަގުބަލެއްގައި ނާންނާނެ ކަމަށް އެޕަލުން ބުނި ނަމަވެސް ވަފާތެރިން ބޭނުންވަނީ މިހާރުން މިހާރަށް ވެސް އައިމެސެޖް އެންޑްރޮއިޑްގައި ބޭނުންކުރެވޭ ގޮތް ހަދަން\nއެންޑްރޮއިޑް ފޯނުތަކަށް އައިމެސެޖް މިއިން ދުވަހަކު ނާންނާނެ، ކީއްވެ؟\n21 ޖޫން 2016 - 08:03\nއައިމެސެޖް އަކީ އައިފޯނާއި އައިޕެޑްގައި މެސެޖްކުރަން ބޭނުންކުރާ އެޕްލިކޭޝަނެވެ. އޯއެސްއެކްސް ކޮމްޕިއުޓަރުތަކުގައި ވެސް އައިމެސެޖް ބޭނުންކުރެ އެވެ. އެޕަލުން މިހާރު ވަނީ އޯއެސްއެކްސްގެ ނަން މެކްއޯއެސް އަށް ބަދަލުކޮށްފަ އެވެ.\nއެންޑްރޮއިޑް ފޯނުތަކުގައި މެސެޖްކުރަން ބޭނުންކުރާ ގިނަ އެޕްލިކޭޝަންތަކަށް ވުރެ އައިމެސެޖްގެ ބާރު ގަދަ އެވެ. ބޭނުންކުރާ މީހުންނާ މާ ބޮޑަށް ވެސް ރައްޓެއްސެވެ. އެހެން އޮޕަރޭޓިން ސިސްޓަމްތަކުން ހިންގާ ފޯނުތަކަށް އެސްއެމްއެސް ފޮނުވަން އައިމެސެޖް ބޭނުންކުރެވެ އެވެ. އައިމެސެޖް ނެޓްވޯކް ތެރޭގައި ޗެޓް އެޕްލިކޭޝަނަކަށް ވެސް އައިމެސެޖް ބޭނުންކުރެވެ އެވެ.\n"އޭލޯ" އޭ ކިޔާ އެޕްލިކޭޝަނެއް ގޫގުލުން އެބަ ފައްކާކުރެ އެވެ. އެއީ މެސެޖިން އެޕްލިކޭޝަނެކެވެ. "ހޭންގްއައުޓްސް" ކަހަލަ އެވެ. ގޫގުލް ހޭންގްއައުޓްސް އަކީ ވެސް އެސްއެމްއެސް އަދި ޗެޓްކުރެވޭ އެޕްލިކޭޝަނެކެވެ.\nގޫގުލް އޭލޯ އަކީ އައިމެސެޖް އަށް ވާދަވެރިއެއް ކަމަށް ބުނެވެ އެވެ. އައިމެސެޖްގައި ނެތް ކަމެއް އޭލޯގައި ހުރީ ކަމަށް ވެސް ވެދާނެ އެވެ. އޭލޯއޭ ބުނާ ކޮންމެ ފަހަރަކު އެޕަލްގެ ވަފާތެރިންނަށް ކޮންމެވެސް ގޮތެއް ވެ އެވެ. އެންޑްރޮއިޑަށް އައިމެސެޖް އަތުވެދާނެ ކަމަށް ބުނެ ވާހަކަދެކެވެން ފެށީ އެހެންވެ ކަމަށް ބެލެވެ އެވެ.\nއޭލޯ އަދި އާންމުނުކުރެ އެވެ. ހަމަ ޔަގީނުން ވެސް އެނގޭ ކަމަކީ ޗެޓް އެޕްލިކޭޝަނެއްގައި ހުނަރެއް ހުރި ނަމަ އެ ކަމެއް އޭލޯގައި ވެސް ހުންނާނެ ކަމެވެ. އޭލޯގެ މޮޅުކަމާ ބެހޭ ގޮތުން ގޫގުލުން ވަރަށް ސަޅި ކަނޑަ އެވެ. އެެއީ އަމިއްލަ އަށް އުނގެނޭ އެޕްލިކޭޝަނެއް ކަމަށް ބުނެ އެވެ.\nއައިމެސެޖްއާ އެއް ސަފަކަށް އޭލޯ ނިކުތުމުން، އައިމެސެޖް ދޫކޮށް ބަޔަކު އޭލޯ އަށް ހިނގައިދާނެ އެވެ. އެ ގޮތުގައި އެކަކު ދިޔަ ނަމަވެސް އެޕަލް އަށް ކަސްޓަމަރަކު ގެއްލުނީ އެވެ. އޭލޯގައި ހުރެދާނެ މޮޅު ކަމަކަށްޓަކައި، ނުބުންޏަސް، އެޕަލުން ޖެހިލުން ވާނީ މި ސަބަބަށްޓަކަ އެވެ. އެހެންކަމުން އައިމެސެޖް އެންޑްރޮއިޑްގައި ބޭނުންކުރެވޭ ގޮތް ހެދުން އެއީ އެ ފަދަ ހާލަތަކަށްޓަކައި ކޮށްފާނެ ފިކުރެކެވެ.\nއެޕަލުން ބުނާ ގޮތުގައި ހިތް ފުރި އިތުރުވާ ވަރަށް އައިމެސެޖް ބޭނުންކުރާ މީހުން ގިނަ އެވެ. އެ ގޮތުގައި އެ މީހުންނަށް ވާދަވެރިކަމެއް ނެތެވެ. ބިރުވެރިކަމެއް ވެސް ނެތެވެ. އޭލޯ އަދި ތައާރުފުވުމަކުން އައިމެސެޖް އަށް ގުޑުމެއް ނާރާނެ އެވެ. އެންޑްރޮއިޑް ފޯނުތަކުގައި އައިމެސެޖް ބޭނުންކުރެވޭ ގޮތް ހެދުމަކީ އެޕަލުން ވިސްނާ ކަމެއް ނޫނެވެ.\nގޫގުލް އޭލޯ އާއި ޑުއޯގެ ތައާރުފެއް: މިއީ ގޫގުލުން އާންމުކުރަން އުޅޭ ޗެޓް އެޕްލިކޭޝަނަކާއި ވީޑިއޯ ކޯލިން/ޝެއަރިން އެޕެއް\nއިތުރު ލިޔުންތައް ގޫގްލް އެންޑްރޮއިޑް އެޕަލް އައިއޯއެސް


ކޮންމެ ދުވަހެއްގެ ކެއުމުގައި ވެސް ”ފިޔާ“ ބޭނުން ކުރަންވީ މިހެންވެ – DhiDaily\nކޮންމެ ދުވަހެއްގެ ކެއުމުގައި ވެސް ”ފިޔާ“ ބޭނުން ކުރަންވީ މިހެންވެ\nދިވެހީންގެ ކެއުމުގައި ފިޔާ މިއީ ވަރަށް މުހިއްމު ދައުރެއް އަދާކުރާ އެއް ތަރުކާރީގެ ބާވަތެކެވެ. ކޮންމެ ދުވަހެއްގެ ކެއުމުގައި ވެސް ފިޔާ ބޭނުން ކުރެވޭއިރު ފޮނި ކާއެއްޗިސް ތައްޔާރުކުރުމުގަޔާއި ކުޅި ކާއެއްޗެތި ތައްޔާރުކުރުމުގައި ފިޔާ ބޭނުން ކޮށްއުޅެއެވެ.\nފިޔައަކީ ވަރަށް ގަދަ އާތްވެއް ހުރުމުގެ ސަބަބުން ގިނަބަޔަކު ފެންކަޅިކޮށްލާ ރޮއްވާލައެއްޗެއް ވެސް މެއެވެ.\nކޮންމެ އަހަރެއްގެ ރޯދަމަހާއި ދިމާކޮށް ބާޒާރުގައި ފިޔާގެ އަގު އުފުލިގެން ދިޔަނަމަވެސް ފިޔާ ބޭނުން ކުރާމިންވަރަކަށް ކުޑަވެސް ބަދަލެއް ނާދެެއެވެ. ބާޒާރުގައި އަތްފޯރާ ފަށެއްގައި ފިޔާ ލިބެން ހުންނަ އިރު ފިޔަ އަކީ ޞިއްޙަތަށް އެތަކެއް ފައިދާ ލިއްބައިދޭ ކޮންމެ ދުވަހެއްގެ ކެއުމުގައި ބޭނުންކުރުން މުހިއްމު ބާވަތެކެވެ.\nފިޔާ މިއީ ޖަރާސީމަށް ހުރި ނުރައްކަލަކަށްވާ ބެކްޓީރިއާ އަދި ވައިރަސްތައް ނައްތާލުމުގެ ކުޅަދާނަކަން ލިބިފައިވާ ތަރުކާރި އެކެވެ. މީގައި ހިމެނޭ ވިޓަމިން ބީ، ވިޓަމިން ސީ، ޕޮޓޭސިއަމް އަދި ސަލްފަ ހިމެނެއެވެ. އަދި ފައިބައާއި ސޯޑިއަމް ގިނަ އަދަދަކަށް އެކުލެވޭ ކަން ފަހަގަ ކޮއްލީމެވެ.\nހަކުރު ބަލި ފަދަ ނުރައްކާތެރި ބަލިތަކުން ދުރުކޮށްދީ ލޭގައި ހިމެނޭ ހަކުރުގެ މިންވަރު ދަށްކޮއްދީ ކެންސަރު ބަލިން ދުރުކޮށްދިނުމަށް ބޭނުންވާ ގިނަ މާއްދާއިން ފިޔާ މުއްސަންދި ވެފައިވެއެވެ. ފިޔާ މިއީ ކެންސަރު ބަލިން ހަށިގަނޑު ދުރުކޮށްދިނުމަށް ބޭނުންވާ ގިނަ މާއްދާތައް ވެސް އެކުލެވިގެންވާ އެއްޗެކެވެ.\nފިޔާ މިއީ ގިނަ އަދަދަކަށް ވިޓަމިން އޭ، ވިޓަމިން ސީ، އަދި ވިޓަމިން އީ ހިމެނޭ ތަރުކާރި އަކަށް ވާއިރު ނުރައްކާތެރި އިރުގެ ދޯދިތަކުން ހަންގަނޑު ސަލާމަތްކުރުމަށް ފިޔާ މިހިންމު ރޯލެއް ކުޅެއެވެ.\nއަވައްޓެރި ޤައުމުތަކުން ފިޔާ ރޤއްޖެ އެތެރެކުރި ނަމަވެސް ރާއްޖޭގެ ރައްރަށުގައި ވެސް މިހާރު ފިޔާ ހައްދާފަ އުޅެއެވެ. މިއީ ފަސޭހަކަމާއެކު ހެއްދޭ ތަރުކާރީ އަކަށް ވެފައި ހަށިގަނޑަށް ބޭނުންވާ އެތަކެއް ވިޓަމިކާއި ނިއުޓްރިއަންސް ލިބިދޭ ތަރުކާރީއެކެވެ.\nކުރިއަށް އޮތް ތަނުގައި ކޯވިޑް 19 އާދައިގެ ރޯގާ އަކަށް ބަދަލު ވެދާނެ


Sara ge kudairuge photo thakah gina baehge samaalukan!\nސާރާގެ ކުޑައިރުގެ ފޮޓޯތައް\nސާރާގެ ކުޑައިރުގެ ފޮޓޯތަކަށް ގިނަ ބައެއްގެ ސަމާލުކަން\nބޮލީވުޑްގެ މަޝްހޫރު ބަތަލު ސައިފް އަލީ ހާންގެ ހުރި ހަމައެކަނި އަންހެން ދަރިފުޅު އަދި ބަތަލާ ސާރާ އަލީ ހާންގެ ކުޑައިރުގެ ފޮޓޯތަކަށް ގިނަ ބައެއްގެ ސަމާލުކަން ލިބިއްޖެ އެވެ.\nއިންސްޓަގުރާމު މެދުވެރިކޮށް ސާރާ ހިއްސާކޮށްފައިވާ ފޮޓޯތަކުން އޭނާ ފެނިގެންދަނީ ލެހެންގާ އެއް ލައިގެން ހުރި މަންޒަރެވެ. އަދި އެފޮޓޯއާއެކު އޭނާ ވަނީ 2000 ވަނަ އަހަރުން އޭނާގެ ޝޮޓަށް އިންތިޒާރު ކުރާ ކަމަށް ބުނެފަ އެވެ.\nއޭނާގެ މަސައްކަތްތައް ގިނަ ބަޔަކަށް ކަމުދިޔައިރު އޭނާ ދެން އެންމެ އަވަހަށް ފެނިގެން ދާނީ "އާޖް ކަލް" އާއި "ކޫލީ ނަންބަރު 1" އިންނެވެ.\nމުނިފޫހިފިލުވުން ސާރާ އަލީ ހާން


247 Special: May Day - Qaanoonun baaru libidhey dhuvahakah hadhan jeheytha? - 247.mv\n06:57 PM, Saturday 17, April 2021\nމޭޑޭ - ގާނޫނުން ބާރުލިބިދޭ ދުވަކަށް ހަދަންޖެހޭތަ؟\nHulhukolhu 18:42 PM, Wednesday 01, May 2019\nމަސައްކަތްތެރީންގެ ދުވަސް ރަސްމީ ބަންދު ދުވަހަކަށް ހެދުން ރަނގަޅު ކަމަށް ގިނަ ބަޔަކު ދެކޭ-- ފޮޓޯ: ޕިކްސާބޭ\nފާހަގަކުރަމުން މިދަނީ "މޭ ޑޭ" އެވެ. ބައިނަލްއަގްވާމީ ގޮތުން ފާހަގަކުރާ މަސައްކަތްތެރީންގެ ދުވަހެވެ. ކޮންމެ އަހަރެއްގެ ވެސް މޭ މަހުގެ ފުރަތަމަ ދުވަސް މަސައްކަތްތެރީންނަށް ޚާއްސަކުރެއެވެ. ދުނިޔޭގެ ފެންވަރުގައި މިފަދަ ދުވަހެއް ފާހަގަކުރުމުގެ އެންމެ މުހިންމު ބޭނުމަކީ، މަސައްކަތްތެރީން އެކުރާ މަސައްކަތުގެ އަގު ވަޒަންކުރުމެވެ. އަދި އެފަރާތްތަކަށް ލިބިދޭ އަސާސީ ހައްގުތަކާއި މިނިވަންކަން ހޯދައިދިނުމުގެ އިތުރުން އެ ހައްގުތަކާއި މިނިވަންކަމުގެ ދިފާއުގައި ތެދުވެ ވަކާލާތުކުރުމަށް ހިތްވަރު ދިނުމެވެ.\nމަސައްކަތްތެރީންގެ ހައްގުތައް ހޯދައި ދިނުމުގެ ވާހަކައަކީ، އަބަދުވެސް ދެކެވޭ، އެހެނަސް އަމަލީގޮތުން އެކަން ފުރިހަމަ ނުކުރެވި ހުންނަ ވާހަކަތަކުގެ ތެރޭން ވާހަކައެކެވެ. އެކަން ނުކުރެވެނީކީ، ކޮންމެހެން އެކަމުގައި މާކަބޮޑެތި ގޮންޖެހުންތަކެއް ހުރެގެނެއް ނޫނެވެ. ނަމަވެސް، ގައުމުގައި ހައްލުކުރާން ހުރި މިފަދަ އެތަކެއް ބައިވަރު ކަންތައްތަކުގެ ތެރޭން، މިކަންކަން ކުރާން ތިބި މީހުންގެ ނަޒަރުގައި މިކަން މުހިންމު ނުވާތީއެވެ. ނުވަތަ އެކަމުގެ އިހްލާސްތެރިކަމެއް ނެތީމައެވެ.\nބައިނަލްއަގްވާމީ މަސައްކަތްތެރީންގެ ޖަމިއްޔާ، އިންޓަރނޭޝަނަލް ލޭބަރ އޯގަނައިޒޭޝަން (އައިއެލްއޯ)ގެ މެމްބަރަކަށް ދިވެހިރާއްޖެ ވީ 15 މެއި 2009ގައެވެ. ކޮންމެއަކަސް، ދުނިގޭޔެ ގިނަ ގައުމުތަކެކޭ އެއްފަދައިން، "މަސައްކަތްތެރީންގެ ދުވަސް" ރާއްޖޭގައިވެސް ބަންދެވެ. ސަރުކާރެވެ. އަމިއްލަ ފަރާތްތަކަށް ބަންދެއް ނޫނެވެ. ނަމަވެސް، މި ދުވަހަކީ، ގިނަ ގައުމުތަކުގައި ހަމަ ރަސްމީ ބޮޑު ބަންދު ދުވަހެކެވެ. މަސައްކަތްތެރީން އެބައިމީހުންގެ ހައްގުގައި ވަކާލާތުކުރާން ހިތްވަރު ދޭ ދުވަހަކަށް ވާތީ، މިއީ ހަމަ އެކަނި ސަރުކާރު ބަންދު ދުވަހެއްގެ ގޮތުގައި އޮތުމުން އެކަމާ ވަރަށް ގިނަ ބަޔަކު އަޑުއުފުލައެވެ. ޚާއްސަކޮށް އަމިއްލަ ކުންފުނިތަކާއި ވިޔަފާރި ތަކުގައި ހަރަކާތްތެރިވާ މަސައްކަތްތެރީން މިދުވަސް ބަންދު ނުކުރެޔޭ ކިޔާފައި ހިތްހަމަ ނުޖެހުންވެސް ފާޅުކުރަމުން ދެއެވެ. އެކަމަކު ވަޒީފާއާ ބެހޭ ގާނޫނުންވެސް މިދުވަހަކީ، ރަސްމީ ބަންދު ދުވަހެއްގެ ގޮތުގައި ހަމަޖައްސާފައި ނުވާތީ، މި ބަންދު އޮންނަނީ އިހްތިޔާރީ ކަމަކަށް ވެފައެވެ.\nގާނޫނީގޮތުން ބާރު ލިބިދޭ ރަސްމީ ބަންދު ދުވަހެއްގެ ގޮތުގައި މިދުވަސް ކަނޑައަޅާ ނަމަ، ވިސްނާން ޖެހޭ ބައިވަރު ކަންކަންވެސް ހުންނާނެއެވެ. މިސާލަކަށް އެދުވަހު އަސާސީ ބޭނުންތައް ފުއްދޭނޭ ގޮތެއް ނެތި، ފިހާރަތަކާއި، އެފަދަ އެހެނިހެން ތަންތަން ތަޅުއަޅުވާ ހާލަތައް ގޮސްފާނެތޯ މިއީވެސް އުފައްދާން ޖެހޭނޭ ސުވާލެކެވެ. އަދި މިފަދަ ކުރިހާ ކަމެއް ފުރިހަމަ ވެގެން ނޫނީ، މިކަން ރަނގަޅުކަމަކަށް ނުވާނޭކަންވެސް ވިސްނުމުގައި ބަހައްޓާން ޖެހެއެވެ.\nވަޒީފާއާ ބެހޭ ޤާނުނުން ލިބިދޭ ރަސްމީ ބަންދު ދުވަސްތައް\nކީރިތި ރަސޫލާގެ ޢީދުމީލާދު ދުވަސް،\nރާއްޖެ އިސްލާވި ދުވަސް،\nރަމަޟާންމަހުގެ ފުރަތަމަ ދުވަސް،\nފިޠުރު ޢީދު ދުވަސް،\nއަޟްޙާ ޢީދު ދުވަސް\nބައިނަލްއަގްވާމީ މަސައްކަތްތެރީންގެ ދުވަހުގެ މުނާސަބަތުގައި ރާއްޖެއާއި ދުނިޔޭގެ އެކި ކަންކޮޅުތަކުގައި ތިބި، އެންމެހާ ލޮބުވެތި މަސައްކަތްތެރީންނަށް 247ގެ ފަރާތުން ވަރަށް ހޫނު މަރުހަބާއެއް ކިޔަމެވެ. އަތި ހިތުގެ އެންމެ ފުންމިހުން، ތިޔަ އެންމެހާ ލޮބުވެތި މަސައްކަތްތެރީންނަށް ކާމިޔާބާއި އުފާފާގަތިކަމަށް އެދި ދުއާކުރަމެވެ.\n247 ޚާއްސަ ރިޕޯޓް މަސައްކަތްތެރީންގެ ދުވަސް މޭޑޭ ފީޗަރ


ވެންޓިލޭޓަރުގެ ކޮރަޕްޝަންގައި އިންސާފު ހޯދުމަށް އެދި ކުއްލި މައްސަލައެއް - DhiDaily\nވެންޓިލޭޓަރުގެ ކޮރަޕްޝަންގައި އިންސާފު ހޯދުމަށް އެދި ކުއްލި މައްސަލައެއް\nޕީއެންސީގެ ނައިބް ރައީސް އާދަމް ޝަރީފް އުމަރު\nކޮވިޑް-19ގެ ތެރޭގައި ވެންޓިލޭޓަރު ގަނުމުގައި ހިންގި ކޮރަޕްޝަންގެ މައްސަލައިގެ ފުރިހަމަ ތަހުގީގެއްކޮށް، އެކަމުގައި ޝާމިލުވާ ފަރާތްތައް އިންސާފުގެ ކުރިމައްޗަށް ގެނެސް، އެ ފައިސާ ހޯދުމަށް ގޮވާލައި ކުއްލި މައްސަލައެއް މަޖިލީހަށް ހުށަހަޅައިފި އެވެ.\nރައްޔިތުންގެ މަޖިލީހުގެ ޖަލްސާގައި މިއަދު އެ ކުއްލި މައްސަލަ ހުށަހަޅާފައިވަނީ މަޑުއްވަރީ ދާއިރާގެ ޕީއެންސީގެ މެމްބަރު އާދަމް ޝަރީފެވެ.\nއެ މައްސަލަ ހުށަހަޅުއްވަމުން ޝަރީފް ވިދާޅުވީ މިދިޔަ އަހަރު 75 ވެންޓިލޭޓަރު ގަތުމަށް އެގްޒެކިއުޓާސް ޖެނެރަލް ޓްރޭޑިން ކުންފުންޏަށް ދައުލަތުގެ މާލިއްޔާގެ ގަވާއިދާ ހިލާފަށް 31 މިލިއަން ރުފިޔާ ދީފައިވާކަމަށް އޮޑިޓް ރިޕޯޓުން ހާމަވާ ކަމަށެވެ.\nއެންޓި ކޮރަޕްޝަން ކޮމިޝަން (އޭސީސީ) ކުރި ތަހުގީގުންވެސް އެކަމުގައި ކޮރަޕްޝަންގެ މައްސަލައެއް އޮތްކަން ފެނުނު ނަމަވެސް ޕްރޮސެކިއުޓާ ޖެނެރަލް (ޕީޖީ) އޮފީހުން އެކަމާ ގުޅޭގޮތުން އެކަށީގެންވާ ހެކި ނެތް ކަމަށް ބުނި ކަމަށް އޭނާ ވިދާޅުވިއެވެ.\n”އެ މައްސަލައިގައި ޕްރޮސެކިއުޓާ ޖެނެރަލް އެއްވެސް މީހަކަށް ދައުވާ ނުކުރުމަށް ނިންމާފައިވަނީ ގާނޫނީ އެއްވެސް އަސާސަކަށް ރިއާޔަތްނުކޮށް އެހެން ނުފޫޒުތަކަކާ ގުޅިގެން،“ އޭނާ ވިދާޅުވިއެވެ.\nއޭނާ ވިދާޅުވީ އެހާ ޒަރޫރީ ވަސީލަތަކުން ކޮރަޕްޝަންގެ އަމަލު ހިންގާފައިވާއިރު އެކަމުގައި މާލީ ވުޒާރާގެ އިހުމާލުވެސް އޮތް ކަމަށް ބެލެވޭ ކަމަށެވެ. އެހެންކަމުން ވެންޓިލޭޓަރުތައް ގަތުމުގެ ނަމުގައި ވައްކަންކޮށް ހިންގި އަމަލު ކުށްވެރި ކުރުމާއި އެކަމުގައި ޝާމިލުވާ އެންމެން ގާނޫނުގެ ކުރިމައްޗަށް ގެނައުމަށް ގޮވާލާ ކަމަށް ޝަރީފް ވިދާޅުވިއެވެ.\nއެ މައްސަލަ ވަނީ މަޖިލީހުން ބަލައިގަނެފައެވެ. އެގޮތުން މަޖިލީހަށް ހާޒިރުވި 33 މެމްބަރުންގެ ތެރެއިން 32 މެމްބަރުން ވޯޓާއެކު ވަނީ މައްސަލައިގެ ބަހުސް ކުރިއަށް ގެންދިޔުމަށް ފާސްކޮށްފައެވެ.\nފިޝަރީޒް މިނިސްޓްރީގެ ނައިބުގެ މަޤާމަށް ބޭފުޅަކު އައްޔަން ކުރައްވައިފި


F. Atholhun green fundah loalaarives nulibe!\nއޯގަސްޓް މަހު ފ. އަތޮޅުން ގްރީން ޓެކުހަށް ލޯލާރިވެސް ނުލިބެ!\nފިލިތެޔޮ ރިސޯޓު ކޮވިޑަށް ފަހު އަލުން ހުޅުވައި އައި ފުރަތަމަ ޓޫރިސްޓުންގެ ޓެމްޕަރޭޗާ ޗެކް ކުރަނީ\nއޯގަސްޓް މަހު ފ. އަތޮޅުން ގްރީން ޓެކުހުގެ ގޮތުގައި އެއްވެސް އަދަދެއް ލިބިފައި ނުވާ ކަމަށް ގްރީން ފަންޑު ރިޕޯޓުން ދައްކައިފި އެވެ.\nގްރީން ފަންޑު ރިޕޯޓް ދައްކާ ގޮތުގައި އޯގަސްޓް މަހު ގްރީން ޓެކުހުގެ ގޮތުގައި ލިބިފައިވަނީ 75.6 މިލިއަން ރުފިޔާ އެވެ. މިގޮތުން މުޅި ރާއްޖޭން ގްރީން ޓެކްސް ނުލިބޭ ހަމައެކަނި އަތޮޅަކީ ފ. އަތޮޅެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުން ފ. އަތޮޅުގައި ހިންގާ އެއް ރިސޯޓަކީ ތްރީއޭ ކުންފުނިން ފ. ފިލިތެޔޮގައި ހިންގަމުން ގެންދާ ރިސޯޓެވެ. މީގެ އިތުރުން ގެސްޓްހައުސްތައް ވެސް ހިންގަ އެވެ. ގެސްޓްހައުސް ހުޅުވާފައި ހުރި ރަށްތަކުގެ ތެރޭގައި ފ. މަގޫދޫ އާއި ނިލަންދޫ ހިމެނެ އެވެ. މި ދެ ރަށުގައި ހުރި އެނދުގެ އަދަދު 100 އަށް އަރަ އެވެ.\nރާއްޖޭގެ އަތޮޅުތަކުން އެންމެ ގިނައިން ގްރީން ޓެކްސް ލިބިފައިވަނީ މާލެ އަތޮޅުންނެވެ. މި އަތޮޅުގެ ރިސޯޓުތަކުން 29 މިލިއަން ރުފިޔާ އަދި ގެސްޓްހައުސްތަކުން 604,541.27 ރުފިޔާއެކު ޖުމްލަ 29.6 މިލިއަން ރުފިޔާ ލިބިފައިވެ އެވެ. އަދި މި މުއްދަތުގައި ސަފާރީތަކުން ގްރީން ޓެކްސްގެ ގޮތުގައި ލިބިފައިވަނީ 790,501.04 ރުފިޔާ ލިބިފައިވެ އެވެ.\nގްރީން ފަންޑުގައި މިހާރު ޖުމްލަ އެއް ބިލިއަން ރުފިޔާ ހުރިއިރު، މި އަހަރުގެ މިހާތަނަށް 502 މިލިއަން ރުފިޔާ ލިބި 247 މިލިއަން ރުފިޔާ ވަނީ ހޭދަކޮށްފަ އެވެ. އޯގަސްޓް މަހު އެކަނި މި ފަންޑުން 32.9 މިލިއަން ރުފިޔާ ވަނީ ހޭދަކޮށްފަ އެވެ. މި ފަންޑުން ފައިސާ ހޭދަކޮށްފައިވާ މައިގަނޑު ދާއިރާތަކަކީ ކުނި މެނޭޖުކުރުމުގެ އިތުރުން ގޮނޑުދޮށް ހިމާޔަތް ކުރުމާއި ފެނާއި ނަރުދަމާގެ ހިދުމަތް ތަކަށެވެ.\nގްރީން ޓެކްސް ނަގަން ފެށީ ރާއްޖޭގެ ތިމާވެށި ހިމާޔަތް ކުރުމުގެ އެކި މަސައްކަތް ތަކަށް ފައިސާ ހޯދާށެވެ. ނަމަވެސް މި ފައިސާ ހޭދަކުރާނެ އެކަށީގެންވާ ސިޔާސަތެއް ނެތުމުން މިހާތަނަށް ކުނީގެ މައްސަލަ ހައްލުކުރަން މި ފައިސާ ރަނގަަޅަށް ހޭދަ ކުރަމުން ގެންގޮސްފައެއް ނުވެ އެވެ.\nއައްޑޫން ގްރީން ފަންޑަށް ލިބުނީ 183 ރުފިޔާ


ނުރައްކާތެރި އެކްސިޑެންޓެއްގެ ސަބަބުން މިޒުވާނާގެ ސިކުނޑިއަށް ލޭއެޅި، ކަނާތު ލޮލަށް ފެނުމުގެ އުންމީދު ނެތް ވާހަކަ ޑޮކްޓަރު ބުނި! އެހީތެރިވެދެއްވާ!\nތިމާގެ ޒުވާން އުމުރު ބަލި އެނދުގައި ވޭތުކުރުމަކީ އެއްވެސް މީހަކު ކުރަން ނިންމައިގެން ހުންނާނެ ކަމެއް ނޫނެވެ. މުސްތަޤުބަލު އުޖާލާ ކުރުމަށް ދިރިއުޅުމުގެ އެކިކަންކަން ރާވާ އެކަންކަމަށް ތައްޔާރުވަމުން އަންނަ ދުވަސްވަރަކީ ވެސް ޒުވާން އުމުރުކަމުގައިވީ ހިނދު، ތިމާގެ ޙަޔާތުގެ މުހިންމު އެވަގުތުކޮޅު ގެއްލުމަކީ އެފަދަ މީހަކަށް ލިބޭ ޖިސްމާނީ އަދި ނަފްސާނީ ގެއްލުމެކެވެ.\nއެފަދަަ ވޭނެއް ތަޙައްމަލު ކުރަމުންދާ ފ. ފީއަލި ދުއްލިސާގޭ މުޚްތާރް ޙަސަން (25އ.) އަކީ ވެސް، ދިރިއުޅުމާމެދު ފޮނި ހުވަފެންތަކެއް ދެކެމުންދިޔަ ހިިތްވަރުގަދަ ޒުވާނެކެވެ. އާއިލާގެ އެންމެންގެ ލޯބިލިބި، ނުހަނު ހިތްވަރާއި އުފަލާއިއެކު ދިރިއުޅެމުންދިޔަ މުޚްތާރްގެ ޙަޔާތް ބަދަލުވެގެން ދިޔައީ މިއަހަރުގެ ޖެނުއަރީ މަހުގެ 27 ވީ ހޮނިހިރު ދުވަހުގެ ރޭ ހުޅުމާލޭގައި ހިނގި ނުރައްކާތެރި އެކްސިޑެންޓަކަށްފަހު އެވެ.\nމުޚްތާރުގެ ހާލާއިމެދު "މިއަދުނޫހަށް" މައުލޫމާތު ދެމުން އޭނާގެ ބޭބެ އަޙުމަދު މުސްތަފާ ބުނެފައިވަނީ، އެއެކްސިޑެންޓުގެ ސަބަބުން މުޚްތާރުގެ ސިކުނޑިއަށް ލޭއެޅި، ކުދި ނާރުތަކެއް ވެސް ހަލާކުވެފައިވާ ކަމަށެވެ.\n"އެރޭ ފުޓުބޯޅަ ކުޅެން ކޮއްކޮ (އިރުފާނު) ގޮވައިގެން ދަނިކޮށް އެކްސިޑެންޓުވީ. ވަރަށް ހާލު ސީރިއަސްވެފަ އެއިރު އޮތީ. އެއެކްސިޑެންޓުގެ ސަބަބުން އޭނާގެ (މުޚްތާރުގެ) ސިކުނޑިއަށް ލޭއެޅި، ކުދި ނާރުތަކެއް ވެސް ހަލާކުވި. އަދި ކަނާތު ލޮލަށް ވެސް ފެނުމުގެ އުންމީދު ނެތްކަމަށް ޑޮކްޓަރު ބުނި. އެކްސިޑެންޓުވީ ފަހުން މިހާރު ހަތަރު މަސް ވުމާއި ގާތްވާއިރު، އަދި ވެސް އޭނާއަށް ވާހަކަ ނުދެއްކޭ" މުޚްތާރުގެ ބޭބެ ކިޔާދިނެއެވެ.\nއެނުރައްކާތެރި އެކްސިޑެންޓުގެ ސަބަބުން ވަރަށް ގިނަ ދުވަސް ވަންދެން އޭޑީކޭ ގެ އައިސީޔޫ ގައި މުޚްތާރަށް ފަރުވާ ދީފައިވެއެވެ. އޭގެފަހުން އޭނާގެ ބަލިހާލަތު ތަންކޮޅެއް ރަނގަޅުވުމުގެ ސަަބަބުން މިހާރު އޭނާ ވަނީ އޭޑީކޭ އެޗްޑީޔޫ އަށް ބަދަލު ކޮށްފައެވެ.\nނަމަވެސް އެއްކޮށް ރަނގަޅުވުމަށްޓަކައި މުޚްތާރަށް ހާޑް ފިޒިއޯ ދޭން ޖެހިފައިވުމުގެ ސަބަބުން، އެކަމަށްޓަކައި ރާއްޖެއިން ބޭރަށް ގެންދިޔުމަށް އާއިލާއިން ދަނީ މަސައްކަތް ކުރަމުންނެވެ.\n"އާސަންދަ އެހީ ލިބިފަ އިނީ. ނަމަވެސް ރާއްޖެއިން ބޭރަށް ގޮސް ފަރުވާ ކުރުމަކީ އެހެނިހެން ވެސް ޚަރަދުތަކެއް ދާނެ ކަމަކަށްވާތީ އާއި އެކޮޅުގައި ބޭސްފަރުވާ ކުރުމަށް ވާނޭ ދުވަހެއް ނޭނގުމާއިއެކު ވެވެން އޮތް ދީލަތި އެހީއެއް ވެދެއްވުން އެދެން" މުޚްތާރުގެ ބޭބެ މުސްތަފާ ބުންޏެވެ.\nމުޚްތާރަށް ބޭސްފަރުވާ ކުރުމަށް ދީލަތި އެހީއެއް ވެދެއްވަން ބޭނުންފުޅުވާ ފަރާތްތަކުން ބީއެމްއެލް އެކައުންޓު ނަންބަރު 101 402315 7709 (އަހުމަދު މުސްތަފާ) އަށް ފައިސާ ޖަމާކޮށްދެއްވުމަކީ އެއާއިލާގެ ވަރަށް ބޮޑު އެދުމެކެވެ. އިތުރު މައުލޫމާތު ބޭނުންފުޅުވާނަމަ 9925792 ނަންބަރު ފޯނާއި ގުޅުއްވާ މައުލޫމާތު ހިއްސާ ކުރެއްވުން އެދެމެވެ.


ސެކިޔުރިޓީ ބަލަހައްޓައިދޭނެ ފަރާތެއް ހޯދުމަށް\n01 ޖެނުއަރީ 2020އިން ފެށިގެން 31 ޑިސެމްބަރ 2020ގެ ނިޔަލަށް މިސްކޫލުގެ ސެކިއުރިޓީ ބަލަހައްޓައި ދިނުމުގެ މަސައްކަތަށް ބީލަން ހުށައެޅުމުގެ ފުރުޞަތު މިކަމަށް ޝަރުތު ހަމަވާ ހުރިހާ ފަރާތްތަކަށް ހުޅުވާލަމެވެ. މިމަސައްކަތަށް ކުރިމަތިލާ ފަރާތްތަކުގައި ހުންނަންޖެހޭ ޝަރުތުތައް ބީލަން ފޮތުގައި ބަޔާން ކުރެވިފައި ވާނެއެވެ.\nމި ބީލަމުގައި ބައިވެރިވާން އެދޭ ފަރާތްތަކުން 13 ނޮވެމްބަރ 2019އިން 17 ނޮވެމްބަރ 2019އަށް ބަންދުނޫން ކޮންމެ ދުވަހަކު ހެނދުނު 9:30އިން މެންދުރު 12:30އަށް މިސްކޫލަށް ވަޑައިގެން ނަންނޯޓް ކުރެއްވުން އެދެމެވެ.\nމި މަސައްކަތާއި ބެހޭގޮތުން އެއްވެސް ސުވާލެއްވާނަމަ 2019 ނޮވެމްބަރ 19ވާ އަންގާރަ ދުވަހުގެ މެންދުރު 12:00ގެ ކުރިން ތިރީގައިވާ އެޑްރެހަށް ލިޔުމުން ފޮނުވުން އެދެމެވެ.\nމި މަސައްކަތާއި ބެހޭގޮތުން ބާއްވާ މަޢުލޫމާތު ދިނުމުގެ ބައްދަލުވުން އޮންނާނީ 2019 ނޮވެމްބަރ 21ވާ ބުރާސްފަތި ދުވަހުގެ ހެނދުނު 11:00ގައި މިސްކޫލުގައެވެ.\nބީލަން ހުޅުވުން އޮންނާނީ 2019 ނޮވެމްބަރ 28ވާ ބުރާސްފަތި ދުވަހުގެ ހެނދުނު 11:00ގައި މިސްކޫލުގައެވެ.\nމި މަސައްކަތާއި ގުޅޭ ބީލަންފޮތް މި ބީލަމުގައި ބައިވެރިވުމަށް ނަން ނޯޓްކުރައްވާ ފަރާތްތަކަށް މިސްކޫލުން ދޫކުރާނެ ވާހަކަ ދެންނެވީމެވެ.\nއިތުރު މަޢުލޫމާތު ތިރީގައިވާ އެޑްރެހުން ލިބިވަޑައި ގަންނަވާނެއެވެ.\nހުޅުދުއްފާރު ސްކޫލް، ބޮޑުތަކުރުފާނުމަގު / ރ. ހުޅުދުއްފާރު


MMPRC corruption: Adeeb ah hiyaanaathuge7dhauvaa eh ufulaifi\nއަދީބަށް ހިޔާނާތުގެ7ދައުވާއެއް އުފުލައިފި\nއަހުމަދު އަދީބު: އޭނާގެ މައްޗަށް ވަނީ ހަތް ދައުވާއެއް އުފުލާފަ\nއެމްއެމްޕީއާރްސީގެ ބޮޑު ހިޔާނާތާ ގުޅޭ ހަތް ދައުވާއެއް ކުރީގެ ނައިބު ރައީސް އަހުމަދު އަދީބުގެ މައްޗަށް އުފުލައިފި އެވެ.\nއަދީބުގެ މައްޗަށް ހަތް ދައުވާ އުފުލައި ކުރިމިނަލް ކޯޓަށް ޕްރޮސިކިއުޓާ ޖެނަރަލްގެ އޮފީހުން ފޮނުވާފައިވަނީ މިއަދު އެވެ.\nއެކަމުގެ މައުލޫމާތު ހިއްސާކުރަމުން ޕްރޮސިކިއުޓާ ޖެނަރަލްގެ އޮފީހުން ނެރުނު ބަޔާނެއްގައި ބުނީ އަދީބުގެ މައްޗަށް ހަތް ދައުވާ ވެސް އުފުލީ އެމްއެމްޕީއާރްސީގެ ތެރެއިން 2014 ވަނަ އަހަރުން ފެށިގެން 2015 ވަނަ އަހަރުގެ ނިޔަލަށް ހިންގި ކޮރަޕްޝަނާއި މަނީ ލޯންޑްރިން މައްސަލައާ ގުޅިގެން ކަމަށެވެ.\nއެ ދައުވާތައް އުފުލާފައިވަނީ އެސެޓް ރިކަވަރީ ކޮމިޝަނާއި އެންޓި ކޮރަޕްޝަން ކޮމިޝަން އަދި ފުލުހުން ގުޅިގެން ހިންގި ތަހުގީގަށްފަހު ދައުވާކޮށް ދިނުމަށް އެދި ޕްރޮސިކިއުޓާ ޖެނަރަލްގެ އޮފީހަށް ފޮނުވުމުންނެވެ. އެ މައްސަލަ ޕްރޮސިކިއުޓާ ޖެނަރަލްގެ އޮފީހަށް ފޮނުވި މި މަހުގެ 21 ވަނަ ދުވަހު އެވެ.\nއަދީބުގެ މައްޗަށް މި ދައުވާތައް އުފުލާފައިވާއިރު މީގެ ދުވަސްކޮޅެއް ކުރިން އޭނާ ވަނީ އިންޑިއާއަށް ފިލައިގެން ވަޑައިގެންފަ އެވެ. އެކަމާ ގުޅިގެން ވެސް އޭނާގެ މައްޗަށް ވަނީ ދައުވާ އުފުލާފަ އެވެ. އޭނާ ރާއްޖެއިން ބޭރަށް ފިއްލަވަން މަސައްކަތް ކުރެއްވީ ވަކި ބަޔަކާ ދެކޮޅަށް ބަޔާން ދޭތީ އިންޒާރުތައް އަންނަ ކަމަށް ވިދާޅުވެ އެވެ.\nއަދީބު ވަނީ ފިލި މައްސަލާގައި ކުށަށް އިއުތިރާފުވެ މާފަށް އެދިވަޑައިގެންފަ އެވެ. އެހެންވެ އެ މައްސަލަ އަވަސް ނިޔާގެ މައްސަލައެއްގެ ގޮތުގައި ކުރިމިނަލް ކޯޓުން ނިންމަން ވަނީ ނިންމާފަ އެވެ.\nޓޫރިޒަމް މިނިސްޓަރުކަން ވެސް ކުރެއްވި އަދީބު ވަނީ ދައުލަތާއެކު އެއްބާރުލުން ދިނުމުގެ އެއްބަސްވުމެއް ހަދާފަ އެވެ. އެއީ އެމްއެމްޕީއާރްސީގެ ކޮރަޕްޝަންގެ ތަހުގީގަށް އެއްބާރުލުންދީ އޭގައި ޝާމިލްވި ފަރާތްތަކަށް ހާމަކުރުމަށެވެ. އަދީބު ފިއްލެވިއިރު ވެސް އެ އެއްބަސްވުމުގެ ދަށުން އޭނާ ގެންދެވީ މައުލޫމާތުތައް ފޯރުކޮށްދެއްވަމުންނެވެ.\nއިންޑިއާއަށް ނާރުވައި އަދީބު ރާއްޖެ ގެނެސް ކޯޓަށް ހާޒިރުކުރުމުން އަދީބުގެ ރާގު ބަދަލު ކުރައްވައި ކުރިއަށް އޮތް ތަނުގައި ވެސް ދައުލަތާއެކު އެއްބާރުލުން ދިނުމުގައި ހުންނަވާނެ ކަމަށް ވިދާޅުވެފަ އެވެ. އަދި އޭނާ އިންޑިއާގެ ބަނދަރުގައި ހުންނަވަނިކޮށް ބޭރުގެ ވަކީލުންގެ ޓީމުން ނެރުނު ބަޔާން ވެސް ވަނީ ދޮގު ކުރައްވާފަ އެވެ.\nއަދީބު ވަނީ ދައުލަތުގެ ހެއްކެއްގެ ގޮތުގައި ކުރީގެ ރައީސް އަބްދުﷲ ޔާމީންގެ މައްޗަށް އުފުލާފައިވާ މަނީ ލޯންޑްރިން މައްސަލާގައި ހެކި ބަސް ދެއްވާފަ އެވެ. ހެކި ބަސް ދެއްވަމުން ވެސް އަދީބު ވަނީ އެމްއެމްޕީއާރްސީގެ ހިޔާނާތުގައި އޭނާ ވެސް ބައިވެރިވެފައިވާ ކަމަށް އެއްބަސްވެ އެކަމުގެ ސަބަބުން އަންނާނެ ހުކުމްތަކަށް ތައްޔާރަށް ހުންނެވި ކަމަށް ވިދާޅުވެފަ އެވެ.\nމީގެކުރިން ވެސް އަދީބުގެ މައްޗަށް އެމްއެމްޕީއާރްސީގެ ހިޔާނާތުގެ މައްސަލައެއް ސާބިތުވެފައިވެ އެވެ. ނަމަވެސް އެ ހުކުމް ހައިކޯޓުން ބާތިލްކޮށް ކުރިމިނަލް ކޯޓަށް އަލުން ބަލަން ވަނީ އަންގާފަ އެވެ. ހައިކޯޓުގެ އެ ހުކުމް މިހާރު ދައުލަތުން ވަނީ ސުޕްރީމް ކޯޓުގައި އިސްތިއުނާފުކޮށްފަ އެވެ. އެ މައްސަލާގެ ޝަރީއަތް ކުރިއަށްދާއިރު އެ ޝަރީއަތް ނިމެންދެން އޭނާ ވަނީ ބަންދު ކުރުމަށް އަމުރުކޮށްފަ އެވެ. ނަމަވެސް އޭނާ ބަހައްޓާފައި ހުރީ ގޭބަންދުގަ އެވެ.\nއޭގެއިތުރުން ވެސް ހިޔާނާތާ ގުޅޭ 10 ދައުވާއެއް އަދީބުގެ މައްޗަށް އުފުލައި ކުރިމިނަލް ކޯޓުގައި ކުރިން ޝަރީއަތް ފެށި އެވެ. ނަމަވެސް އެ ހުރިހާ މައްސަލައެއް އެއް ފަހަރާ ކުރިމިނަލް ކޯޓުން ބޭރުކޮށްލީ އެވެ. އެއީ ފުލުހުންގެ ތަހުގީގަށްފަހު އުފުލި ދައުވާތަކެކެވެ.\nކުރީގެ ނައިބު ރައީސް އަހުމަދު އަދީބު އެމްއެމްޕީއާރްސީ ހިޔާނާތް


SunOnline: އަފްރާޝީމް މަރާލިކަމަށް ތުހުމަތު ކުރެވޭ ޝާންއާ ދެކޮޅަށް ހެކި ހުށަހެޅުމަށް ފުރުސަތު ދީފި\nއަފްރާޝީމް މަރާލިކަމަށް ތުހުމަތު ކުރެވޭ ޝާންއާ ދެކޮޅަށް ހެކި ހުށަހެޅުމަށް ފުރުސަތު ދީފި\nއަހްމަދު އާޒިފް 05 May 2013, 11:40\nރައްޔިތުންގެ މަޖިލީހުގެ އުނގޫފަރު ދާއިރަގެ މެންބަރު ޑރ. އަފްރާޝީމް އަލީ އަވަހާރަކޮށްލުމުގައި އަމަލީ ގޮތުން ބައިވެރިވިކަމަށް ތުހުމަތު ކުރެވޭ ހ. ހިކޯސްޓް އަލީ ޝާންއާ ދެކޮޅަށް ހެކި ހުށަހެޅުމަށް ދައުލަތަށް ފުރުސަތު އަރުވައިފި އެވެ.\nކްރިމިނަލް ކޯޓުގައި މިއަދު އޮތް ޝަރީއަތުގެ މަޖިލީހުގައި ޝާންއާ ދެކޮޅަށް ހެކި ހުށަހެޅުމަށް ގާޒީ ފުރުސަތުދެއްވުމުން ދައުލަތުގެ ވަކީލާ ވިދާޅުވީ ދައުލަތުން ބޭނުންވަނީ ލިޔުމުން ހެކި ހުށަހެޅުމަށް ކަމަށެވެ.\nދައުލަތުން އެދުނުގޮތަށް ގާޒީ ވަނީ އެ ފުރުސަތު ދެއްވާފަ އެވެ.\nދައުލަތުން ކޮށްފައިވާ ގަސްތުގައި މީހަކު މަރާލުމުގެ ކުށުގެ ދައުވާ އާ ގުޅޭގޮތުން ވާހަކަދެއްކުމަށް ފުރުސަތު އެރުވުމުން ޝާންގެ ދިފާއީ ވަކީލު ވިދާޅުވީ ތަހުގީގުގައި ފުލުހުން ހޯދި ހޯދުންތަކާއި ހެކީންގެ ބަޔާންތައް ލިބިގެން ނޫނީ ދައުވާ އަށް ޖަވާބުދާރީ ނުވެވޭނެ ކަމަށެވެ.\nގާޒީ ވިދާޅުވީ މިހާތަށް ބަޔާންތައް ދޫނުކުރީ ދައުލަތުން އެގޮތަށް އެދުމުން ކަމަށާއި ނަމަވެސް އެއްވެސްގޮތަކަށް އެ ލިޔުންތައް ދޫނުކުރުމަށް ކޯޓުން ނިންމާފައި ނުވާނެ ކަމަށެވެ. އަދި އެ ލިޔުންތައް ދޫކުރާނެ ކަމަށް ވެސް ގާޒީ ވިދާޅުވި އެވެ.\nޝާންގެ މައްޗަށް އެ ދައުވާ ކޮށްފައި ވަނީ މިދިޔަ އަހަރުގެ އޮކްޓޯބަރު މަހުގެ ފުރަތަމަ ދުވަހުގެ ރޭ 11:30 އާއި ދަންވަރު 2:00 އާ ދެމެދުގެ ވަގުތެއްގައި އިތުރު ބަޔަކާ އެކު ހ. ފުންވިލުގެއަށް ގޮސް ތޫނުއެއްޗަކުން ހަމަލާދީ ޑރ. އަފްރާޝީމް މަރާލާފައިވާކަމަށް ތުހުމަތު ކުރެވޭތީ އެވެ.\nއަފްރާޝީމް އަވަހާރަކޮށްލުމުގައި އަމަލީ ގޮތުން ބައިވެރިވި ކަމުގެ ތުހުމަތުގައި ހ. ލޮބީ ހުސައިން ހުމާމް އަހްމަދުގެ މައްޗަށް ވެސް ވަނީ ގަސްތުގައި މީހަކު މަރާލުމުގެ ކުށުގެ ދައުވާ އުފުލައިފަ އެވެ. އޭނާ ވަނީ ދައުވާ އަށް އިންކާރު ކުރުމަށްފަހު ވަކީލަކު ހަމަޖައްސަން ފުރުސަތަކަށް އެދިފަ އެވެ.


ހދ.ކުމުންދޫ ފުޓްބޯޅަ ޓީމް ނުކުންނަނީ ތިންވަނަ ޑިވިޝަން ފުޓްބޯޅަ މުބާރާތުގެ ކުޅުންތެރިންނާއެކު - Kumundhoo Online I www.kumundhoo.com\nHome ކުޅިވަރު ހދ.ކުމުންދޫ ފުޓްބޯޅަ ޓީމް ނުކުންނަނީ ތިންވަނަ ޑިވިޝަން ފުޓްބޯޅަ މުބާރާތުގެ ކުޅުންތެރިންނާއެކު\n/ 3/24/2017 03:29:00 PM\nލިޔުނީ: ޢަލީ ޖިނާން،\nމިނިވަން ޗެންޕިއަންޝިފް 2017 އަށް ހދ.ކުމުންދޫ ފުޓްބޯޅަ ޓީމް ނުކުންނަނީ 2016 ވަނަ އަހަރުގެ ތިންވަނަ ޑިވިޝަން ފުޓްބޯޅަ މުބާރާތުގައި ބައިވެރިވި ކުމުންދޫ ޔޫތު ފުޓްބޯޅަ ކުލަބުގެ ކުޅުންތެރިންނާއެކުގައެވެ. ކުމުންދޫ ޔޫތު ފުޓްބޯޅަ ކުލަބު، 2016 ވަނަ އަހަރުގެ ތިންވަނަ ޑިވިޝަން ފުޓްބޯޅަ މުބާރާތުގެ ކުއާޓާފައިނަލްގައި ކުޅެފައިވެއެވެ.\nމިހެންކަމުން މިނިވަން ޗެންޕިއަންޝިޕް 2017 ގައި ވާދަކުރާ ހދ.ކުމުންދޫ ފުޓްބޯޅަ ޓީމަކީ ތަޖުރިބާހުރި ރަނގަޅު ކުޅުންތެރިންތަކެއް ތިބި ޓީމެއްގެ ގޮތުގައި ބެލެވެއެވެ. މިގޮތުން ހދ.ކުމުންދޫ ފުޓްބޯޅަ ޓީމަކީ ހިތްވަރާއެކު މަސައްކަތްކޮށްފިނަމަ ކުމުންދޫ ޔޫތު ފުޓްބޯޅަ ކުލަބު 2016 ވަނަ އަހަރުގެ ތިންވަނަ ޑިވިޝަން ފުޓްބޯޅަ މުބާރާތުގެ ކުއާޓާފައިނަލަށް ދަތުރުކުރި ފަދައިން މިނިވަން ޗެންޕިއަންޝިފް 2017 ކާމިޔާބު ކުރެވިދާނެ ވަރުގަދަ ޓީމެކެވެ.\nމިނިވަން ޗެންޕިއަންޝިޕް 2017 ގައި ހދ.ކުމުންދޫ ފުޓްބޯޅަ ޓީމް ފުރަތަމަ ބައްދަލުކުރުމަށް ހަމަޖެހިފައިވަނީ ހދ.ކުރިނބީ ފުޓްބޯޅަ ޓީމާ 26 މާރިޗު 2017 ދުވަހު 15.45 ގައެވެ. ހދ.ކުމުންދޫ ފުޓްބޯޅަ ޓީމް ދެވަނަ އަށް ބައްދަލުކުރުމަށް ހަމަޖެހިފައިވަނީ ހދ.ކުޅުދުއްފުށީ ފުޓްބޯޅަ ޓީމާ 29 މާރިޗު 2017 ދުވަހު 15.45 ގައެވެ.


UCL:2vana buru ge baakee match thah badhaleh nugennaane\nޗެމްޕިއަންސް ލީގްގެ ދެ ވަނަ ބުރުގައި ޗެލްސީ އާއި ބަޔާން މިޔުނިކް ކުޅުނު މެޗުގެ ތެރެއިން\nކޮވިޑް-19 ގެ ސަބަބުން ކުރިއަށް ނުގެންދެވިގެން މެދުކަނޑާލި ޔޫއޭފާ ޗެމްޕިއަންސް ލީގްގެ ބާކީ ހުރި މެޗުތައް، ކުރިންވެސް ކުޅެން ހަމަޖެހިފައިވާ ގޮތަށް ކުރިއަށް ގެންދަން ނިންމައިފި އެވެ.\nޔޫއެފާއިން މިކަަމަށް ގޮތެއް ނިންމީ، ޗެމްޕިއަންސް ލީގްގެ ބާކީ ހުރި ރައުންޑްގެ މެޗުތައް ޕޯޗްގަލްގެ ވެރިރަށް ލިޒްބަންގައި ކުރިއަށް ގެންދިއުމަށް ނިންމާފައި ވުމުންނެވެ. އެހެންނަމަވެސް ދެ ވަނަ ބުރުގެ ބާކީ ހުރި މެޗުތައް ކުރިންވެސް ހަމަޖެހިފައިވާ ވެނޫތަކުގައި ކުރިއަށް ގެންްދިއުމަށް ނިންމުމުން، ލިޒްބަންގައި މެޗުތައް ފަށާނީ ކުއާޓާ ފައިނަލު ރައުންޑުން ފެށިގެންނެވެ.\nދެ ވަނަ ބުރުގެ ބާކީ ހުރި މެޗުތަކަކީ، ބަޔާން މިޔުނިކާއި ޗެލްސީ، އެލިއަންޒް އެރީނާގައި ކުޅެ ހަމަޖެހިފައިވާ މެޗު، ބާސެލޯނާ އާއި ނަޕޯލީ ކޭމްޕްނޯ ގައި ކުޅެން ހަމަޖެހިފައިވާ މެޗު، މެންޗެސްޓާ ސިޓީ އާއި ރެއާލް މެޑްރިޑް އިއްތިހާދު ސްޓޭޑިއަމްގައި ކުޅެން ހަމަޖެހިފައިވާ މެޗު އަދި ޔުވެންޓަސް އާއި އޮލިމްޕިކް ލިއޯން އެލިއަންޒް ސްޓޭޑިއަމްގައި ކުޅެން ހަމަޖެހިފައިވާ މެޗެވެ.\nދެވަނަ ބުރުގައި ދެ ލެގް ކުޅެގެން ކުއާޓާ ފައިނަލަށް ދަތުރު ކޮށްފައި ވަނީ، ބުރޫޝިއާ ޑޯޓަމުންޑް ބަލިކޮށް ޕީއެސްޖީ، އެންމެ ފަހުގެ ޗެމްޕިއަން ލިވަޕޫލް ބަލި ކުރި އެތުލެޓިކޯ މެޑްރިޑް، ވެލެންސިއާ ބަލި ކުރި އެޓަލާންޓާ، ޓޮޓެންހަމް ހޮޓްސްޕާސް ބަލި ކުރި އާރްބީ ލައިޕްޒިގް އެވެ.\nޔޫރޮޕާ ލީގްގެ ކުއާޓާ ފައިނަލު ސްޓޭޖުން ފެށިގެން މެޗުތައް ކުރިއަށް ގެންދާނީ ޖަރުމަންގެ ކޮލައިންގަ އެވެ. އެ މުބާރާތުގެ ގަދަ 16 ގެ ބުރުގައި އިންޓަ މިލާން އާއި ގެޓާފޭ އަދި ސެވިއްޔާ އާއި ރޯމާ ކުޅޭ މެޗުތައް ކުރިއަށް ދާނީ ޖަރުމަންގަ އެވެ. އެއީ އެ ހަތަރު ޓީމުގެ މެޗުތަކުގެ ފުރަތަމަ ލެގް މެޗު ކުޅުމުގެ ކުރިން މުބާރާތް މެދުކަނޑާލަން ޖެހުމުންނެވެ. ގަދަ 16 ގެ ބުރުގައިވެސް ދެން ބާކީ ހުރި މެޗުތައް ކުރިއަށް ދާނި ކުރިން ހަމަޖެހިފައިވާ ވެނޫތަކުގަ އެވެ. އެ މެޗުތަކުގައި ވަނީ އެއް ލެގް ކުޅެ ނިމިފަ އެވެ.\nޔޫރޮޕާ ލީގްގެ ފައިނަލު މެޗު ކުޅެން ހަމަޖެހިފައި ވަނީ، އަންނަ މަހުގެ 21 ގަ އެވެ. ޗެމްޕިއަންސް ލީގްގެ ފައިނަލު އޮންނާނީ އޭގެ އެއް ދުވަސް ފަހުންނެވެ.\nޗެލްސީ މެންޗެސްޓާ ސިޓީ ޗެމްޕިއަންސް ލީގް + ބަޔާން މިއުނިކް ރެއާލް މެޑްރިޑް ޔުވެންޓާސް


BREAKING: Islam Dheenah Furassaara Kuri Rusthum Dhookohlaifi - Vaguthu\nލުއިތަކާއި އެކު "ނުރައްކާ" މަތިން ހަނދާން ނެތިއްޖެ! -9ގަޑިއިރު ކުރިން\n3 މަސް ކުރިން ( މާޗް 13, 2020 )\nފާޅުގައި އިސްލާމް ދީނަށް ފުރައްސާރަ ކުރަމުން ދަނިކޮށް ގދ. ތިނަދީ އިން ހައްޔަރުކުރި ރުސްތުމް ދޫކޮށްލައިފިއެވެ.\nއޭނާ މިނިވަން ކޮށްފައި ވަނީ މި މަހުގެ9ވަނަ ދުވަހު ކޯޓުން ކަމަށް ވެއެވެ.\nރުސްތުމް ހައްޔަރުކޮށްފައި ވަނީ، ފާޅުގައި މީސް މީޑިއާގައި އިސްލާމް ދީނާއި ދެކޮޅަށް އަޑު އުފުލައި، ލާދީނީ ބޮޑެތު ޖަލްސާ ބާއްވާނެ ކަމަށް ބުނުމުން، ތިނަދޫ ޒުވާނުން އޭނާ އާއި ދެކޮޅަށް ނިކުތުމުންނެވެ. ނަމަވެސް އޭނާ ހައްޔަރު ކުރުމަށްފަހު ފުލުހުން އެކަމާއި ގުޅޭ މަޢުލޫމާތެއް ހާމަކޮށްފައެއް ނުވެއެވެ.\nފުލުހުން ރުސްތުމް ހައްޔަރުކޮށްފައި ވަނީ މިދިޔަ އަހަރުގެ ސެޕްޓެމްބަރު މަހުގެ ތެރޭގައެވެ.\nއޭނާ ހައްޔަރު ކުރުމަށްފަހު ބަންދުގެ މުއްދަތު ފުރަތަމަ އިތުރު ކުރިއެވެ. އޭގެ ފަހުން އޭނާގެ އެއްވެސް މައުލޫމާތެއް ފުލުހުން ނުދިނުމުން ވަރަށް ގިނަ މަސައްކަތްތަކެއްކޮށް، އެތައް ފަހަރަކު ސުވާލު ކުރުމުން ފުލުހުން އޮކްޓޯބަރ 10 ވަނަ ދުވަހު ވިދާޅުވީ ނަފްސާނީ ޓެސްޓްތަކެއް ހެދުމަށް އޭނާ މާލެ ގެނެސްފައިވާ ކަމަށެވެ.\nއޭނާއަކީ މީގެ ކުރިން ވެސް ފާޅުގައި މީސް މީޑިއާގައި އިސްލާމް ދީނާއި ދެކޮޅަށް އަޑު އުފުލަމުންދިޔަ މީހެކެވެ.\nމާޗް 13, 2020 15:58\nސަރުކާރުގެ އަމަލު ތައް މިހުރީ އިސްލާމް ވަރަށްވެސް ނުބައި މޮސްރާބަކަށް. މިގައުމު ސަލާމަތް ވާނެ ހަމަ އެއްގޮތެއްވެސް ނެތްކަމަށްބެލެވޭ.\nމާޗް 13, 2020 16:04\nއެހެންވީމަތާ ރުސްތުމްގެ ބޮޑުދަިތަމެން މިސަރުކާރަށް ތާއީދުކޮށް ނަށަނީ\nމާޗް 13, 2020 16:06\nއޭނާ ހައްޔަރު ކުރޭ،މިއީ އެންމެ ބޮޑު ކުށެއް،އިސްލާމްދިނަށް ފުރަސްދާރަކުރުން،މިކަމެއް ބަލައެއްނުގަނެވޭނެ\nމާޗް 13, 2020 16:08\nއޭނާވެސް ވެލެޒިނީ ކަހަލަ ނަަފްސާނީ މީހެއްތަ؟ ކިހާ ދެރަކަމެއް...\nމާޗް 13, 2020 16:23\nމާޗް 13, 2020 16:24\nހިފާ ހައްޔަރުކޮށް ޗެންޗޭނު ޖަހާ. ނޫނީ އަހަރެމެންގެ އަގީދާ ވީއްލިގެން ހިނގައިދާނެ\nމާޗް 13, 2020 16:29\nއިސްލާމް ދީނަށް ފުރައްސާރަ ކުރުމަކީ ސަރުކާރަށް ބަލަދުއަރާ ނަފުސާނީ ބަލި މީހަކަށް ވާކަމެއް. އެއްވެސް މީހަކު މި ދުނިޔެއިން ޚާއްޞަކޮށް މި ސަރުކާރުން މަތީ މަޤާމެއް ހޯދާން އެދޭނަމަ އިސްލާމް ދީނަށް ފާޅުގައި ފުރައްސާރަކޮށް އަންނި ރުއްސާލާ! އެކަމަކު އިސްލާމް ދީނުގެ ވާހަކަ ފާޅުގަި ދައްކާ ނަމަ، ހަރުކަށި ފިކުރުގެ މީހަކަށްވެ އޭނާއަށް ލިބޭނީ ޓެރަރިސްޓެއްގެ ދަރަޖަ. ސަޅި ލޮޖިކެއް.\nމާޗް 13, 2020 17:13\nމި ސަރުކާރު މައި ތިރިވާނީ ކޮށްދުވަހަކުންބާ؟\nމާޗް 13, 2020 16:41\nއެސޮރު ރަނަގަޅު ވާގިތަކީ ވަކި ކޮޅަކައް މާބޮޑައްޖެހުން އެހެންނުންނަމަ އޭނައަކި ވަރައްމޮޅުމީހެއް\nމާޗް 13, 2020 16:44\nމިގައުމަކީ ދީނާ ސިޔާސަތު ވަކިވެފަ މިހާރު އޮތް ގައުމެއް "އިންޑިޔާ ގޮތަށް"\nމާޗް 13, 2020 17:14\nދީނަށް ފުރައްސާރަ ކުރާމީހުންނާ ޑުރަގް .މަތުވާ ތަކެއްޗާ ރާބޯމީހުންނަކީ ޔަހޫދީ ލާދީނީ ސަރުކާރުގެ ބަލިމީހުން އިސްލާމްދީނާ ރަސޫލާގެ ސުންނަތަށް އުަޅޭ މިހުންނަކީ ހަރުކަށި ފިކުރުގެ ޓެރަރިސްޓުންބލާހިކެއްނޫން މި ގައުމު ސަލާމަތްތެރިކަމުގެ އަށްސޭރިޔަށް ގެންދާކަށް ކެނަރީގެ ބުއްޅަބޭ މިގައުމުގާ އުޅޭހާދުވަހަކު މިސަރުކާރު އޮތްހާދުވަހަކު މިސަރުކާރު އައީ ޔަހޫދީ ގައިރުމުސްލިމުންގެ އެހީތެރިކަމާއެކު މީ ލާދީނީ ފަނާކުރަނިވި ވެރިކަމެއް\nމާޗް 13, 2020 17:34\nމި ސަ ރުކާ ރުގެ ނިންމުންތައް ވ ފު ރިހަމަ. އިސްލާމްދީނަށް ފު ރައްސާ ރަކޮށްފިއްޔާ އެއީ ނަފުސާނީ ބަލި މީހެއް. އެއީ ބޮއްޅަބޭގެ ނިންމުން.\nމާޗް 13, 2020 17:43\nތިޔަމީހާ ވަގުތުން ހިފާ ހައްޔަރުކުރޭ މިޤައުމުގަ ލާދީނީގޮތްގަނޑު ފަތުރަން ތިމީހުންނައް ޖާގަދެވިގެންނުވާނެ މީ މުސްލިމް ޤައުމެއް މިޤައުމުއަބަދުގެ އަބަދައްވެސް އޮންނަންޖެހޭނީ މުސްލިމް ޤައުމެއްގެ ގޮތުގަ\nމާޗް 13, 2020 17:50\nސައްތަ އިން ސައްތަ މުސްލިމު ގައުމެއްބާމީ\nމާޗް 13, 2020 17:55\nމަށާއި މަގޭ ދަރިން ދީނަށް ފުރައްސާރައެއް ނުކުރާނެ\nކެނަރީގޭ ނަސީދު މިގައުމުގެ ލިޑަސިޕްގެ މަގާމެއްގަ ހުރިހާ ހިނދަކު ލާހިކެއްނޫން މިގައުމުން މިކަންތަށް ހުއްޓުވާކަށް ހަމައެކަނި އެފަދަމީހުންށް އެކަންކަން ކުރުމަށް ކެރެނީނަސީދުގެ ސަބބުން އެމީހުންނަށް ހިއްވަރު ލިބެނީ ދިވެހިންނަށް މިކަން ނޭގެނީ ބާއޭ މި ހަގީގަތަކީ މި ސަރުކާރު އޮތްހާ ހިނދަކު ލާހިކެއް ނޫން މިހަލަކަން ހުއްޓުވާކަށް\nމާޗް 13, 2020 18:31\nهتت މިއީ ކޮވިޑް19 އާއި ގުޅިގެން ސަރުކާރުގެ ނާޤާބިލްކަން ފެނި ސަރުކާރާއި ދެކޮޅަށް ރައްޔިތުން ބަސްބުނަން ފެށުމުން، ސަމާލުކަން އެހެން ދިމާލަކަށް އަނބުރާލުމަށް ކުރިކަމެއް..\nމާޗް 13, 2020 19:10\nކިހާ ބޮޑު ބަލާވެރި ކަމެއްތަމީ\nމާޗް 13, 2020 19:39\nވަލުގެ އެއްކޮޅުގަ 350000 މީހުން. އަނެއްކޮޅުގަ ރުސްތުމް އެކަނި. އެވަރުން ވެސް އެ އުޅެނީ އަގީދާ އޮބެނުހެއްޓިގެން.\nމާޗް 13, 2020 20:52\nގަދަ.. ދެން އޭނައަށް ސަރުކާރުން އިސް މަގާމެއްވެސް ދޭންވީހަމަ\nމާޗް 14, 2020 01:12\nދެން ބުއްޅަބެ ހައްޔަރު ކޮށްބަލަ އެއީނު ބޮޑުއަށްޕަ ހުރިހާކުދިންނަށް ލާދީނީކިޔަވައިދޭ.\nމާޗް 14, 2020 04:06\nބަލަ ތިޔަހެން ގަދަފައި ވިއްދާލާފަ ޗައިނާއިންވެސް އިސްލާމްދީނާ ދެކޮޅައް ކަމެއް ކުރަން ނިންމި ކިހިނެއްތޯ ވީ ވީމާ ތިޔަކަލޭގެއާ ތިޔަމިހާޔައް ވާގިދޭ ބަޔަކުވެސް މާތް ﷲ ނިކަމެތި ކުރައްވާނެ މާތް ﷲ މިނުބައި ނުލަފާ މީހުންގެ ކިބައިން މިގައުމު ސަލާމައް ކުރައްވާ ރައްކާތެރިކުރައްވާނެ ޕޯޗްގީޒް މީހުންނައްވުރެ ތިޔަ ބުނާ މީހުންގެ ބާރެއ ނުހުންނާނެ މިހާރު މުޅި ދުނިޔެއައް ފެންނަމުން ނެއްނޫންތޯ މިދަނީ އިންސާނުންގެ އެއްވެސް ބާރެއް ނެއްކަން ލޮލައް ނުފެންނަ ސުވިއްޕެގެ ސަބަބުން މުޅި ދުނިޔޭގެ އިންސަނުން އެތިބަ ދަނީ އަމިއްލަޔައް ގޭގަޔާ ރަށުބަންދުވަމުން ދެން ތިޔަބުނާ ރުސްތުބޭ މެން ކޮން ބަރެއް ހުންނާނީ ބާރ ލިބިވޮޑިގެން ވަނީ ހަމަ އެކަނި މާތް ﷲ\nމާޗް 14, 2020 08:56\nރުސްތުމަކީ ކާފަރެއް. އެއީ މިހާރުގެ މިންގަޑުން ބަލަންޏާ ޓެރެރިޒަމްގެ ދަޢުވާ އޭނަގެ މައްޗަށް އުފުލަންޖެހޭ ކާފަރެއް. އެހެނީ ޤައުމުގެ މަޞްލަޙަތު ނަގާލާ، ޤައުމު ހާޖާނުގަޑަކަށް ހަދާ، ޤައުމުގެ ކަޑައަޅާފައިވާ އުޞޫލުތަކާ ދެކޮޅަށް މަސައްކަތް ކުރާ މީހެއް. ނުރައްކާތެރި މީހެއް، ދޫކޮށްލިފައިވަނީ ކާފަރުވެ މީހެުންގެ ގަޔަށް ބޮލަށް އެރިޔަސް އަރަން ގޮވިޔަސް އެއީ ކުށެއް ނޫން މިހާރު މިޤައުމުގައި، އެކަމަކު މުސްލިމެއްގެ ގޮތުގައި ފަސް ނަމާދު އަދާކުރާ މީހާއަކީ، މިހާރުގެ މީހުން ދެކޭ ގޮތުގައި ޓެރެރިސްޓް މީހެއް، އޭއީ ޤައުމުގަ ޖަލުގަވެސް ބަހައްޓައިގެން ވާނެ މީހެއް ނޫން. މިހިރީ އިސްލާމް ދީން ދެކެ ދިވެހިން ވާ ލޯބި. ހައިރާންވޭ.\nމާޗް 14, 2020 09:32\nމާޗް 15, 2020 16:44\nއެއްވެސް މީހަކު މަޖުބޫރުން އިސްލާމް ދީނަށް ވެއްދުމެއް ނޯވޭ. ނަމަވެސް އެހެން މީހުންގެ ދީނަށް ފުރައްސާރަކުރުމަކީ އެއީ ބަލައިގަނެވޭނެ ކަމެއްނޫން. އޭނަ އަށް ޙައްގު އަދަބު ދިނުމަށް ގޮވާލަން.


Spainge coach ehge gothu Enrique leader eh\nސްޕެއިންގެ ކޯޗެއްގެ ގޮތުގައި އެންރީކޭ ގިނަ ކާމިޔާބީތަކެއް ހޯދި\nމި އަހަރުގެ ޔޫރޯ އާއި ދިމާކޮށް ސްޕެއިންގެ ކޯޗު ކަމާއި ހަވާލުވި ލުއިސް އެންރީކޭ ޔޫރޯ ނިންމާލީ ގިނަ ކާމިޔާބީ ތަކަކާއި އެކުގަ އެވެ.\nމުބާރާތަށް ތައްޔާރުވަން ލިބުނު ކުޑަ ވަގުތު ކޮޅުގައި އެންރީކޭ ވަނީ ޓީމު ވަރަށް ރަނގަޅަށް ތައްޔާރު ކޮށްފަ އެވެ. އޭނާގެ އާއިލާއަށް ދިމާވި ހިތާމަވެރި ހާދިސާ އާއި ޕްރޮފެޝަނަލީ ކުރިމަތިވެފައިވާ ޕްރެޝަރާއި އެކު ވެސް އެންރީކޭ ވަނީ ސްޕެއިން ޓީމު މުބާރާތުގެ ރަނގަޅު ހިސާބަކަށް ގެންގޮސްދީފަ އެވެ.\nގްރޫޕް ސްޓޭޖުގެ ފުރަތަމަ ދެ މެޗުގައި ގޯލު ޖެހުމުގެ މައްސަލަ ދިމާވެ ސްޕެއިން ވަނީ އެއްވަރު ވެފަ އެވެ. ނަމަވެސް ކުޅުން ރަނގަޅުކޮށް ޓީމުން ވަނީ ދެންހުރި މެޗުތަކުގައި ގިނަ ގޯލު ތަކެއް ޖަހާފަ އެވެ. ސްޕެއިން މުބާރާތުން ކެޓީ ސެމީ ފައިނަލުގައި ޗެމްޕިއަން އިޓަލީ އަތުން ޕެނަލްޓީ ޖަހައިގެން ބަލިވެގެނެވެ.\nޔޫރޯ 2020 ގައި ސްޕެއިންގެ ޓީމު ފެނިގެން ދިޔައީ މީގެ ކުރިން ދުވަހަކު ވެސް އެޓީމު ނުފެންނަހާ އެއްބައިވަންތަ ކޮށެވެ. ޓީމުގައި ކުޅުންތެރިން އެކުލަވާލުމުން ފެށިގެން އެންރީކޭގެ އެންމެ ބޮޑު އެއް އަމާޒަކަށް ވެފައި އޮތީ ޓީމު އެކީ އެކައްޗެއްގެ ގޮތުގައި ލާމަހާލުމެވެ.\nމުބާރާތުގައި ޓީމުގެ ސްކޮޑްގައި 26 ކުޅުންތެރިން ހިމަނަން ޔުއެފާއިން ފުރުސަތު ދީފައިވީ ނަމަވެސް އެންރީކޭ ނަގާފައި ވަނީ 24 ކުޅުންތެރިންނެވެ. މި 24 ކުޅުންތެރިންގެ ތެރޭގައި ޓީމުގެ ކެޕްޓަންކަން ކުރަމުން އައި ވަރުގަދަ ޑިފެންޑަރު ސާޖިއޯ ރާމޯސް ވެސް ހިމަނާފައެއް ނުވެ އެވެ.\nމިކަމާއި ގުޅިގެން ގިނަ ބައެއްގެ ފާޑު ކިއުން އެންރީކޭއަށް އަމާޒުވި އެވެ. ނަމަވެސް އޭނާގެ ސަމާލުކަން ހުރީ ގިނަ ކުޅުންތެރިންތަކެއް ސްކޮޑަށް ނެގުމުގެ ބަދަލުގައި ސްކޮޑަށް ނަގާ ހުރިހާ ކުޅުންތެރިންގެ ބޭނުން އެންމެ ރަނގަޅު ގޮތުގައި ހިފުމަށެވެ.\nސްޕެއިންގެ ރަން ދައުރުގައި ކުޅުނު ޒަވީ، އިނިއެސްޓާ، ފެބްރިގަސް، ޑޭވިޑް ވިއާ އަދި ފެނާންޑޯ ޓޮރެސް ފަދަ ކުޅުންތެރިން މިހާރު ޓީމަކު ނެތެވެ. އެހެން ކަމުން އެންރީކޭގެ އަމާޒަކަށްވީ ވަކި ކުޅުންތެރިން ތަކެއްގެ ހާއްސަ ހުނަރު ބޭނުން ކުރުމަށް ވުރެ މުޅި ޓީމު އެކީ އެކައްޗެއްގެ ގޮތުގައި އެކުލަވާލުމަށެވެ. އޭގެ ނަތީޖާ ރަނގަޅުވެ މިފަހަރު ސްޕެއިން ޓީމުން ވަރަށް އެއްބައިވަންތަކޮށް މޮޅު ކުޅުމެއްގއި ފެނުމެވެ.\nބުސްކަޓްސްއަށް މަޑުކުރުން ކާމިޔާބު\nމުބާރާތް ބޯމަތި ވެފައި ވަނިކޮށް ކޮވިޑް-19 އަށް ޕޮޒިޓިވްވި މިޑްފީލްޑަރު ސާޖިއޯ ބުސްކަޓްސް ޓީމުގައި ނުހިމަނައި އެހެން ކުޅުންތެރިއެއް ނެގުން އެއީ އެންރީކޭއަށް މާ އުނދަގޫ ކަމަށް ނުވާނެ އެވެ. ނަމަވެސް ކެތްތެރި ކަަމާއި އެކު އޭނާ ވަނީ މަޑުކޮށް، ބުސްކަޓްސް އަށް ޓީމުން ޖާގަ ދީފަ އެވެ.\nނަތީޖާ އަކަށް ވެގެން ދިޔައީ ކޮވިޑުން ރަނގަޅުވެ ބުސްކަޓްސްގެ އެންބުރި އައުން ވަރުގަދަ ވުމެވެ. މުޅި ޓީމު ބުސްކަޓްސްއަށް މަރުހަބާކީ އިރު ބުސްކަޓްސް އެނބުރި އައިސް ސްލޮވާކިއާ އާއި ދެކޮޅަށް ކުލުނު ފުރަތަމަ މެޗުގައި އޭނާ ވަނީ ޓީމު ވަރަށް ރަނގަޅަށް ކުޅުވާފަ އެވެ. އޭގެ ފަހުން ސްޕެއިން ކުޅުނު ކޮންމެ މެޗެއްގައި ވެސް "ބުސްކަޓްސް އިފެކްޓްސް" ވަރަށް ރަނގަޅަށް ފެނުނެވެ.\nމޮރާޓާއަށް ކުރި އިތުބާރު\nމުބާރާތުން ސްޕެއިން ކަޓައިގެން ދިޔައީ ޕެނަލްޓީ ޖަހައިގެން ބަލިވެގެންނެވެ. ޕެނަލްޓީ ނާކާމިޔާބުވި ކުޅުންތެރިންގެ ލިސްޓުގައި މޮރާޓާ ވެސް ހިމެނެ އެވެ. އަދި ޔޫރޯ 2020 ގައި ސްޕެއިން އަށް ގިނަ ފުރުސަތު ތަކެއް ލިބުނު އިރު ގޯލު ޖަހަން ލިބުނު އެންމެ ގިނަ ފުރުސަތު ބޭކާރު ކޮށްލީ ވެސް މޮރާޓާ އެވެ. އެހެން ކަމުން ސަޕޯޓަރުން ވަނީ އޭނަ ހޫނު ފެނަށް ވައްޓާލާފަ އެވެ.\nނަމަވެސް އެންރީކޭ މޮރާޓާއަށް އިތުބާރު ކުރި އެވެ. ސެމީ ފައިނަލް ނޫން އެހެން ހުރިހާ މެޗެއްގައި އޭނާ ފުރަތަމަ 11 ގައި ހިމެނި އެވެ. ގޯލު ނުޖެހުނު ނަމަވެސް މޮރާޓާ ވަނީ މޮޅު ކުޅުމެއް ދައްކާފަ އެވެ. ސެންޓާ ފޯވާޑަކަށް ކުޅުނު މޮރާޓާ ފަހަތަށް ފައިބާ ބޯޅަ ހޯދައިގެން ޓީމު ލައްވާ ކުޅުވަން މަސައްކަތް ކުރި އެވެ. ގޯލު ޖެހުމަށް ގިނަ ފުރުސަތު ތަކެއް ހޯދައި ދިނެވެ.\nހަމަ އެހެންމެ ސެމީ ފައިނަލް މެޗުގައި ސްޕެއިން ބަލި ވަނިކޮށް ދެވަނަ ހާފުގައި ބަދަލު ކުޅުންތެރިއެއްގެ ގޮތުގައި ކުޅެން ނުކުމެ ސްޕެއިންއަށް ނަތީޖާ އެއްވަރު ކޮށްދިނީ ވެސް މޮރާޓާ އެވެ.\nއުނެއި ސިމޮން ކީޕަރަކަށް ގެނައުން\nފަހުގެ ތާރީހުގައި މޮޅު ކުޅުމެއް ދައްކާފައިވާ ޑޭވިޑް ޑެހެއާ އާއި ކެޕާ އެރިޒަބަލަގާ ހުއްޓާ އެންރީކޭ ޓީމުގެ ފުރަތަމަ ގޯލު ކީޕަރެއްގެ ގޮތުގައި ނެގީ އުނެއި ސިމޯން އެވެ. މިއީ އުނދަގޫ ނިންމުމެއް ނަމަވެސް، މި ނިންމުމާއެކު ޓީމުގެ ކުޅުމުން ރަނގަޅު ބަދަލު ތަކެއް ފެނުނެވެ.\nއެގޮތުން ސިމޮން ވަނީ ޔޫރޯގައި މޮޅު ކުޅުމެއް ދައްކައި ސްޕެއިންގެ ޓީމު އެތއް ނުރައްކާތެރި ދަނޑިވަޅަކުން ސަލާމަތް ކޮށްދީފަ އެވެ. އޭނާއަށް ހެދުނު ހަމަ އެކަނި މިސްޓޭކަކީ ބައިކޮޅަށް ގޯލެއް ވަންނަން ދޫކޮށްލުމޭ ބުންޏަސް ދޮގަކަށް ނުވާނެ އެވެ.\nހުރިހާ ކަމެއްގައިވެސް ލީޑަރެއް\nޓީމުގެ ކޯޗަކަށް ހުންނަ މީހަކީ މުޅި ޓީމު ލީޑު ކުރެވޭ ވަރުގެ މީހަކަށް ވާން ޖެހޭނެ އެވެ. އެގޮތުން އެންރީކޭ ވަނީ ޓީމުގެ ކުޅުންތެރިން އެންމެ ބޮޑަށް ދަށަށް ދިޔަ ވަގުތު އެކުލުންތެރިންނަށް ހިތްވަރުދީ އަލުން ކޮޅަށް ނަގާފަ އެވެ. އަދި ހުރިހާ ކުޅުންތެރިންނަށް އޭނާގެ ފުރިހަމަ އިތުބާރު ދިނެވެ. ޓީމު ތެރޭގައި ބައިބައިވުން އުފެދުނަ ނުދީ ހުރިހާ ކަމެއް ވަރަށް ރަނގަޅަށް އިންތިޒާމު ކުރި އެވެ.\nއެންރީކޭ ވަނީ ތަފާތު އެތަކެއް އުނދަގޫ ނިންމުންތަކެއް ނިންމާފަ އެވެ. އޭނާ ނިންމާ ނިންމުމަކުން ޓީމަށް ކިތަންމެ ދެރަ އަދި ރަނގަޅު ގޮތެއްވެސް ވެދާނެކަން ދެނަހުރެ އެންރީކޭ ވަނީ ކެރިގެން ހުރިހާ ކަމަކާއި ކުރިމަތިލާފަ އެވެ.\nސްޕެއިން ލުއިސް އެންރީކޭ ޔުއެއާފާ ޔޫރޯ 2020


Murray Tennis ge evvana ah\n6 ނޮވެންބަރ 20160ކޮމެންޓް\nދުނިޔޭގެ ޓެނިސް އެއްވަނަ ކުޅުންތެރިޔާގެ މަގާމުގައި ހުރި ސާބިއާގެ ނޯވަކް ޖޮކޮވިޗް ފަހަތަށް ޖައްސާލުމަށް ފަހު އިނގިރޭސި ޓެނިސް ކުޅުންތެރިޔާ އެންޑީ މުރޭ ޓެނިސް ރޭންކިންގެ އެއްވަނަ އަށް އަރައިފި އެވެ.\nމުރޭ ރޭންކިންގެ އެއްވަނަ އަށް އަރާފައިވަނީ ޕެރިސް މާސްޓާސް ޓެނިސް މުބާރާތުގެ ފައިނަލުން ޖާގަ ހޯދުމުންނެވެ. މުރޭ އަށް އެ މުބާރާތުގެ ފައިނަލުން ޖާގަ ލިބުނީ އޭނާ އާ ދެކޮޅަށް ކުޅެން ޖެހުނު މިލޮސް ރައޮނިޗް އަނިޔާގެ ސަބަބުން އެ މެޗު ދޫކޮށްލުމުންނެވެ.\nމުރޭ ވަނީ މިއަހަރުގެ ވިމްބަލްޑަން މުބާރާތުގެ ޗެމްޕިއަންކަމާއި އޮލިމްޕިކުން ރަން މެޑަލް ހޯދައިފަ އެވެ. އޭގެ އިތުރުން 12 އިވެންޓެއްގެ 11 ފައިނަލަށް އޭނާ ދަތުރުކުރި އިރު އޭނާ ވަނީ 73 މެޗަކުން މޮޅުވެފަ އެވެ.\n"އަހަރެން ދުވަހަކުވެސް ހިޔެއް ނުކުރަން ދުނިޔޭގެ އެއްވަނަ އަހަންނަށް ލިބޭނެ ކަމަކަށް،" މުރޭ ބުންޏެވެ. "މި ހިސާބަށް އާދެވުނީ ގިނަ އަހަރުތަކެއްގެ މަސައްކަތުން. މިކަން ކުރަންވެސް ވަރަށް އުނދަގޫ، އެއީ ޓެނިސް ކުޅޭ އެހެނިހެން ކުޅުންތެރިންވެސް އެހާ މޮޅުވީމަ."\nމުރޭ ވަނީ ތިން ފަހަރު ގްރޭންޑް ސްލޭމް ހޯދައި، ދެ ފަހަރު އޮލިމްޕިކުން ރަން މެޑަލް ހޯދުމުގެ އިތުރުން އިނގިރޭސިވިލާތަށް ޑޭވިސް ކަޕް ހޯދައިދިނުމުގައި މުހިންމު ދައުރެއް އަދާކޮށްފަ އެވެ. އޭނާ އަށް ޓެނިހުގެ އެއްވަނަ ލިބުންކަން ރަސްމީކޮށް ކަށަވަރުވާނީ ރޭންކިންތައް ހޯމަ ދުވަހު އިއުލާންކުރުމުންނެވެ.


Raajje-china minivan viyafaaree ge ehbasvun vaguthun thanfeez kurumah MP Saeed govaalahvaifi\nޗައިނާއާއެކު ރާއްޖޭން ގާއިމުކޮށްފައިވާ މިނިވަން ވިޔަފާރީގެ އެއްބަސްވުން ވަގުތުން ތަންފީޒު ކުރުމަށް މާވަށު ދާއިރާގެ މެންބަރު އަދި ކުރީގެ އިކޮނޮމިކް މިނިސްޓަރު މުހައްމަދު ސައީދު ގޮވާލައްވައިފި އެވެ.\nސައީދު މިކަމަށް ގޮވާލެއްވީ މިއަދު ކުރިއަށް ގެންދިޔަ ރައްޔިތުންގެ މަޖިލީހުގެ ޖަލްސާގައި ވާހަކަދައްކަވަމުންނެވެ.\nރައީސް ޔާމީންގެ ސަރުކާރުގައި ޗައިނާއާއެކު މިނިވަން ވިޔަފާރީގެ އެއްބަސްވުމެއް ގާއިމް ކުރުމަށް ގިނަ މަޝްވަރާތަކަށް ފަހު އެއްބަސްވުމެއް އެކުލަވާލައި ރައްޔިތުންގެ މަޖިލީހަށް ފޮނުވުމުން އެކަމަށް ވަނީ މަޖިލީހުން ރުހުން ދީފައެވެ.\nނަމަވެސް އެ އެއްބަސްވުމާމެދު މި ސަރުކާރުން އަދި ގޮތްތަކެއް ނިންމާފައެއް ނުވެއެވެ. ނަމަވެސް މަޖިލީހުގެ ރައީސް މުހައްމަދު ނަޝީދު ގެންދަވަނީ އެފްޓީއޭ އެއްބަސްވުން މަރުވެފައިވާ ކަމަށް ވިދާޅުވެ އެއީ މިހާރު އޮތް އެއްބަސްވުމެއް ނޫން ކަމަށް ވިދާޅުވެ ވާހަކަދައްކަވަމުންނެވެ.\nޗައިނާ-ރާއްޖެ އެފްޓީއޭ އެއްބަސްވުމުގައި ސޮއިކުރަން ޗައިނާގައި ބޭއްވި ރަސްމިއްޔާތުގެ ތެރެއިން- ފޮޓޯ: ރައީސް އޮފީސް\nމަޖިލީހުގެ މިއަދުގެ ޖަލްސާގައި ވާހަކަދައްކަވަމުން މެންބަރު ސައީދު ވަނީ މުޅި ދުނިޔެއާ ރާއްޖެއަށްވެސް މިވަގުތު ކުރިމަތިލާން ޖެހިފައިވާ އިގްތިސާދީ ބޮޑެތި މައްސަލަތަކާއި ގުޅޭގޮތުން ވަރަށް ތަފްސީލްކޮށް ވާހަކަދައްކަވާފައެވެ. އަދި މި ހާލަތުން ރާއްޖެ އަރައިގަތުމަށްޓަކައި ކުރެވިދާނެ ކަންކަމާއި ގުޅޭގޮތުންވެސް ސައީދު ވާހަކަފުޅު ދެއްކެވިއެވެ.\nސައީދު ވިދާޅުވީ މިއީ ރާއްޖެއާ ޗައިނާ ދެމެދު ގާއިމްކުރެވުނު ފްރީ-ޓްރޭޑް އެގްރީމަންޓް ވަގުތުން ތަންފީޒު ކުރަންވީ ވަގުތެވެ. އެ އެއްބަސްވުމުގައި ރާއްޖެއަށް މާލި ފައިދާ އިންތިހާއަށް ލިބިގެންދާނެ ފުރުސަތުތައް އެބަހުރިކަން ފާހަގަކުރައްވާ ރާއްޖެއިން ކަނޑުމަހާ، ސީފުޑްގެ އިންޑަސްޓްރީ ވަރުގަދަ ކުރުމަށް މެންބަރު ސައީދު ގޮވާލެއްވިއެވެ.\n"..އަޅުގަނޑު ފުރުސަތުގައި ގޮވާލަން ރާއްޖެއާ ޗައިނާ ދެމެދު ގާއިމްކުރެވުނު ފްރީ-ޓްރޭޑް އެގްރީމަންޓް ވަގުތުން ތަންފީޒު ކުރުމަށް. ސަބަބަކީ 6000 ކަސްޓަމް އައިޓަމް ޗައިނާގެ ޓެރިފް އައިޓަމްގައި އިންނައިރު ގާތްގަނޑަކަށް 300 ނުވަތަ 600 އެތައް އައިޓަމްއަކީ ސީފުޑް. ދިވެހިރާއްޖެއަކީ ނިސްބަތުން ދުނިޔޭގެ ސީފުޑްގެ ކެޕްޓަލްއަކަށް ނުވެވޭނެ އެއްވެސް ސަބަބެއް ނެތް. އިއްޒަތްތެރި ރައީސް.. ދުނިޔޭގެ ކޮންމެ ހިސާބަކުން ސީފްޑްގެ ބާވަތްތައް ނުވަތަ މަހުގެ ބާވަތްތައް ގެނެސް ދިވެހިރާއްޖޭގައި ކުޑަކުޑަ ޕަސެންޓެއް ވެލިއުއެޑްކޮށްގެން ޗައިނާއަށް ސުން ޕަސެންޓްގައި، ދުނިޔޭގެ އެންމެ ބޮޑު ބާޒާރަށް ސުންޕަސެންޓްގައި އެކްސްޕޯޓް ކުރުމުގެ ފުރުސަތު ވަނީ ފަހިވެފައި." ސައީދު ވިދާޅުވިއެވެ.\nކުރީގެ މިނިސްޓަރު ސައީދު ވިދާޅުވީ ރާއްޖެ މިދިޔަ 40 އަހަރު ފަތުރުވެރިކަމަށް ބަރޯސާވެފައި އޮތް އޮތުން ބަދަލުކުރަންޖެހޭ ވަގުތަކީ މިއީ ކަމަށެވެ. ދުނިޔެ މި އޮތް ހާލަތުގައި ކުރިމަތިވާ މާލީ މައްސަލަތަކުން އަރައިގަތުމަށް މާލީ އިދާރާތަކަށް އެކަނި ބަރޯސާވުމަކީ ކުރިއަށް ދެވޭނެ ގޮތެއް ނޫން ކަމަށް ސައީދު ވިދާޅުވިއެވެ.\nކުރީ ސަރުކާރުން ޗައިނާއާއެކު ފްރީ-ޓްރޭޑް އެއްބަސްވުމެއްގައި ސޮއިކުރުމަކީ މިއަދު ދިމާވެފައިވާ ހާލަތުން އަރައިގަތުމަށް އޮތް ވަރަށް ބޮޑު ފުރުސަތެއްކަން ފާހަގަކުރައްވާ ސައީދު ވިދާޅުވީ މިއީ އެެންމެން އެކައްޗެއް ކިޔައިގެން ނިމިދިޔަ ސަރުކާރުން ގެނައި ތަރައްގީއާއެކު ކުރިއަށްދާންވީ ވަގުތު ކަމަށެވެ.\nއަދި ކޮވިޑް19 ގެ ވަބާއާއެކު ކުރިމަތިވަމުންދާ މާލީ ގޮންޖެހުންތަކުގެ ސަބަބުން ދުނިޔެ ހުޅުވާދޭނީ އެހެން ސޮފްހާއެއްކަން ހުރިހާ ގައުމުތަކުންވެސް ގަބޫލުކުރާއިރު މިއީ ޗައިނާއެކު މިނިވަން ވިޔަފާރި ފެށުމަށް އެންމެ ރަނގަޅު ވަގުތުކަމުގައިވެސް ސައީދު ފާހަގަކުރެއްވިއެވެ.\nނިސްބަތުން ރާއްޖެ ކުޑަނަމަވެސް މިއީ ބޮޑު ކަނޑެއްގެ ވެރި ގައުމެއް ކަމަށާ އެހެން ކަމުން ދިވެހިރާއްޖެއަކީ ނިސްބަތުން ދުނިޔޭގެ ސީފުޑްގެ ކެޕްޓަލްއަކަށް ނުވެވޭނެ އެއްވެސް ސަބަބެއް ނެތް ކަމަށް ވިދާޅުވިއެވެ.\nމީގެ އިތުރުން އެ އެއްބަސްވުމުގެ ތެރެއިން ކޮންސްޓްރެކްޝަން ދާއިރާއާ، މުދާ ގެނެސްގެން ރީ-އެކްޕޯޓް ކުރުމުގެ ދާއިރާއަށްވެސް އިތުރު ކުރިއެރުން ގެނެސްދީ، އެ ދާއިރާތަކުންވެސް އިގްތިސާދީ ބޮޑު ބާރަކަށް ހެދިދާނެ ކަމަށް ވިދާޅުވިއެވެ. އަދި އެކަމުގެ ބައެއް މިސާލުތައްވެސް ސައީދު ވަނީ ހާމަކުރައްވާފައެވެ.\nރައީސް އަބްދުﷲ ޔާމީން ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު ޗައިނާ މުހައްމަދު ސައީދު ޗައިނާ އެފްޓީއޭ ދިވެހި ރާއްޖެއާ ޗައިނާގެ ގުޅުން


Modi Aai Xi Jinping Bahdhalu Kuravvaa Gothah Hama Jehijje\nމޯދީއާއި ޝީ ޖިންޕިން ބައްދަލުކުރައްވާ ގޮތަށް ހަމަޖެހިއްޖެ\n8 މަސް,3ހަފްތާ,3ދުވަސް, 19 ގަޑި, 21 މިނެޓް, 18 ސިކުންތު ކުރިން 1760ފަތޯނާ ފާއިޒް\nޗައިނާގެ ރައީސް ޝީ ޖިންޕިންއާއި އިންޑިއާގެ ބޮޑުވަޒީރު ނަރެންދްރަ މޯދީ ބައްދަލު ކުރައްވާ ގޮތަށް ހަމަޖެހިއްޖެއެވެ.\nޝީ ޖިންޕިން އާއި މޯދީގެ ބައްދަލުކުރެއްވުންތައް އޮންނާނީ އަންނަ ހަފްތާ ބަންދުގައި ކަމަށް ޗައިނާގެ ފޮރިން މިނިސްޓްރީން ވަނީ ހާމަކޮށްފައެވެ. ދެދުވަހުގެ މުއްދަތައް ކުރިއަށްގެންދާ މިބައްދަލުވުންތައް އޮންނާނީ ޗައިނާގެ ވުހާން ސިޓީގައެވެ.\nއިންޑިއާއާއި ޗައިނާގެ އިސްވެރިން ބައްދަލު ކުރައްވަން ހަމަޖެހިފައިވާ މިދަނޑިވަޅަކީ އެމެރިކާއާއި ޗައިނާއާއި ދެމެދު އޮންނަ ގުޅުން ހީނަރުވަމުން އަންނަ ދަނޑިވަޅެކެވެ. އަދި އިންޑިއާ ސަރުކާރުން އަންނަނީ އެޤައުމުގެ އިޤްތިސާދު ކުރިއެރުވުމަށްޓަކައި ގިނަ މަސައްކަތްތަކެއް ކުރަމުންނެވެ.\nޗައިނާގެ ފޮރިން މިނިސްޓަރ މިސްޓަރ ވެންގް ޔީ ވިދާޅުވީ، މޯދީއާއި ޝީގެ ބައްދަލުވުމަކީ ވަރަށް ކާމިޔާބު ވާހަކަތަކެއް ދެކެވިގެންދާނެ ބައްދަލުވުމަކަށް ވާނެ ކަމަށެވެ. މީގެ އިތުރުން، އިންޑިއާއާއި ޗައިނާއާއި ދެމެދު އޮންނަ ގުޅުން އެކި ދާއިރާތަކުން ބަދަހި ކުރުމާއި ގުޅޭގޮތުންވެސް ޝީއާއި މޯދީ މަޝްވަރާ ކުރައްވާނެ ކަމަށް ރިޕޯޓްތައް ބުނެއެވެ.\nމޯދީ ޝީ ޖިންޕިން


Moonu Badhal kurumah mihaathanah kuri ennme bodu operation\nމޫނު ބަދަލުކުރަން މިހާތަނަށް ކުރި އެންމެ ބޮޑު އޮޕަރޭޝަން!\nޕެޓްރިކް ހާޑިސަންގެ މޫނު ބަދަލުކުރުމުގެ އޮޕަރޭޝަންގެ އެކި މަރުހަލާތަކުގައި ނަގާފައިވާ ފޮޓޯތަކެއް.\nމީހެއްގެ މޫނު ބަދަލު ކުރުމަށް ދުނިޔޭގައި މިހާތަނަށް ކުރި އެންމެ ބޮޑު އޮޕަރޭޝަން އެމެރިކާގެ ޑޮކްޓަރުންގެ ޓީމަކުން ކާމިޔާބު ކޮށްފިއެވެ. މިއީ ހިލޭސާބަހަށް މަސައްކަތްކުރާ އަލިފާން ނިއްވާ މީހެއް ކަމަށްވާ ޕެޓްރިކް ހާޑިސަންގެ މޫނު ބަދަލުކުރުމަށް ކުރި 26 ގަޑިއިރުގެ ދިގު އޮޕަރޭޝަނެކެވެ.\nހާޑިސަންގެ މުޅި މޫނު އެއްކޮށް އެނދީ ރޯވެފައިވާ ގެއަކުން އަންހެނަކު ސަލާމަތް ކުރަން އުޅުމުގެ ތެރޭގައެވެ.\n41 އަހަރުގެ ހާޑިސަންއަށް މޫނު ހަދިޔާކުރީ އެކްސްޓްރީމް ބައިސްކަލު ދުއްވުންތެރިއެއް ކަމަށްވާ 26 އަހަރުގެ ޑޭވިޑް ރޮޑެބައޯއެވެ. ރޮޑެބައޯ މޫނު ހާޑިސަންއަށް ހަދިޔާކުރަން ރޮޑެބައޯގެ މަންމަ ހުއްދަދިނީ ބައިސްކަލް ދުއްވަނިކޮށް ހިނގި އެކްސިޑެންޓެއްގައި ސިކުންޑީގެ ހިނގުން އެއްކޮށް ހުއްޓި ދަރިފުޅުގެ ފުރާނަ ސަލާމަތް ކުރެވޭނެ ކަމުގެ އުންމީދު ޑޮކްޓަރުން ކަނޑާލުމުންނެވެ.\nމޫނު ބަދަލުކުރުމުގެ މި ބޮޑު އޮޕަރޭޝަނުގައި ހާޑިސަންގެ ބޮލުގެ ހަންގަނޑާއި، ކަންފަތާއި، ނޭފަތާއި، ތުންފަތާއި ލޮލުގެ ބޭރުވަނީ އެއްކޮށް ބަދަލުކޮށްފައެވެ. މި އޮޕަރޭޝަނުގައި ޑރ. އެޑުއާޑޯ ރޮޑްރިގޭޒްއާއި އެކު ސިއްހީ ދާއިރާގެ 150 މީހުން ބައިވެރިވިއެވެ. ޑރ ރޮޑްރިގޭޒް ވިދާޅުވީ ކާމިޔާބުކަމާއެކު މި އޮޕަރޭޝަން ނިންމާލެވުނީ މިކަމުގައި ބައިވެރިވި މީހުން އެއް އަހަރު ދުވަސް ވަންދެން މިކަމަށް ތައްޔާރު ވުމަށް ކުރި ބުރަ މަސައްކަތާއި އެތައް ތަމްރީނުތަކެއްގެ ސަބަބުން ކަމަށެވެ. އަދި މިއީ އެއްފަހަރުން ކާމިޔާބު ކުރަން ޖެހޭ ފަދަ ނާޒުކު އޮޕަރޭޝަނެއް ކަމުން މޫނުގެ ކޮންމެ މަސްކޮޅެއްވެސް، ނާރެއްވެސް އަދި ކަށިކޮޅެއްވެސް ހަރުކުރަން ޖެހުނީ ސީދާ މިނުން މިނަށް ކަމަށް އޭނާ ވިދާޅުވިއެވެ.\nސައްބީސް އަހަރުގެ މޫނަކާއެކު ސާޅީސް އެއް އަހަރުގެ ހާޑިސަން މިހާރު ހުރީ އުފަލުން ފުރިފައެވެ. އޭނާ އަށް މި ބޮޑު އޮޕަރޭޝަން ކޮށްދީ، މިކަމަށް ބެނުންވާ މިލިއަނެއްހާ ޑޮލަރު ހަދިޔާކުރި ނިއުޔޯކް ޔުނިވަސިޓީއަށާއި އެތަނުގެ މެޑިކަލް ޓީމަށާއި މޫނު ހަދިޔާކުރި ފަރާތަށް އޭނާ ވަނީ ފަށްފަށުން ޝުކުރު އަދާކޮށްފައެވެ.\nމިހާރު އޭނާއަށް ލޯމަރާލައިގެން ނިދާލެވެއެވެ. އެއްކޮށް ފިހިފައިވާ ބައްޕަގެ މޫނު ފެނުމުން ބިރުން އުޅުނު އޭނާގެ ދަރިންނާއި އެކު ވިޔަފާރިކޮށްލަން މިއަދު ނުކުމެ އުޅޭއިރު ހާޑިސަންގެ މޫނުން މާބޮޑު ތަފާތެއް އެއްވެސް މީހަކަށް ފާހަގައެއް ނުކުރެވެއެވެ. ހާޑިސަންގެ މިލިއަން ޑޮލަރުގެ މޫނު ވަރަށްވެސް އުޖާލާއެވެ.